
алеви», «Уянув», «Еллерни диньле» киби 
бир сыра назм эсерлер джыйынтыкълары- 
нынъ муэллифи, джесаретли ве истидатлы 
шаиримиз Шакир Селим ана-Ватанымыз- 
гъа кочип кельген сонъ даа да буюк иль- 
хамнен, джошкъунлыкънен иджат этмек- 
те. 

Эдип якъында неширге янъы джыйын- 
тыкъ азырлады. Андан ер алгъан эсерлер 
халкъымызнынъ ана-Ватанымызгъа келип 
ерлешюв проблемаларынен берабер онъа 
олгъан буюк севгисини ифаде этелер. 

ШАНРПИ ХАЛКЪ ДОГЬУРА 


Шакир Селим къырымтатар эдебиятына бир кереден ке- 
лип кирди ве эр кеснинъ дикъкъатыны джельп этти. Алтмы- 
шынджы сенелернинъ орталары эди. «Ленин байрагъы» газе- 
тасы гурюльлей, къырымтатар миллий арекетининъ зияде 
кенишлеген вакъыты, яшлар-къартлар, къадынлар-къызлар, 
атга балалар биле бу арекетнинъ чекиджи къуветинен сары- 
лып алынгъанлар. Язылжыларымыз, шаирлеримиз амельде 
Ватан ичюн ольмеге азыр олсалар да, эдебиятта Ватан, Ва- 
тангъа къайтув акъкъында дикъкъаткъа ляйыкъ эсерлер ко- 
рюнмей эди. Бунынъ биринджи себеби — цензуранынъ ве 
дигер незарет тешкилятларнынъ ачыкъкозьлюликнен къы- 
рымтатар тарафкъа чевирильгени олса, дигер тарафтан яш- 
ларнынъ тиль джеэтинден замет чекюви эди. Къырымтатар 
тилинде окъумайып, онынъ тарихыны ве шимдики кунюни 
бильмейип, бу тильде язмакъ гъает мушкуль эди. Бизлер, яш- 
лар, ола-одадан сёз къыдырып юрген вакъытта эдебият бо- 
люгинле шаир Энвер Селяметнинъ эеджанлы сеси эшитиль- 
ди: «Бизде янъы шаир догълы, аркъадашлар! Эм насыл шаир 
я! Бойле этип шиир язмакъ ичюн пишкин шаир олмакъ ке- 
рек! Шакир Селим исе даа яш бала экен. Бармакъ, тапмакъ, 
лакъырлы этмек керек...» 

Энвер агъа Шакир ве эдебият, истидат акъкъында даа 
чокъ айтып, Шакирнинъ шиирлерини эзберден окъуды. Да- 
вушы гурь ве гъурурлы эди. Онынъ фикрине башкъалары да 
къошулдылар. 

Совет девлети халкъымызны ойле тонады ки, бир кереден 
оны эм Ватанындан, эм тарихындан, бутюн эдебий варие- 
тинлен марум этти. Халкъымыз ана-юртуны терк этерек, тек 
мийинде, згининде, юрегинде сакълы олгъан къыйметлерни 
озюнен алып кетти. Козьнен корип, къолнен тутмакъ мум- 
кюн олгъан шейлернинъ эписини явурлар чекип алдылар. 
Янъы ерлердеки хорлукълар, ёкъсуллыкълар, акъсымлавлар 
халкъымызнынъ аман-аман ярысыны алып кетти. Кеткенлер 
озь зеинлеринде олгъан бильгилерни озьлеринен алып кет- 
тилер. Кьалгьанлары исе чокъ йылларгъаджа эдебият акъкъ- 
ында тюшюнип оламадылар. 1957 сенеси «Ленин байрагъы» 
газетасы чыкъып башлагъанда орталыкъ там-такъыр олгъаны 
анълашылды. Газетада бир къач къарт языджы чалыша. Отуз 
еди сенесининъ дешетлерини корьген, дженк къарсамбалары 
ичинден бир чаре этип кечкен бу журналистлер ве язылжы- 
лар пек эзгеленген, сынгъан, рухтан тюшкен эдилер. Эдеби- 
ятта узюлиш оладжагъы ачыкъ корюнип тургъан бир вакъыт- 
та, Шакир Селим киби истидатнынъ пейла олувы эр кесни 

шашырды, атта шашмалатты. Самаркъандкъа командировка 
алгъанлар чокълашты. Эр кес янъы шаир Шакир Селимнен 
корюшмеге ашыкъа. Барып-кельгенлер онынъ акъкъында 
озь теэссуратларынен болюшелер. Ахыр-сонъу мен де Са- 
маркъандкъа кеттим. Эгер янъылмасам, Самаркъанд шеэри- 
нинъ юбилейи якъынлай эди. Буны маначыкъ этип кеттим ве 
Шакирнен корюштим. Орта бойлу, индже кевдели огьлан- 
чыкънынъ эсмери юзюндеки къаверенкли козьлери самими- 
ет ве саф меракънен бакъалар. Озюмни таныштырдым. 
«Олян! — деди Шакир. — Бу сен экенсинъ де!» Бир даа се- 
лямлашты. Къуванды, аман эвине давет этти. Узакъ девам эт- 
кен субеттен, фикир алышып-беришювден сонъ мен шойле 
къараргъа кельдим: бу дереджеде самимий ве ачыкъ адам бир 
заман ялан айтмаз, бир заман айнеджилик япмаз. Онынъ 
ачувы ла, къуванчы да, къайгъысы да айретлениледжек де- 
реджеде самимий. Ве арадан кечкен йыллар девамында мен 
озь фикримни денъиштирмедим. Шакир эдебияткъа кирди 
ве анда къавий ер ишгъаль этти. Токътамай араштырды, ча- 
лышты. «Ленин байрагъы» ве тек-тюк басылгъан китаплар 
онынъ ичюн бир къулланма олдылар. 

Шакир Селимнинъ энъ буюк тенкъидчысы, энъ буюк не- 
заретчиси онынъ озю олды, озь яратылжылыгъына даима 
тенкъидий козьнен бакъты. Бойле япкъаны яхшы олды, 
чюики оны кимсе тенкъид этмей эди, Онынъ шиирлери би- 
зим эдебиятымызнынъ шимдики севиесинден бир баш юк- 
сек олгъаны ичюн не язса, насыл язса — ойле де басыла эди. 
Шакир озь эдебий меаретини тек озю артгыра биле эди. Эм 
ойле де япты. Токътамай окъуды, эм тек къырымтатар ти- 
линде дегиль, рус ве озьбек тиллеринде де окъуды. Окъугъан- 
ларындан озюне дерс алмагъа, классиклерден огренмеге 
бильди. Бойледже, Шакирнинъ эр бир янъы эсери дургъун- 
лыкъ девирининъ эки къатлы цензурасы алтында инълеген, 
тынчыкъып яшагъан «Ленин байрагъы» газетасына, гъайры- 
дан догъып башлагъан къырымтатар эдебиятына тазе рух 
берли, адий ипсаний къасеветлер ве къуванчлар эсасында 
язылгъан сатырлар фонында сиясеттен гъайры башкъа къа- 
севетлер, тюшюнджелер бар экенини косьтерди. Онынъ поэ- 
зиясы, дерсинъ, халкъымызнынъ юрегинден къайнап чыкъ- 
къан чокъракъ киби эди. Заваллы халкъымыз чаресизлик 
ичинде чырпынып тургъан бир вакъытта онынъ айтып ола- 
магъан дертлерини Шакир киби джесаретли ве истидатлы 
яшлар яваш-яваш айтып башладылар. Шакир Селим поэзия- 
сынынъ бегенилип окъулувынынъ эсас себеплеринлен бири 
де бундалыр. Онынъ эр бир шиири насылдыр бир фикирге, 
насылдыр проблемагъа эсаслана ве мытлакъ терен фельсе- 
фий, публицистик рухнен ашлана, бедиий шекильге орала ве 

санат эсери дереджесине котериле. Шакир эр бир шииринен 
эдебият имтианыны кечип кельмекте ве даа чокъ имтианлар- 
дан кечеджек. Затен, акъикъий шаир ичюн эр бир янъы эсер 
сынавлыр. Бугуньде-бугунь Шакир бу сынавлардан мува- 
факьиетнен кечкен, озю устюнде токътамай чалышкъан, 
элебиятымыз асабалыгьындаки эсерлерни яхшы бильген, 
чокъ окъугъан, даима меракъ зевкъы иле янып тургъан пиш- 
кин эдиплеримизден биридир. О сёз инджилерини бирер-би- 
рер топлай. Онынъ янъы догъгъан эр бир шииринден бедиий 
меаретининъ эп арткъаны корюне. 

1971 сенесинден Шакир Селим «Ленин байрагъы» газе- 
тасымынъ Самаркъанд виляети боюнджа мухбири олып ча- 
лыша башлады ве о девирде къырымтатар эдебиятынынъ 
эсас меркези олгьан екяне газета коллективининъ эркяны- 
на къошулды. Бу къошулув Шакирнинъ матбуат ве эдебият 
саасындаки гъайретини даа да арттырды. О шаирликнен 
берабер озь фикри ве бакъышы, озь мунасебети ве мевкъеи 
бар олгъан эмексевер журналист, джошкъун публицист 
оларакъ да танылды. Айны заманда Самаркъанд виляет ра- 
диосында къырымтатар тилиндеки эшиттирювлер болюги- 
ни тешкиль этти ве чокъ йыллар девамында бу болюкке де 
ёлбашчылыкъ япты. 

«Ленин байрагъы» газетасынынъ хадимлери Шакирнинъ 
материалларыны, шиирлерини сабырсызлыкънен беклей ве 
кельгенинен дердж эте эдилер. Чюнки бу материалларла де- 
вирнинъ рухы, халкъымызнынъ нефеси сезилип тура эди. 
Шакир къырымтатар халкъынынъ юрек дердини озюнинъ эр 
бир материалына, эр бир шиирине о, я да бу шекильде синъ- 
дирмеге биле эди. О вакъытларда бу иш къолай дегиль эди. 
Буны япмакъ ичюн языджыдан джесарет ве юксек бедиий 
мгарет талап олуна. Затен, тек дертнен, кьасеветнен, эеджан- 
нен язылгъан эсер меракълы, окъунакълы ола ве эдебиятта 
яшамагъа акълыдыр. 

Шакир озю язгъан эсерлерге де, башкъаларнынъ язгъан- 
ларына да къыймет кесмеге биле. Бу къыймет, адетте, прин- 
ципиаль, кескин, кимерде исе амансыз ола. О, озюнинъ ши- 
ирлеринде, эдебий-публицистик макъалелеринде башкъа- 
ларны тенкъид эткенде озюни де тенкъид этмекни унутмай. 
Бу тек эдеп, ырыз ичюн япылмай. Бойле тенкъиднинъ ас- 
тында даимий терен, аджджы аят акъикъаты ята. Бойле 
макъалелеринде о эдебиятымыздаки вазиетке, бир тарафлы- 
лыкъкъа, сафсатаджылыкъкъа даянып оламай, исьян котере. 
Эр кес бирден элеслене, озю язгъан ве язалжакь шейлер акъ- 
къында бир даа тюшюнмеге меджбур ола. 1989 сенесининъ яз 
айларында, гъайрыдан къурув рухы бизим эдебиятымызгъа 
да якьынлашый башлагъан вакъытта, «Ленин байрагьы» га- 

зетасында Шакир Селимнинъ эдебиятымызнынъ бугуньки 
вазиети, анда олгьан баштакълыкълар, незаретсизлик акъкь- 
ында кескин макъалеси басылды. Муэллиф эдебиятымыздан 
тюшип къалаяткъан алжайип языджыларымыз, классиклери- 
миз акъкъында айрыджа бир языкъсынув иле язды. О макъа- 
ле биревлерге токъунды, биревлерни къытыкълады, бирев- 
лернинъ исе джаныны агъыртты. Лякин иш бунынънен бит- 
меди, базылар Шакирнинъ огюне ультиматум къойдылар: 
сен бизим эдебиятымыздаки миллетчилернинъ, халкъ душ- 
манларынынъ, антисоветчилернинъ эсерлери шимди басыл- 
магъанына языкъсынасынъмы? Мына санъа! 

«Мукъайт аламлар», совет девлетининъ социалистик къа- 
занчларыны мен къорчаламасам даа ким къорчалайджакъь, 
деп тюшюнген ве омюр бою бу ишнен огьрашаракь, бир 
чокъ дегерли, истидатлы адамларгьа чукъур къазып кельген 
«ачыкъкозь» ве гъаддар адамлар укюм этер киби шекильде 
макъалелер, мектюплер язып башладылар. «Ленин бай- 
рагьы» газетасы оларнынъ ич бирини басмады ве пек догьру 
иш япты. Амма анавы «ачыкъкозь» аламлар пек чокъ чапкьа- 
ладылар. Оларнынъ бири манъа келип, «Ленин байрагъы» га- 
зетасы онынъ Шакир Селимнинъ макъалесине джевабыны 
басмакъ истемегенини ачувнен, гьалапнен анълатты. «Мен 
бу макъалени бастырмагъа ер тапарым ве Шакирге дюнья- 
нынъ къач буджакъ олгъаныны косьтеририм, — деди ве ме- 
ним бурным астында, къырмызы мерекепнен язылы саифе- 
лерни саллады. — Мен буны бастырмагъа ер тапарым. Мына 
корерсинъиз...» 

О, меним кягъытларны алып, окъуп бакъмамны истеди, 
гъалиба, лякин мен оларны элиме алмадым. Иште, сорадым: 
«О макъалеге не киби итиразынъыз бар?» 

Эсли адам, ачувындан къып-къырмазы олды. «Не сен о 
макъалени окъумадынъмы?» — деп къычырды. «Окъудым, 
амма сизинъ не ичюн бу къадар теляшлангъанынъызнынъ 
себебини анъламайым». Белли языджы бирден когерди. 
«Бизде эдебият ёкъмы, бизде акъикъий языджы ёкъмы? — 
деп джекирди. — О мында бир такъым халкъ душманлары- 
нынъ алларыны кетире ве оларнынъ эсерлери басылмасыны 
талап эте... Мына, меселя, Алтайлы. Сен онынъ ким олгъа- 
нымы билесинъми?» 

Мен Алтайлы деген языджынынъ адыны эшиткен эдим. 
Оны Раим Тынчеров сыкъ-сыкъ анъа тургъан эди, амма ич 
бир эсерини бильмей эдим. Онынъ ичюн «Екъ, бильмей- 
им», — деп кестирдим. 

Эсли адам ачувындан титреп башлады. «Демек, фена иш 
олгъан, деп тюшюндим мен, Алтайлы бир джинаетчи олса 
керек ки, Шакир озь макъалесинде бильмейип онынъ адыны 

анъгъан. Энди ихтираслар къайнар, бойле алельхусус джина- 
ет акъкъында мектюплер джайрар». Шаирни аджыдым. Ля- 
кин иш иштен кечкен, макъале энди басылып чыкъкъан. 

Белли языджы, ниает, анълатып башлады: «Алтайлы, 
онынъ эдебий лагъабы, аслы ады Абляким Ильмий, Челе- 
биджихан укюметининъ азасы эди. Фелян сенеси он бинъ 
къырымтатар аскерини алып Чонъгъаргъа чыкъа ве къызыл- 
ларгъа къаршы дженк эте... Э, сизлер яшсынъыз, бойле шей- 
лерни къайдан биледжексинъиз...» Ихтияр адамнынъ бугюн 
сёзлерини кетирип отурмакъ арткъачтыр. О чокъ лакъырды 
этти, бу ишни бойле къалдырмайджагъыны текрар-текрар 
анълатты, шимди «Правда Востока» газетасы редакциясына 
кетеяткъаныны ве анда озь реддиесини бастыраджагъыны 
техлитнен айтты. О газетада да, башкъасында да бу шейни 
басмадылар, амма Шакир Селим озь фикирлерини ачыкъ 
айткъаны ичюн баягъы дубарагъа огърады. Анджакъ, озю- 
мизнинъкилери тарафындан. Арадан бир къач ай кечкен 
сонъ, «Иылдыз» меджмуасы Алтайлынынъ «Ачлыкъ хатире- 
лери» повестини дердж этти, «ачыкъкозьлюлер» сес-солукъ 
чыкъармадылар... чюнки девир гурьдели денъишмекте эди. 

Шакир Селим бойле уджюмлерге, саташувларгъа къулакъ 
асмады, озьлюгини, эдебияткъа садакъатыны джоймады, Ак- 
сине, бойле аллар оны даа пишкинлештирди, япаяткъан 
ишининъ догъру экенини даа ачыкъ анълады, язгьаны киби 
язды, чалышкъаны киби чалышты. Лякин афакъанлы, зытлы 
шараитте, эмиш-демишлер, шубелер ичинде... Худжур шей, 
ресмий цензура битти амма, озь ичимиздеки цензура даа бит- 
мей... 

Шаирлик адамнынъ табиатындан келип чыкъса керек, 
керчек шаирлер фикирлерини, бакъышларыны къолайлыкъ- 
нен денъиштирмейлер. Эр анги муреккеп шараитте озь фи- 
кирлерине, бунынънен шараитке салдыкъ олып къалалар. Бу- 
юк эдибимиз Эшреф Шемьи-заденинъ аяты ве фаалиети 
бунъа ачыкъ мисальдир. 

Шаир олмакъ ичюн севмеге ве нефретленмеге, джош- 
магъа ве зеджанланмагъа бильмек керек, затен, акъикъий 
шаир кескин, кучьлю ис-дуйгъуларнынъ исьяны оларакъ 
догъа. Шакир Селимнинъ юрегинде буюк дерт.ве буюк севги 
бар. Бу хор халкъымызнынъ дерди ве шу халкъкъа олгъан бу- 
юк севги. Шаир озь шиирлеринле тек янып, языкъсынып 
къалмай, шиджаатнен куреше, адетий черчивелерни боза, та- 
лап эте, давет эте, келеджекке умютнен бакъа. Бутюн дюнь- 
ягъа сачылып кеткен мазлум халкъымызнынъ юрегинде 
яшагъан, эр бир къырымтатарны тельчелеп тургъан къоджа- 
ман дертнинъ эписи шаирнинъ бир юрегине сыгъа, бунынъ 
ичюн де оныңъ шиирлери, кимерде, бутюн халкънынъ де- 


ПЕРЕ 


рдине бенъзей. Девир ойле, такъдир ойле, кьуванчлы кунь- 
лер де олур, иншалла ве о вакъытта Шакирнинъ сатырларын- 
да шадлыкъ ве бахт аэнклери чокъча янъгъырар. 

Шакир Селим 1942 сенеси апрель 10-да, Акъшейх райо- 
нынынъ Буюк-Ас коюнде догъды. Озьбекистанда Джамбай 
районында, сонъра Самаркъанд шеэринде яшады. Сюргюн 
этильгенде эки яшында эди. Ватанына 48 яшында къайтты. 
Анда Самаркъанд университетининъ филология факульте- 
тини битирди. 1963 сенесинден матбуатта шиирлеринен 
корюнип башлады. Арадан кечкен йылларда онынъ «Акъ- 
бардакъ», «Дуйгьуларым», «Севги алеви», «Уянув», «Еллер- 
ни динъле» киби шиирий джыйынтыкълары басылды. Ша- 
кир А. Пушкиннинъ «Кавказ эсири» поэмасыны ве «Ку- 
чюк фаджиалары»ны, М. Лермонтовнынъ шиирлерини, А. 
Твардовскийнинъ «Хатыра укъукъы» поэмасыны, Мустай 
Каримнинъ «Ай тутулгъан гедже» драматик фаджиасыны 
терджиме этти. 

Дигер эдебиятларда гъайрылан къурув девири башлангъан 
вакъытта, къырымтатар эдебиятында янъы девир эсери догъ- 
ып оламай эди. Ниает, Шакир Селимнинъ «Бар кучьнен» де- 
ген публицистик поэмасындан сонъ янъылыкъ рухы бизим 
эдебиятымызгъа ла токъунгъаны анълашылды. 

1989 сенеси Шакир Селим Ватангъа къайтты ве янъы 
догьгъан «Достлукъ» газетасынла чалышып башлады, Къы- 
рымгъа къайтып кельген къырымтатарнынъ алы белли: 
ятакъханеде бир кровать ве бир де участка. Истегенинъ киби 
чевириль. Кимседен имдат ёкъ. Ватангъа къайткъан базы 
языджыларымыз бойле чыкъымсыз алла къалып тюшкюн- 
лешти, зарарланды, амма тек Шакир Селим легиль. Къы- 
рымгъа кельген сонъ онынъ яратыджылыгъы даа да гурьде- 
ленди, къалеми даа да кескинлешти. Мынла шаирнинъ тек 
шиирлери дегиль, онынъ иралеси де сынавлан кечти. Шакир 
Къырымгъа къайткъан сонъ тувгъан эдебиятымызнынъ бир 
къысмы Ватанымызгъа къайткъан киби олды. Къырымда 
аман-аман ярым асырлан сонъ, гъайрыдан догьып башлагь- 
ан тувгъан эдебиятымызнынъ шекилленюв ве темеллешюв 
процесси гъайретли, эшкълы шаиримиз Шакир Селимнинъ 
алынен багълыдыр. О, «Достлукъ» газетасынла фааль чалы- 
шаракъ, Къырымгъа кочип кельген языджыларны бирлешти- 
рип. Къырымтатар эдебияты кенъешини тешкиль этти ве 
онъа ёлбашчылыкъ япмакъта. 

Къырымтатар шаирине мевзуны яшайышнынъ озю бель- 
гилей. Мында ич бир шейни тюшонип чыкъармакъ, уйдур- 
макъ керекмей. Мында халкъ къайгьысынен яшамакъ ве хал- 
кънынъ вазиетини умумлештирип ве конкретлештирип яз- 
макъ кифаедир. Бунынъ ичюн истек, истидат ве эмексевер- 

лик зарур, Шакир Селим озюнинъ «Яралангъан тюркюлер» 
шииринде шойле яза: 


«Алуштадан эскен еллер» фуртуна олды, 
Судакъ-Кефе ёлларына къиямет толды, 

Гузель Къырым дагъларынынъ чырайы солды, — 
Эй-вах, достлар, яраланды Ватан тюркюси. 


Татарлыгъым — тувгъан ерим хорлана бугунь, 
Къурбанларгъа бакъып козьлер торлана бугунь. 
Бу мукъаддес топрагъымыз зорлана бугунь, 
Эй-вах, достлар, яраланды Ватан тюркюси. 


Бу сатырлардан девир нефеси сезилип тура, былтыр июнь 
айында Судакъ- Кефе ёлларында юзь берген фаджиалы вакь- 
иалар изинден деръал бу шиир догъды. Шаирнинъ граждан- 
лыкъ борджу бундан ибареттир. Бу шиир язылмагъан олса да 
эдебият бар олур эди, амма насыл эдебият?.. Я барып да о 
бир йылдан сонъ язылгъан олса, кене де къыйметли шиир 
олур, амма бу къадар ерине тюшмез эди. 

Орталыкъ къайгъы-яныкънен туташып тургъан бу заман- 
да шаир енгиль шакъа керек олгъаныны да анълай. Онынъ 
«Къалемдеш достларыма» шиири бойлелериндендир. О ки- 
мерде лириканынъ назик сазларына токъунып ала, кимерде 
базарджыларны аджджы истехзагъа огърата, онъа яратыджы- 
лыкъ ичюн гъыданы бугуньки Къырым ве къырымтатар аяты 
бере. 

Мен бундан чокъ йыллар эвель Шакирге: «Вакъты келип, 
Эшреф Шемьи-заденинъ эдебиятта ташыгъан юкю сенинъ 
омузларынъа тюшер», — деген эдим. Шакир эеджанланып: 
«Е-окъ, ойле шей айтма. Эшреф Шемьи-заде къайда да, биз- 
лер къайдамыз?» — деген эди. Арадан кечкен йыллар дева- 
мында меним бу фикирим пекинди. Эбет, о юкни кимдир 
омузлары устюне алмакъ ве огге догъру кетмек керек. Шаир- 
ни халкъ догъура, лякин о юкнинъ тюбюне шаирнинъ озю 
кире. Шимдигедже Шакир Селим эдебият юкюнинъ энъ агъ- 
ыр ерлерини котерип кельди, илериде де котерип кетер. 
Бунъа эмин олмакъ мумкюн. 

Шакир Селим Ватангъа къайтув ёлуны ачкъан биринджи 
эдиплеримиздендир. Миннетдар окъуйыджылар, халкъ шаи- 
рининъ фидаий хызметлерини бир заман унутмаз, затен, ша- 
ир ичюн тувгъан халкъына хызмет этмектен де юксек мукя- 
фат, буюк бахт ола бильмез. Шакир Селим гьурурнен: «Хал- 
къым киби яшадым, халкъымнен берабер яндым ве халкь- 
ымнен берабер тирильдим», деп айтмагъа акълыдыр. 

Шакир Селим къырымтатар эдебиятында 35 йылдан бер- 
ли хызмет этмекте. Табиатына хас олгъан гьайретнен, озюни 
аджымайып, бар кучюнен чалышмакъта. 

1989 сенеси ана-Ватангьа кьайтып кельген сонь, онда 
айры бир кучь, айры бир ильхам, айры бир яратыджылыкь 
сильтеми пейда оллы. Ватанда онынъ яраткъан янъы-янъы 
эсерлери халкъымызнынъ севимли эсерлери олып къалмакъ- 
та. Бу — шаирге олгъан итирам ве севгидир. 

Къуванчнен кене шуны къайд этем ки, 1996 сенесининь 
апрель айында достумыз, кьалемдешимиз Шакирнинъ иджа- 
ды ильк оларакь халкъара мыкъясында юксек мукяфатнен 
такьдирленди. Шу сенеси Азрети Мухаммед Пейгъамбери- 
мизнинъ догьувына багъышлангъан «Къутлу Догъум Афта- 
сы»нда Анкарада отькерильген тюркий халкъларнынъ шии- 
риет ярышында Шакир Селимге Биринджи мукяфат бериль- 
ди. Р 
Шаирнинъ мукяфат алгъан шиирини эр кес окъур, лякин 
мен онынъ бир-къач сатырыны мисаль кетирмектен озюмни 
тутып оламайым: 


«Насыл бир куньлерге къалдыкъ къардашлар, 
Бу узун ёлларда талдыкъ, къардашлар, 
Аман-аман битип, яндыкъ, къардашлар, 
Козьлеримиз огюнде сабийлер оле, — 
Дюнья бизге бакъып бир козьнен агълай, 

бир козьнен куле». 


Айны шу йылнынъ сонъунда Тюркиеде Тюрк дюньясы 
шиириетининъ 4-нджи Улусларара шиир фестивалинде исе 
Шакир Селим учь мукяфаттан бири — Ариф Нихат Асия 
адына мукяфатнен такьдирленди. 

Илджадий ёлунъ даа гурь, даа айдын олсун, Шакир! 


Айдср ОСМАН 


Пе заман халкъ боладжакосынб, миллетим?.. 
Къачан миллет боладжакъсын, эй, халкоым 2.. 
Бирлешмесень, не миллет, не халкъ дермен, 
Хорлукъларда джылай-джылай олермен. 


ТЮШЮНДЖЕ * 


Насыл бир куньлерге къалдыкъ, къардашлар. 

Бу узун ёлларда таллыкъ, къардашлар, 

Аман-аман битип-яндыкъ, къардашлар, 

Козюмиз огюнде сабийлер оле, — 

Дюнья бизге бакъып, бир козьнен агълай, 
бир козьнен куле. 


Дюньягъа нам берген бир миллет эдик, 
Асырлар тюбюнден тирилип кельдик, 
Ватангъа козь тикип къурбанлар бердик, 
Бизни кене болелер бир шына иле, — 
Дюнья бизге бакъып, бир козьнен агълай, 
бир козьнен куле. 


Къалмады арамызда бирлик кенъеши, 
Шунынъчюн къыздырмай Ватан кунеши, 
Шунынъчюн юрюшмей, эй, халкъым, ишинъ, 
Шунынъчюн багьрынъны ханджерлер тиле, — 
Дюнья бизге бакъып, бир козьнен агълай, 

бир козьнен куле. 


Эпимиз къабардыкъ минген хамырдай, 
Къарышып къалмайыкъ бир топ чамурдай, 


”«Тюшюнлже» ве «Багъчасарай» шиирлери 1996 сенсси апрель 20-де Ан- 
карада «Къутлу догьум афтасы»ида отькерильген «Ватан вс миллет севгиси — 
имандаидыр» адлы шиириет ярышында Биринджи мукяфат иле такъцирлен- 
дилер. (Муаррир). 

Кесилип башладыкъ къуругъан тамырдай, 

Яшаймыз буларны биле ве биле, — 

Дюнья бизге бакъып, бир козьнен агълай, 
бир козьнен куле. 


Бизни кене биревлер ойнатмакъ истей, 
Кене дамсыз бир шорба къайнатмакъ истей, 
Кенардан хошланып бир бакъмакъ истей, 
Бар, ойна, козьяшынъ силе ве силе, — 
Дюнья бизге бакъып, бир козьнен агълай, 
бир козьнен куле. 


Санки душман олдыкъ бир-биримизге, 

Урьмет ёкъ не олю, не тиримизге, 

Не олды, къардашлар, не олды бизге?! 

Кене дерсинъ бир белялар бастырып келе, — 

Дюнья бизге бакъып, бир козьнен агълай, 
бир козьнен куле. 


Алладан берильген гузель бу топракъ, 

Козьлеримиз киби кёрлангъан чокъракъ, 

Тереклеримизде сараргъан япракъ 

Биз киби чекмекте ферьяд ве нале, — 

Дюнья бизге бакъып, бир козьнен агълай, 
бир козьнен куле. 


Эй, фелек, ишинъе акъыллар етмей, 

Татарнынъ башында тюшюндже битмей, 

Бир кучюк арзум бар — акълымдан кетмей: 

Омюрлер бите ве омюрлер келе, — 

Демесинлер: 

«Дюнья буларгъа бакъып, бир козьнен агълай, 
бир козьнен куле». 

БАГЬЧАСАРАЙ 


Ешиль джаплар арасында эскен елинъ 

Тар сокъакълы мааллелерде кимни арай? 
Ничюн къурып къалды «Сырлы Чешме»леринъ? 
Сёйле манъа, Багъчасарай, Багъчасарай. 


«Чюрюк-Сувнынъ» бойларынла тамыр аткъан 
Сельбилеринъ ничюн осьмей, ничюн къаврай? 
Отуз эки Ай-Иылдызынъ къайда баткъан? 
Сёйле манъа, Багъчасарай, Багъчасарай. 


Йигирминджи асырдан да мераметсиз 
Бир асырны корьдимекен бу Хансарай? 
Тарихынъда олдымы йыл дерт-заметсиз? 
Сёйле манъа, Багъчасарай, Багъчасарай. 


Бефтанлардан къамбурайгъан къутсыз киби 
Алчакъ-джампик эвлер кимден имдат сорай? 
Кимлер эди бу эвлернинъ озь саиби? 

Сёйле манъа, Багъчасарай, Багъчасарай. 


Кимлер эди бу джапларда къой джайратып, 
Топ-Къаянынъ талдасында къавал чалгъан? 
Аллы-пуллы феслерине гуллер такъып, 
Гугюминен чешмелерден сувлар алгъан? 


Къайда шимди о ёсмалар, не ерлерде 
Чаларгъан ве сийреклешкен сачын тарай? 
Сен оларны хатырладынъ нидже кере? 
Сёйле манъа, Багъчасарай, Багъчасарай. 


Расткетирдим бир ёсманы сокъагъынъда, 
«Мерабанъыз...» деди, кьлшы-козю къара. 
Къара денъиз далгъаланды тень-къанымда, 
Инан бунъа, Багъчасарай, Багъчасарай. 


ЕЕ а 


Афу эйле, санъа таныш олгьан тильде 
Бойле сёзни эшитмединъ нидже заман. 
Биз эпимиз иракь эдик тувгъан Ильден, 
Иджранлыкъта олеяздыкъ аман-аман. 


Олеяздыкъ дертке дерман тапалмайып 
Хасталыгъы гизли олгъан бичаредай. 

Сен де талдынъ асретликте йыллар сайып, 
Чокъ ипрангъан Багъчасарай, Багъчасарай. 


Бу куньге де такъдириме бинъ эвалла! 
Кельдим санъа боранларгъа огьрай-огьрай. 
Севем сени олсанъ биле насыл алда, 
Багъчасарай, Багъчасарай, Багъчасарай! 

ЯРАЛАНГЬАН ТЮРКЮЛЕР 


«Алуштадан эскен еллер» фуртуна олды, 
Судакъ-Кефе Елларына къиямет толды, 

Гузель Къырым дагьларынынъ чырайы солды, — 
Эй-вах, достлар, яраланды Ватан тюркюси. 


«Сеит огълу Сейдамет»лер кене урулды, 
Папазларнынъ дарагъачы кене къурулды, 

Кене къырымтатарларнынъ гонълю къырылды, — 
Эй-вах, достлар, яраланды Ватан тюркюси. 


«Шу Ялтадан» таш юкленмей, юклене пара, 
Бутюн Къырым чевирильди толчок-базара, 
Эр адымла айдутлар ве езитлер тура, 

Эй-вах, достлар, яраланды Ватан тюркюси. 


«Татарлыгъым» — тувгъан ерим хорлана бугунь, 
Къурбанларгъа бакъып козьлер торлана бугунь, 
Бу мукъаддес топрагъымыз зорлана бугунь, 
Эй-вах, достлар, яраланды Ватан тюркюси. 


Эй, «Булутлар», биз олмагъан юрткъа етинъиз, 
Багърымызда олгъан дертни алып кетинъиз, 
Номанларгъа, Бекирлерге селям этинъиз, 
Эй-вах, достлар, яраланды Ватан тюркюси. 


«Ант эткенмен»... тек шу тюркю яраланмады, 

Бизге ондан гъайры ишанч-умют къалмады, 

Гузель Къырым, бугунь санъа седждем — шу тюркю, 
Яралангъан тюркюлерге мельэм — шу тюркю. 


1995 сенеси, июнь-июль 


=. 


ЧЕЛЕБИДЖИХАННЫНЪ СОНЪКИ ЙЫРЫ 


«Ант эткенмен, сёз бергенмен миллет ичюн ольмеге...» 
Ант эткенмен керек болса кене къайтып кельмеге, 
Насыл этип, эвлятларым, мен сизлерни ташлайым? 
Бугунь кене миллет ичюн курешимни башлайым. 
Суретимни байракъ этип котердинъиз коклерге, 
Иырларымны даркъаттынъыз гьурурланып коп ерге. 
Лякин даа бильмейсиздир энъ мукъаддес сырымны — 
Айтайым мен, эвлятларым, сизге сонъки йырымны: 


Ант этип сиз чагьырдынъыз кок байракьлы Къурултай, 
Амма кокни яраштырмай йылдызларсыз тек бир ай. 
Заметинъиз бошкъа кетер, сизде бирлик болмаса, 
Бирлешмекчюн ант этмеге сизде эрлик болмаса. 
Эвлятларым, буны сизге Кьуран опип айтаман, 

Ред этсенъиз, йырларымны алып арткъа къайтаман, 
Демек, халкъым онъмай кельди, оньмай яшап — онъмагъан, 
Демек, халкъны къуртараджакъ янъы несиль догъмагъан!. 


= Да 


ОКТЯБРЬ 6, 1992 


Ягьмур нгъса — къакъ турар, 
Хан къутурса — халкъ турар. 
(аталар сёзю). 


Кучьлю бир юмрукъдай топланып кельдинъ 
Ве ким олгъанынъны косьтердинъ, халкъым, 
Ве ким олгъанынъны озюнъ де бильлинъ — 
А шаланув дегиль тек укъукъынъ акькъынъ. 


Сен халкъсынъ — миллетсинъ, сюрю дегильсинъ, 
Санъа «сюрю» дегенлер озьлери сюрю. 
Гъадаплансанъ — ташкъан кучьлю бир сельсинъ — 
Санъа къаршы туралмаз къанлы козь борю. 


Копеклер омюрлик афырса биле, 
Агъызы копюрип — шапырса биле, 

Ел алгъан бир керван ёлундан къалмаз, 
Мензили — Ватандыр, керван ич талмаз. 


Копек зенааты — афырмакъ, билем 
Мен оны олуджы бир ал деп санам. 
Амма шу акъылсыз копеклер иле 

Бизим копеклер де афырса, янам... 


Сабыры тюкенип ипрангъан халкъым, 
Къалкътынъ да олдынъ сен бир атеш акъым. 
Ах, корип олсайдым сёнмегенинъни, 

Ах, корип ольсейдим ольмегенинъни!.. 


ы» ТТА 


«А-зат этиньиз!» 
«А-зат этиньиз!» 
Мейданда эль саллап къычыра миллет. 
«Мындан кетиньиз!» 

«Мындан кетинъиз!» — 
Деп сопа саллай къара кучь — зиллет. 
«Кимни азат этмек? 

Не истей бу халкъ?» — 
Деп сорай русча сарышын къадын. 
Кимсе къулакъ асмай онъа. Сес келе: 
«Сакът олунъыз! Сакът...» 
Къадын менден сорай: 
«Ким къапавлы? Ким?» 
Серт-серт джевап берем: «Халкъ» 
Беллейим, бильмейдир бельким... 


195 


ж.ж 


Олю козю киби пенджерелер. 
Джамлары къырылгъан пенджерелер... 
Дерсинъадждерханынъ козьлерин 
Оюп алгъанлар. 

Пенджере тюбюнде ачув ташлары. 
Къырылмагъан джамлар йылтырай — 
Сагь къалгъан аджлерха башлары... 
Бина ичинде сувукъ рузгяр эсе, 
Ындыр ташы киби халкъымны эзе, эзе, эзе... 


ее 9 —5 


жжх 


Чалбаш, бурюшюк къартий ялвара: 
«Яраббим! Кильсеси янсын явурнынъ, 
Чокъунмагъа ер тапмасын, яраббим!»... 
Теним титрей, мен де ялварам: 
«Яраббим! Динълеме, динълеме 
бичаре къартийни. 

Яраббим! Кильсесин якьма! 

Барсын да чокьча чокъунсын, — 
Эллери башына, коксюне токъунсын — 
Бельки анълар меним де башымны, коксюмни. 
Къартийим, 

къартийчигим, 

окюнме!» 


октябрь 7—9, 1992 с. 


34 уе 


ДОБРУДЖАЛЫ 
КЪЫРЫМТАТАРЛАРГЬА 


Бугунь сизмен савлыкълашып мен Къырымгъа кетемен, 
Эй, къардашлар, сав болынъыз, деп теменна этемен. 
Гоньлюм таша, тыялмайман — козьлеримни яшлайман, 
Джурегимнинъ бир парчасын узип мында ташлайман. 


Аллам, озюнъ кьувет бер, деп буайрылыкъ куньлерде, 
Джурегимнинъ эписини берир эдим сизлерге, 
Инанынъыз, мен Къырымгъа джурегимсиз къайталмам, 
Джурек джанмай, гоньюль ташмай сизден селям айталмам. 


Кельгенимнен джуртдашларым къучагъына сарарлар, 
— Добруджада татар бармы, айт бизге? — деп сорарлар. 
Мен — Бар! — дермен, бизим татар бар! — дермен, 
Асретликте джанып олар ана джурткъа зар! — дермен. 


Дермен — олар Костенджеге, Медждиеге топлангъан, 
Тиллери де бизимкидай, дермен, бираз тотлангъан... 
Амма, дермен, гьурбетликте эки юз йыл кечсе де, 
Добруджалы кьырымтатарлар нидже агьув ичсе де, 


Къайта-къайта дермен: — Олар татарлыгъын 
джойтмагъан, 
Гьурбет ильнинъай — кунеши джуреклерин джылтмагъан. 
Телексиреп яшай олар корермиз деп Къырымны, 
Той-джыйында джырлашалар «Гузель Къырым» 
джырыны. 


Дермен: -- Достлар, Добруджадан сизге селям кетирдим! 
Дермен: — Мехмет Ниязийнинъ мезары башында отурдым. 
«Татар кьайдай?» — деп сорады мезарындан Ниязий, 
Дедим: — Раат бол, улу шаир, татар сенден пек разы. 


510212 


Достлар бугунь сизинъ иле савлукълашув геджеси 
Къалдырамыз сизге ольмез «Къайтарма»нынъ нешэсин. 
Къалдырамыз «Ташлама»ны, кьалдырамыз 
«Тым-тым»ны — 
Къалдырамыз Къырым деген арув джуртнынъ кошесин. 


— Добруджада татар бармы? — деп сорсалар, 
— Бар! — дермен, 
Къаны сыджакъ, козю ачыкъ уянгъан татар, дермен. 
Гьурбетликнинь зынджырларын бир кунь узип атар, 
дермен. 
Добруджалы татарлар да ана джурткъа къайтар, дермен! 


Костендже, 
июль 28— 29, 1992 с. 


ВХ) — 


ХАЯЛ 


Чыкзарсам гъарип халкъымы тар гольчиктен, 
Кенъ дерьягва джеткизсем, болсам озен. 
Бекир Чобан-заде. 


Ах, табылсанъ бугунь сен, Чобан-заде, 

Ачыкъ джалпакъ бетинъмен бир джылмайсанъ. 
Шу терен ве шу халкъчан эм де саде 
Джырларынъман халкъымны бир къувантсанъ. 


Корьсе эдинъ бугунь сен къайта тувып 
Къырымтатар къальбине джеткенинъни. 
Отузынджы джылларда сени бувып, 

Ёкъ эткен шу хаиннинъ чеккенини. 


Онынъ къанлы кольгеси ерде-кокте 
Сенинъ азиз рухунълан къачып джуре. 
О алчакънынъ табанын джалап-опькен 
Базы типлер зеэрин сачып джуре... 


Ах, табылсанъ, къарасанъ бу къурумгъа — 
Оксюзлерге кене де той болгъанын. 
Гъурурланып сен джурген шу Къырымда 
Татарларнынъ бирлешип сой болгъанын. 


Ах, табылсанъ, буғунь сен, Чобан-заде, 
Тотайкойде джашларгъа дерслер берсенъ. 
Джандан суйген халкъынънынъ шеэр, койде 
Дервизагъа кельгенин, ах, бир корьсенъ! 


...Гакъдир сени, эй устаз, къайда-къайда 
Къарсамбалы джылларда фырлатмады. 
Сени тувып осьтюрген халкъынъны да 
Нидже лжыллар аджувсыз хорлатмады. 


ЕЕС 


— Дунай таша! — деп таштынъ. Инкъилябкьа 
Умютинъни багьладынъ къанып-къанып. 
Гурюльдеген шу кучьлю алев-откъа 
Туташтынъ да, джан бердинъ акьсыз джанып. 


Акъсызлыкъмы? — биз оны унутмамыз 
Сендай асыл-заделер акъкъы ичюн. 
Етер, хорлукъ — агьувны ич ютмамыз 
Неслимизнинъ келеджек бахты ичюн. 


Ах, табылсанъ, эшитсенъ, Чобан-зале, 
«Гъарип халкъым» деп джанып айткъанынъны. 
Арамызда табылып бир корьсенъ де 
Халкъымызнынъ Ватангъа къайткъаныны!.. 


1989—1992 сс. 


е ЗАТ = 


«ЗЫНДЖЫРЛЫ МЕДРЕСЕ» 
(монолог) 


-- Зынджырларым пек тотланды, 
Зынджырларым яралы. 

Екьтыр манъа алып кельген 

Не ёлчыкъ, не аралыкъ. 


Дёрт диварым къалды меним, 
Мен — «Зынджырлы медресе»... 
Гъам-яныкълар алды мени, 
Дертлерим де эп осе. 


Зынджырымны тотлар басты, 
«Басса-бассын», дедилер. 
Сарды мени джин-албасты 
Ве гуняхсыз делилер. 


Демезмеди Исмаил бей 
Корьсе буны ве бильсе: 
«Бойле ишке акълым етмей, 
Ах, «Зынджырлы медресе»... 


Мен яшарым къайта баштан — 
Халкъым мени тиклейджек. 
Артыкъ, не сель, не де боран 
Дал боюмны букмейджек. 


Тек анъла сен, «улу девлет», 
Яптыгъынъа тёвбе ет. 
Этмез исенъ, делихане 
Олур бутюн мемлекет. 


оби 


ХАНСАРАЙ КОЛЬГЕЛЕРИ 


Августоснынъ тынч геджеси 
Сес-шамата ятышкъан. 
Талгъын-талгъын чыр-чыр сеси 
Эшитиле яваштан. 


Бир серсерий олуп гедже 

Сокъакъларда кездим мен. 
Ана-Юрткъа этип седжде, 
Ах, нелерни корьдим мен: 


Хансарайнынъ саф кокюнде 
Лип-лип яна йылдызлар. 
Арем къапысы огюнде 

Не сакъчы бар, не къызлар... 


Тынып къалгъан одаларда 
Парылдамай къандиллер. 
Ода деғиль, къобаларда 
Кезе къара кольгелер... 


Узакълардан эшитиле 
Къырымтатар авасы. 

Къара кольге пысып келе — 
Явуз арем агъасы. 


Бирден тына нағьме сеси, 
Къылыч киби кокте ай... 
Чалт джоюла къадын феси, 
Пейда ола хан Герай. 


О бир кольге олуп юре 
Лейля-бикеч пешинден, 
Омюр билля солып юре 
Кечип дюнья ишинден. 


Бет) г 


Тамчы-тамчы агьлай гьарип 
Диляранынъ чешмеси, 
Асретликтен сим-сиярыл, 
Джойгьан бутюн нешъэсин, 


Учып келе яш бир шаин, 
Къона Тогъан Къуллеге. 
Бутюн омрю пешмандайын 
Сес чыкъара инълеген... 


Бутюн гедже кезип юре 
Хансарайда кольгелер. 
Кезип юре, кезип юре 
Энди чокътан ольгенлер... 


Чюрюк-Сувнынъакъынтысы 
Дешеттюшни анъдыра. 

Мында джаннынъ сыкъынтысы 
Агъыр ойгъа далдыра... 


ОЗС: 


с) — 


ТЕ 


ГЪАВР 


Гъавр! Гъавр! Эй, Къырымнынъ 
Тылсымлы бир кошеси! 

Гъавр! Гъавр! Эй, юртумнынъ 
Саф авалы нешэси! 


Ай-Петрининъ этегинде 
Такъдир санъа сюс берген. 
Мевлям боя болюшкенле, 
Санъа ешиль тюс берген. 


Корьдим сени, эрылгъанлар 
Топ-топ олып ачкъанда. 
Корьдим сени, къырымтатар 
Ерге урлукъ сачкьанда. 


Шундан себеп гузеллигинъ 
Синъип къалды багърыма. 
Бульбуллеринъ мельэм олды 
Къальбимдеки агърыма... 


Инанынъыз, Гъаврда олмакъ — 
Достлар, буюк бир бахттыр. 
Гъаврла олып шиир язмамакъ — 
Шаир ичюн гуняхтыр. 


=29 е 


ТЮРКИЕДЕ ЯШАГЪАН ЮРТДАШЛАРЫМА 


Денъиз къайнакъ, джол узакь, йыллар сувукь 
Болса да, эй, тувгьанлар, гоньюль джувукь. 


Сынды ханнынъ къылычы урулып ташкъа, 
Бармы душман бизлерге явурлан башкъа? 


Биз бу якъта джылаймыз, джурек сувмай, 
Сиз кеткен сонъ Къырымда кунеш тувмай. 


Топрагъымыз бир эди, къанымыз бир, 
Чокърагъымыз бир эди, джанымыз бир. 


Савурылгъан тарыдай сепильдик кеттик, 
Сизлер анда, биз — мында нелер чектик! 


Бизлер явур къолунда, сиз — мусульман, 
Къай биринде коп экен акъ ве иман? 


Але бугунь бильмеймиз, джылашамыз... 
Дертимизни гизлеп сонъ сырлашамыз... 


Къол сынгъанда сакъладыкъ дженъ ичинде 
Джумрукъларны сакьладыкъ джеп ичинде. 


Шундай этип учь юз йыл джан сакъладыкъ, 
Миллет деген темиз бир къан сакъладыкъ. 


Эй, юртдашлар, тувгъанлар, эй, гъазылар, 
Айрылыкъта копмы таа джурек сызлар? 


Керчьнинъ джолын от басты, Чонъгъар джылай, 
Д жавун джава токътамай, пек шыбалай... 


Мангъыт, Манай телексип джолгъа къарай, 
Асретликтен чаларгъан сачын тарай. 


Иншалла, сиз де къайтарсыз ешиль джурткъа, 
Деп токътамай къараймыз денъиз, сырткъа. 


Ах, бу дерттен джурегим тилим-тилим, 
Деп сизге селям джиберген Шакир Селим. 


— р 


БАГЬЫШЛАВ 
Исмаил бей Гаспралынынь 140 йыллыгъында окъулгъан шиир 


Эй, сен, кьара геджелерни ярып кельген улу зат, — 
Тюркий халкълар дюньясынынъ умют берген кунеши! 
Бу алемде яшамакъчюн къалмагъанда бир фурсат, 
Бердинъ иман, бердинъ ишанч, бердинъ акъыл кенъеши. 


Сен кеткен сонъ Багъчасарай оксюз къалып агълады, 
Къопкъан къара фуртунада силиндилер излеринъ. 
Нидже несиль Шефикъалар къара шаллар багьлады, 
Авдарылды къая, факъат, ольмей къалды сёзлеринъ. 


Хытап этип: Тильде бирлик, эм фикирде, эм иште, — 
Пейгьамбердай тенбилединъ юз йыл эвель халкъынъны. 
Ах, нелерни ве кимлерни туткъан эдинъ сен козьде? 

Я дуйдынъмы басаджагъын бир кунь эджель халкъынъны?.. 


Эй-ат, устаз! Яньылмадынь, эджель ели уфюрди, 
Тувгъан халкъынъ бир геджеде сюрюльди озь юртундан. 
Къартбабалар, къартаналар къан зукъумлар тюкюрди, 
Мезар ташынъ агълап къалды бичарелер артындан. 


«Терджи ман»ны ад-исминънен бастырыкъкъа тыкътылар, 
Парылдагъан нурларыны гизледилер неслинъден. 
Миллетиньнинь хатырасын къыршавларнен сыкътылар, — 
Манкъурт киби кечмишини чыкъарсын дел эсинден. 


Йыллар кечти... Омрап кьалгьан сенинъ дюрбе ташынъдай 
Илжретликте парча-кесек дагьыттылар халкъынъны. 

Эй, сен такъдир! Бугунь исе 140 йыллыкъ яшынъла 

Баш котерип къычырасынъ, беринъиз, деп, акъкъымны! 


Афу эйле, афу эйле, устаз, гъарип неслинъни, 
Аджиз эдик, къабиринъни биле сакълап олмадыкъ. 
Аля бугунь эшитмеге зармыз отькюр сесинъни: 
«Бирлик!..» дединъ, «Бирлик!..» дединъ — 
бизлер акълап олмадыкь. 


Шукюр, Юрткъа къайтмакътамыз баш котерип адынънен, 
Абдиекдай тилимизде текрарлана «Терджиман». 
Тилимизни сакълап кельдик бу баш къара язынен, 
Джамилерде намаз къыла санъа халкъынъ эр джума. 


ару 


Бу яланджы фаний-юртга йыкъынтылар тикленир, 
Мермер ташкъа шу мукъаддес ад-исминъни оярмыз. 
Акъсызлыкълар ексан олур, алалетли кунь келир, 
Бутюн Къырым узерине кок байракълар къоярмыз! 


март, 1991 с. 

БИР ГЕДЖЕДЕ 


Ер агьлады, кок агьлады, миллет агьлады, 
Устюмизге япырылып кельди мешхер кунь. 
Дагьлар къара булутлардан шаллар багълады, 
Бир геджеде талийлерге чекильди екюн. 


Бир геджеде саибинден айрылды мекян, 

Буллюр сувлу чокъракъларнынъ юмулды козю; 
«Сагълыкънен къал!» — деп айтмагъа олмады имкян, 
Богъазында къатып къалды татарнынъ сёзю. 


Ачыкъ къалды собалары сёнмеген эвлер, 
Одаларда джеэннемнинъ еллери ойнай, 
Орталыкъта доланалар силялы левлер, — 
Аналарнынъ козьяшына козьлери тоймай. 


Кок Алласы шашып къалды «Ер алласы»на — 
Бойле алгъа шашып къалды бизни Яраткъан. 
Чаре ёкътыр халкънынъ юртта сагъ къалмасына, 
Дерсинъ бутюн алем багъры таш олып къаткъан. 


Вагонларгьа юкленильди бутюн бир миллет, 
Эшелонлар кете огге — эджель тарафкъа... 
Гонъюллерде къарышыкъ бир къаранлыкъ-зульмет, 
Паровознынъ сызгъырувы юрекни якъа. 


— Къартбабам, я айтса, бизлер къайда кетемиз? 
— Бильмейим де, балам, биз тек дуа этемиз... 

— Анам, анам, анайчыгъым, бир тилим отьмек... 
— Ах, бу сёзни эшиткендже эйидир ольмек'.. 


...Элли йылдыр — аля даа кете шалонлар, 

Бу азаплы узун ёлнынъ сонъу корюнмей, 

Яры миллет эляк олды. Я, сагъ къалгьанлар? — 
Я шайлар шу элли йылда бахт недир — бильмей. 


2 Тюшюнлже 3533079 


Элли йыллыр — бир геджеде бардан ёкъ олдыкъ, 
Элли йылдыр — басып тура къаранлыкъ гедже. 
Элли йылдыр — хорлукъларгъа богъаздан тойдыкъ, 
Куреш исе девам эте та бугуньгедже! 


Етер артыкъ козьяшлары, етер фигъанлар, 

Етер, шаир. гъам теллерин урып черткенинъ. 
Бугунь бизлер Ватандамыз, эш-дост, тувгъанлар, 
Косьтерейик бу курешнинъ девам эткенин. 


Косьтерейик къырымтатар чекильмейджегин, 
Ватанында къуллар киби екильмейджегин. 

Элли йылдыр — биз яшавны Куреш деп бильдик, 
Биз Ватангъа: я Ватан, я олюм деп кельдик! 


2* 


КЪЫРЫМ ДЖЕННЕТ ДЕГИЛЬ, ДОСТЛАР 


Къырым дженнет дегиль, достлар, 
Берильсе де Алладан, 

Мында чокътан не урийлер, 

Не мелеклер къалмагъан. 


Къырым дженнет легиль, достлар, 
Сиз дженнетке къызманъыз. 
Алландырып-балландырып 

Ялан ресим сызманъыз. 


О, тек къара денъиз дегиль, 
Сазлыгъы бар, голю бар, 
Сувындан туз дамы кельген 
Къаврап къалгъан чёлю бар. 


Дюльбер олып корюнсе де 
Къарагъанда тышындан, 
Къасым айы киргенден сонъ, 
Джан тюнъюлир къышындан. 


Къырым дженнет дегиль, достлар, 
Пек хорлангъан, денъишкен, 
Мында нидже ёл айрылып, 
Нидже ёллар кесишкен. 


Нидже йыллар мында аякъ 
Басмагъанлар къалмагъан. 
Сельбилерге торбасыны 
Асмагьанлар къалмагъан. 


Нидже йыллар ешиль ада 
Олгъан керван сарайы. 
Емиш биткен багьларында, 
Чёллеринле къорайы. 

Зеэр-ляджсыз берекет ёкъ 
Багьчасында-багьында. 

Сув къалмагъан Къарасувда, 
Салгъыр деген агъымда. 


Кельмешекнинъ эр бир сойы 
Алайым деп тырышкъан. 
Кентлер-койлер борукъсыгъан, 
Тютюнлернен къарышкъан. 


Къырым! Къырым! Бир заманда 
Бельки дженнет эдинъ сен. 
Энди исе джеэннемнинъ 
Къапысына кельдинъ сен. 


Къайтып келе санъа, янъы 
Джан береджек тамырынъ. 
Шу тамырынъ иле багьлы 
Эр бир гьыдань, эр сырынъ. 


Къырым! Сени къуртарырмыз, 
Сонъ макъсадкъа етермиз, 

Я да сендай тапталыр да 
Олюп-сёнип кетермиз. 


Къырым, бельки биревлерге 
Сен бир дженнет-мекянсынъ. 
Бизге исе дженнет дегиль, 
Къырым, бизге Ватансынъ! 


Зе 

БАХТЛЫ КЪУЛ САЙ ОЗЮНЬНИ 


Эй, ватандаш, къандаш, диндаш, бугунь къайда олсанъ да, 
Чеккен азап-заметлерден бинъ бир дертке толсанъ да, 
Узун авдет ёлларында гуль чырайынъ солса да, 

Яраббим, деп шукюр эйле, бахтлы къул сай озюньни. 


Нелер корьдинь, нелер чектинь бу яланджы дюньяда, 
Аля бугунь корьгенлеринъ тюште къоркъунч, руяда, 

Нидже эджель тузакъларын кечтинъ атеш, дерьяда, — 
Яраббим, деп шукюр эйле, бахтлы къул сай озюнъни. 


Коресинъми, рузгяр эсе багьрымызны бузлатып, 
Иылбаш келе, Иылбаш келе агьрымызны сызлатып, 
Бельки эйи йыл келир, деп, эйиликке козь атып, 
Яраббим, деп шукюр эйле, бахтлы къул сай озюнъни. 


Гъурбетликте «Ватан, Ватан!» деп Ватангъа кельдинъ де, 
Кене гъурбетликте къалдынъ ана топракъ ичинде, 
Этрафынъда душманларынъ бинъ бешарет бичимде, — 
Сабыр иле, Раббим, дие бахтлы къул сай озюнъни. 


Бу топракъкъа тоймай кеткен бабаларгъа дуа эт, 
Бугунь догъып кунь корьмеген балаларгъа дуа эт, 

Бу куньлерге даянгъан урь аналаргъа дуа эт, 
Яраббим, деп шукюр эйле, бахтлы къул сай озюнъни. 


Бизге башкъа Йылбаш келир, келир бир кунь иншалла, 
Тек сен, юртдащ, умют джойма, курешмектен ич талма, 
Бу топракъта сенчюн янгъан эвлятлар бар, бар Алла, 
Яраббим, деп шукюр эйле, бахтлы къул сай озюнъни., 


қ. 1994 с. 
Иылбаш геджеси 


За 


МЕРАБА, ГЕНЧЛИК! 


1995 сенеси ноябрь 23-те Къырым санайы- 
педагогика ипститутынынъ талебелеринен 
корюшювде окъулгъан шиир. 


Мераба, эй, юрткъа кельген янъы несиль, мераба! 
Мераба, эй, баарь киби янъы фесиль, мераба! 


Ана юртта бильги алгъан бахтлы несиль, мераба, 
Ант этмеге меиль берген антлы несиль, мераба! 


Кечмиш баба-деделерден сиз къалдынъыз, эвлятлар, 
Номанларнынъ байрагъыны сиз алдынъыз, эвлятлар! 


Бугунь сизге ишанч беслеп козь тикемиз, эвлятлар, 
Неслимиз бар, деп, умютнен тер тёкемиз, эвлятлар! 


Бугунь сизге козюн тике хор «Зынджырлы медресе», 
Исмаил бей къабри узьре ичин чекип ель эсе... 


Тиль догърагъан Азраильге Бекир джанын алдырды, 
Амма кене «Тувгъан тиль)» деп бизге тилин къалдырды. 


Сизлер ойле инат затнынъ неслидирсиз, эвлятлар, 
Эдждадларнынъ эзан киби сесидирсиз, эвлятлар! 


Бугунь сиз бир къан тёкюльмез джебэдесиз, эвлятлар, 
Бильги олса, шан букюльмез джебэдесиз, эвлятлар! 


Тек бильгинен душманларнынъ ташын-тахтын йыкъарсыз, 
Тек бильгинен бу Ватангъа саип олып чыкъарсыз! 


Мераба, эй, Юрткъа кельген янъы несиль, мераба! 
Мераба, эй, баарь киби янъы фесиль, мераба! 

ДЕВЛЕТТИЛИ АКЬКҺЫНДА ОРМАН КЪАНУНЫ 
(Вакьиа Къырым дагъларынынь биринде олып кече) 


Бир орманда яшай эли 

бинъ бир тюрлю мевджудат, 
Тапкъаныны ашай эди 

озь башына эр бир зат. 
Къайсы бири кучьлю олса, 

кимсе бозмай къаныны, 
Эджели бар — сучьлю олса, 

иште, орман къануны... 
Бу орманда Шерхан эди 

адалетнинъ энъ башы, 
Оны корьген махлюкъларнынъ 

учып тура козь-къашы. 
Иште, бир кунь Шерхан агъа 

яман этип багьырды, 
Тири джаннынъ эписини 

топлашувгъа чагъырды. 
Кельгенлерге бирер-бирер 

маналы козь ташлады, 
«Джиддий лаф бар!» — деп салмакълы 

лакъырдысын башлады: 
— Орталыкъта шимди, достлар, 

девлет тили чокъ олды, 
Себебини биледирсиз — 

эски яшав ёкъ олды. 
Лафым шудыр эпинъизге — 

биз де къанун кутейик, 
Биз де бугунь девлет тилин 

тез-тез къабул этейик. 
Керек бизим эпимизге 

умумий тиль тапмагъа, 
Къашкъыр, достум, изин санъа 

бу акъта лаф айтмагъа. 


Ет 


Шорбаджыгъа Къашкъыр чокътан 

садакъатлы зам. эди, 
Шорбаджысы ичюн даим 

онынъ сёзю там эди. 
— Шерхан агъам, манъа къалса, 

фикиримни билинъиз: 
Лаф этмекчюн пек келише 

Сизинъ татлы тилинъиз. 
Мында сизинъ тилинъизни 

анъламагъан айван ёкъ, 
Эм шу тильнен илимизни 

байыттыкъ ве Эттик токъ... 
Мен беллесем, шакъалларнынъ 

тили де сизге келише, 
Къалгъан тиллер кьулакьларгьа 

пек ярамай илише... 
— Меселе айдын! — деди Шерхан, — 

къа, бир къанун тизейик, 
Башкъа теклиф олмаз дейим, 

бунен лафны узейик! 
— Шерхан агъа, — деди Сыгъын, — 

менде де бир теклиф бар: 
Бу орманда бир заманда 

яшай эди Сыгъынлар. 
Сизге белли — юртумызда 

дешет янгъын олгъанда, 
Эр бир терек, эр бир чалы 

от ичинде къалгъанда, 
Акъсыз беля тюшкен эди 

Сыгъынларнынъ башына, 
Чокъ зар олып яшадылар 

тувгъан дагъы-ташына. 
Мына энди къувулгъанлар 

Юрткъа къайтып келелер, 
Бутюн орман айванлары 

буны яхшы билелер. 
Дееджегим, Шерхан агъа, 

узун лафнынъ келямы — 
Сыгъынларнынъ озюне хас 

бар озь Юрту — селямы... 
Насыл олур, тилимизни 

шу къанунгъа киритсек, 
Ве шундан сонъ чин достлукъны 

къавий этип пекитсек? 
Шерхан агъа, афу этинъ 

джесаретимчюн анджакъ, 


О 


Аслын айтсам, бизимкидир 

бу орман ве бу топракь. 
Лякин бизде ёкъ итираз, 

айды, яшайберинъиз, 
Лякин сиз де бизге, эльбет, 

акъкъымызны беринъиз! 
...Зый-чув олды ормандаки 

олгъан бутюн айванлар, 
Кимиси дей: «Догъру айта», 

кимиси: «Не акъкъы бар?!» 
Шерхан, Къашкъыр джекирдилер, 

кокни тутты къаба сес, 
Бойле къанун чыкъардылар 

муурь басып кесен-кес: 
«Кучьсиз олып юрсенъ эгер 

озь тувгъан юрт-илинъде, 
Лаф этмеге борджлусынъ сен 

қучьлюлернинъ тилинде». 


1989 с. 


ана 


а ағыта 


ВАТАНГЪА КЪАЙТУВ 


Акъмесджитнинъ ава ёлу, — 
Самолётлар топ-толу: 
Къалпакълы бар, шапкели бар, 
Такъиели бар, ялынбаш... 
Янтайгьанда кимерде бир 
Когертенинъ сагь-солу, 
«Олян! Олян!» — деп айталар 
Бир-бирине саллап баш. 


— Булар кимлер, я? — деп сорай 

Сарышын бир кьырджыман, — 

Лафларыны анъламайым, 

Насыл тильде айталар? 

Онъа шойле джевап бере 

Къалпакь кийген «терджиман»: 

-- Булар бизим къырымтатарлар, 

Ватанына къайталар. | 


Горюльтиси кокни ярып 
Ерге къона самолёт. 
Басамакътан энтир-тентир 
Башта къартлар тюшелер. 
Авада мис къокъу толы, — 
Санки этраф ешиль от, 

Шу къокъу ве шу топракьнен 
Агьлашып корюшелер... 


-- Аджеп, ничюн бу адамлар 
Тюшкенинен авадан, 

Бу топракьны опьмек ичюн 
Эгилелер — яталар? 

Козюн узьмей шойле суаль 

Берген анав адамдан 

Къалпакьлы дей: — Кьырымтатарлар 
Ватанына кьайталар! 


кезу уу ен 


і 


Акъмесджитнинъ дёрт тарафкъа 
Узангъан дёрт ёлу бар, 

Ел четинде ёлджыларгъа 

Ёл косьтерген «къолы» бар... 

Дёрт бир якъкъа даркъалалар 
Татарлар эв къыдырып, 

Чёльнинъ, дагънынъ ве денъизнинъ 
Кечип яры сынъырын. 


Къырымда чешит хынзыр яшай, 
Тик бакъалар козюнъе, 
Татарларлан къалгъан юртны 
Татарларнынъ озюне 
Бабасынынъ къыйметинден 
Еди къат чокъ саталар, — 
Къырымтатарлар Ватанына 
Мына бойле къайталар. 


Прописка деп чапкъалайлар 
Эр афта ве эр айда, 

Шу хайырсыз пропискасыз 
Раат яшав, иш къайда? 
Аякъ топы киби сени 
Фырлаталар, аталар, — 
Къырымтатарлар Ватанына 
Мына бойле къайталар... 


Хасталанып вефат этти 

Бир сабийчик учь ящта, 
Пропискасы олмагъанчюн 
Комюльмеди о Сакъта... 
Бойле алны корьген халкълар 
Таш кесилип къаталар, — 
Къырымтатарлар Ватанына 
Мына бойле къайталар!.. 


Корьдим ава лиманында — 
Юрек-багърым сызлады, 
Битасынен сагьлыкълашый 
Агълап къалды къызларым. 
Агълап-сызлап сагьлыкълашты 
Даа нидже биталар, — 
Къырымтатарлар Ватанына 
Мына бойле къайталар. 


ТАЗЕ 


Ич тюкенмей авдет ёлу, 

Кочь ярасы савушмай, 

Айры тюшкен къоранталар 
Бир-бирине къавушмай. 
Раббим, озюнъ сабыр бер, деп, 
Дуа окъуй аталар, — 
Къырымтатарлар Ватанына 
Мына бойле къайталар. 


Бу миллетнинъ сабырыны 
Сынайджакъсынъ къач асыр? — 
Эй, сен фелек — ялан дюнья, 
Юреклерни ёгъурдынъ! 

Пек чокълашты арамызда 
Намуссыз ве джинасыр, — 
Халкъ къысметин ашап-юткъан 
Чокъ «эрбаблар» догъурдынъ. 


Етмегендай бу азаплар, 
Ашалыкълар, хорлыкълар, 
Огюмизде тизильгенде 

Даа нидже зорлукълар, 

Озь халкъынънынъ серсемлери 
Зеэр-зокъум къаталар, — 
Къырымтатарлар Ватанына 
Мына бойле къайталар!.. 


Тарих бир кунь екюн чекер, 
Эр шей келир ерине, 
Тёпемизде адалетнинъ 
Ышыкълары корюне... 

Бугунь бизге дюнья эхли 

— Къайтынъыз! — деп айталар, 
Къырымтатарлар Ватанына 
Къайтаджакъ эм къайталар! 


1989—1996 с.с. 


ИНСАНГЬА 


— Сен Кунешке ошама — 
О геджеси нур бермей. 
Сен Айгъа да ошама — 
Кунеш чыкьса корюнмей. 


Ошама сен йылдызгъа — 
Иылдызынъ илле сенер. 
Янардагъ олма къызгъан — 
О да бир кульге дёнер. 


| 

| 

| Сен дерьягъа ошама — 
Онынъ ёлун кесерлер. 
Акъкъан сувдай яшама — 
Къадыр этмей ичерлер. 


Ошама сен, ошама сен 
Эпкин эскен еллерге. 

О дегильми, афатларнен 
Гъам кетирген иллерге? 


О шама сен ачкъан гульге — 
Гульнинъ омрю къыскъадыр. 

| Къыяс олма шенъ бульбульге — 
Къуш талийи башкъадыр. 


| Океангъа ошама сен — 
Далгьаланса ятышыр. 
Къар-борангъа ошама сен — 
Арзу-умютлер къарышыр... 


Эр муджизе ерде-кокте 
Озьджесине яшасын. 
Сен оларгъа ошама тек, 
Олар санъа ошасын! 


РЕ 


АЙТЫЛМАГЬАН СЁЗЛЕР 


Айтылгъан чокъ сёзлерден 
Айтылмагъан сёзлер чокъ. 
Олар бир кунь бизлерге 
Санчылырлар олып окъ. 


Кяде «селям» ерине 
Башымызны саллаймыз. 
Бир сёз чокъдай корюне — 
Кендимизни алдаймыз. 


Севип алгъан къадынынъ 
Кулюп турса гуль, нардай, 
«Джаным, козюм» демеге 
Нечюн кяде тиль бармай? 


Акъ сют киби омюрге 

Ич биримиз тоймаймыз. 
«Анам, сени севем» деген 
Учь сёз айтып олмаймыз. 


Матем куню къальбимизни 
Сара кедер ве яныкъ: 

Сагъ олгъанда рахметлиге 
Керек сёзни айтмадыкъ. 


Паралы бир ахлякъсызнынъ 
Сафсатасын динълеймиз. 
Айтылмагъан сёзлер къала 
Тилимизде. Инълеймиз. 


Мергин сёздир — биз ольген сонъ 
Екъ олмайджакъ малымыз. 
Ашыкъынъыз, керек сёзню 
Достлар, айтып къалынъыз. 
Айтылгъан чокъ сёзлерден 
Айтылмагъан сёзлер чокъ. 

Олар бир кунь бизлерге 
Санчылырлар олып окъ. 

АНАМ, СЕНИ ПЕК САГЬЫНДЫМ 


Анам, сени пек сагьындым, шунынъчюн бугунь 
Татлы-татлы ойларымнен сени аньмакьтам. 
Нидже йылдыр юрегимде байлангъан дюгюм 
Чезилиркен, асретинъде кене янмакътам. 


Кене пейда олды рухунь, кене ёкъладынъ 

Саф, мубарек эллериньнен сыйпап башымны. 

-- Савсыньмы? — деп озь борлжунъны кене акъладынъ, 
Сонъ яваштан сорадынъ сен меним яшымны. 


Ойчан, махзюн козьлеринънен бакътынъ козюме, 
Озюнъкидай сачларымны охшап сыйпадынъ. 
Кене сылжакъ кокюсинъни бастынъ юзюме, 
Озюнъкидай къашларымны охшап сыйпадынъ. 


Ах, шефкъатлым, коралмадынъ магърур яшымны, 
Афу эйле манъа кеткен заметлеринъни. 
Кокюсинъе сыйыкъкъан о сабий башымны, 

Элял эт сен манъа берген ниметлеринъни. 


Отуз беш йыл отип кетти, сенинъ багърынъдан 
Бир парчачыкъ этчик олып айрылгъаныма. 
Черик асыр отип кетти сенинъ багьрынъа 
«Анайым!» деп сонъки кере сарылгьаныма. 


Анъламадым: ничюн сенден айрылгъан куньде 
Къарышмады тёпемдеки кокнен къара ер? 
Биз, эвлятлар, аналардан айрылгъан аньде 
Разы эдим ай ве кунеш тутулса эгер. 

Разы эдим, дерьяларнынъ сувы ерине 
Садакъатлы эвлятларнынъ козьяшы акъса. 

Энъ ягьмурлы, къарлы куньлер къайтса кериге, 
Бутюн алем матем тутып къаралар такъса. 


Эй-ат! Эй-ат! Эртеми — кеч, кете аналар, 
Эвлятларын озьлеринден мирас кьалдырып. 
Бизлер акьта оларда тек ойлар къалалар: 
«Юрмесинлер бош-бошына чылбыр далдырып»... 


Ах, анайым, сен де шойле ойландынъ, эбет, 
Сонъки кере козьлеримни тоймай опькенле. 
Шай ойландынъ кьыбла бетке чеврильгенде бет, 
Шай ойландынъ эбедийлик ёлгъа кеткенде. 


...Бахтлы йылдыз тюбюнде мен догъгъан экеним, 
Коресинъми, шиир язам санъа багъышлап. 
Деген эдинъ: орар балам, эр кес эккенин, 

Не буюк бахт шиир язмакъ сени алгъышлап! 


Яш къальбиме гузелликлер урлугьын сачтынь, 
Ильки кере чименликни косьтердинъ озюнъ. 
Энди исе шу чименлик къальбимде ачты, — 
Сенинъ ичюн багьышлайым энъ нефис сёзюм. 


Ильки кере сен косьтердинъ Чолпан йылдызны, 
Дединъ: шудыр йылдызларнынъ энъ дюльбер сою. 
Боюнъ етип, расткетирсенъ шойле бир къызны, 
Келин этип алыр эдик эткен сонъ тоюнъ. 


Сабийликтен ашыкъ эттинъ мени йылдызгъа, 
Ашыкъ эттинъ чименликке, кунешке, айгъа. 
Аначыгъым, эвлендим мен сен айткъан къызгъа, 
Амма ничюн келалмадынъ гурьдели тойгъа?.. 


Юнь шалынъны къалдыргъансынъ — «келинге нишан», 
Бир вакъытлар байлап юрген эв зийнетинъни. 

Агъыр кельсе биле сёзюм, анайым, инан, 
Бильмегенсинъ озь къадринъни, озь къыйметинъни. 


Биз берабер къаршылардыкъ танъларны, бельким, 
Къайгъырмагъан олса эдинъ ялынъыз мени. 
Анасына бордж одемей бахтлы олгъан ким? 
Бордж одемек ичюн къайдан алайым сени? 

Прометей олса эдим, кунешни алып, 
Нурларыны аналаргъа даркъатар эдим. 
Ве дер эдим: омюрбилля турынъыз янып, 
Ер юзюнде къара куньлер олмасын энди. 


Эй, гуняхсыз, янъы догьгъан бахтлы эвлятлар, 
Эмдинъизми ана сютюн къана ве къана, 

Билинъиз ки, сизни беклей сютдай акь ёллар, 
Билинъиз ки, энъ мукъаддес инсан бу — АНА! 


1977 с. 

АНА КЪЫЙМЕТИ 


Дюньяда эр шейнинъ къыймети ола, 
Ана къыйметининъ ёкътыр ольчюси. 
Аятнынъ къач чешит зийнети ола, 
Эбедий къалгьан шей — тек Ана тюсю. 


Аналар бизлерге такьдир бахшышы, 
Бир кере бериле бойле мукяфат, 
Эвлятлар, акьланьыз Ана алгьышын, 
Гьафлет белясына огьрамань, эй-ат! 


Курремиз айлана, догьа ал кунеш, 
Башымыз устюне тёкюле нурлар. 
Омрюмиз Елунда бизге даим эш 
Аналар бар экен -- демек, аят бар. 


Аятта бар экеч шефкьат, мерамет, 
Аятта бар экен севги-муаббет, 
Аятта бар экеч ишанч, намус-ар, 
Эписи, эписи сизден Аналар! 


Эй, сен, афатлардан сарсылгьан алем, 
Эвлятлар къальбине мераметашла. 
Аналар чекмесин эзиет-элем, 
Оларнынъ башына гуль-чечек ташла! 


5 = 


ЭЛЬВИДА, АНАМ! 


Рахметли апам Шахзаденинь 
квабри башында догъгъан шиир 


Эльвида, эльвида, эльвида, Анам! 

Сонъ кере къабринънинъ отларын юлкътым. 
Энъ агъыр айрылыкъ кельди деп санам, 
Анайым, мен Ватан ёлуна чыкътым. 


Къыркъ йыллыкъ къабринъден бир сыкъым топракъ 
Алдым да тююмлеп къойдым явлукъкъа. 

Анайым, кетсем де сенден пек иракъ, — 

Шу топракъ менимле олур сагълыкъта. 


Къыркъ дёртте... Менимчюн алып тек къундакъ 
Сюргюнлик ёлуна тюшкенсинъ, эй-ат! 
Эдждатлар къабринден бир сыкъым топракъ 
Алмагъа сен ичюн олмагъан фырсат. 


Бакъ, бугунь мен сенден баягъы бахтлым... 
Тек бильмем, ничюн шай юрегим сызлай. 

Къабринъ башындаки терекке бакътым — 

О джансыз ве ренксиз турмакъта буздай. 


Аджеба, шу къадар агъырмы экен 
Омюрлик бекленген Ватангъа къайтмакъ? 
Багърыма санчыла агъувлы тикен, 

Шу къадар агъырмы учь сёзни айтмакъ? 


Эльвида, эльвида, эльвида, Анам, — 
Эбедий къаласынъ муаджирликте... 
Ватангъа къайтсам да бир шейге янам: 
Биз ичюн айрылыкъ кене кельмекте. 


1989 с. ноябрь. 
Джамбай. 

ЭЕДЖАН 


Анадан догыъанда бир парча эт олып, 
Яшамакъ акъкъыны къазана сабий джан. 
Ананынъ кокреги бортеркен сют толып, 
Сабийнинъ къальбинден ер ала эеджан. 


Шу аньден башлана яшавнынъ сефасы, 
Шу аньден башлана омюрнинъ манасы 
Шу аньден башлана яшавнынъ джефасы... 
Шу аньден башлана инсаннынъ анасы. 


Мен де шу икметли бир аньден башлап, 
Саяракъ озюмни адий бир инсан, 
Яшайым дюньяда кеньадым ташлап, 
Ве яшай менимнен къальбимде эеджан. 


Достларым арткъанда эеджаным арта, 

Олар эксильгенде эксиле омюрим. 
Эеджансыз аньлерим кериге тарта, 
Эеджансыз, бош къала къальбимнинъ тёрю. 


Эеджанлы аньлерим туралар акълымда, 
Балалыкъ чагъымда кобелек туткъаным, 
И ырлар динълегеним севги акъкъында, 
Яремнинъ нефесин къанып юткъаным. 


Анамнынъ къабири устюнде оськен 
Къырмызы лялеге козьяшнен бакъкъаным... 
Унутмам, таш солдат янынла куськен 
Аналар тик турып, таш киби къаткъанын. 


Яшавнынъ манасын аньлатып шаинлер 
Халкъымнынъ шанычюн бердилер чокъ джан. 
Оларны эеджаннен анъарым эр даим, 

О мени яшаткъан, яшарткъан эеджан. 


Эеджанлы аньлерим — уянгъан баарим, 
Эеджанлы аньлерим — отьмишнинъ къаари, 
Эсджанлы аньлерим — буғуньки саарим, 
Эеджанлы аньлерим -- омюрде мен барым. 


Эеджанлы аньлерим! 

Эеджанлы аньлерим! 

Тек сизсиз омрюмнинъ энъ юксек нокьтасы. 
Мен сизни даима къальбимде сакъларым, 
Эеджансыз урса — юрегим токътасын! 


С Е 


УЧЬ ЭСИР 


і. 


Баллада 


Къоркьу бильмез учь джесюрни алды душман эсирге, 
Учюни де кьападылар дымлы, сувукъ бир ерге — 
Дуракълары олмыш артыкъ демир чабакълы зиндан, 
Айырдылар яресинден, анасындан, ватандан. 
Учюнинъ де бенъзи солгъан, сараргъан ве биткенлер, 
Къуртулырмыз бир кунь илле, деп пек умют эткенлер. 
Ай ышыгъы таралгъанда демир чабакъ артындан, 
Озьарасы субетлешкен — лаф эткенлер яваштан. 


Лаф башлагъан йигитлернинъ бири янып-якъылып, 
Тар зинданда яш джанчыгъы сонъ дередже сыкъылып: 
— Ах, бу ерден чыкъсам эгер бир кунь ола къуртулып, 
Омюрбилля яшар эдим севгилиме къул олып. 

Ёкътыр меним бундан башкъа ич бир тюрлю тилегим. 
Шу зинданда тек яремни арызлай яш юрегим. 

О да мендай асретликте аджджы-аджджы агълайдыр, 
Айрылыкънынъ азабында къараларны багьлайдыр. 
Танърым, санъа ялвараман, умютим бош кетмесин, 
Мен сагъ экеч ярем манъа вефасызлыкь этмесин. 


Инълеп-инълеп дженктен даа савулмагъан ярадан, 
Иигитлернинъ экинджиси лаф башлады анадан: 
— Ах, достларым, къурумайдыр анайымнынъ козьяшы, 
Юрегини эзгелейдир шефкъатсызлыкъ дерт-ташы. 
Билем, оны гедже-куньдюз бир тюшюндже сыкъадыр — 
Ольгениме дегиль, эсир тюштюми деп къоркъадыр. 
Ах, бичарем, чыкъса эдим бу зиндандан арынып, 
Ялварырдым онынъ джыллы къучагъына сарылып: 
«Анайчыгъым, яраланыл тюштюм эсир душмангъа, 
Сагъ къалгъаным ичюн, инан, кельдим бинъ бир 
пешмангьа...» 

Йигитлерниньучюнджиси сес-солукьсыз ятмакъта, 
Ай да коктен нурларыны джыйыштырып алмакъта. 
Эп кьаранлыкь чеке шай да нурсыз, титис зиндангъа, 
Санарсынъ Ай биле саран талийсиз шу учь джангъа. 
игитлерниньучюнджиси кьошулмай лаф-субетке, 
Козьлерини юммай тике къоюлашкъан тынч кокке, 
Саат сайын агьырлаша къафесинле нефеси, 
Бир шей дейджек ола амма, эшитильмей ич сеси. 


Достлары пек яныкълайлар якъынлай!кьан эджельге, 
«Теслим олма, — дейлер онъа, — ал озюнъни, ал эльге!» 


Зиндан сувукъ, зиндан титис, душман исе шефкъатсыз, 
Бильмем даа къач кунь ята эсирликте учь къутсыз. 
Къаранлыкъта нурсызлана йигитлернинъ козьлери, 
Артыкъ сийрек эшитиле умют толу сёзлери. 

Учюси де къуртулмакътан умютлерин эп узе, 

Лякин ола экен кяде бекленмеген муджизе. 

Ер юзюни уянткъанда ярыкъ берип аткъан танъ, 

Шу зиндангъа учып кельди къоджаман бир яш къартал. 
Чокъучыны кучьлю-кучьлю урып демир чабакъкъа, 
Йигитлернинъ къаршысында олгъан седни тез йыкъа. 
— Учюнъизден биринъизни, — дей о, — кельдим алмагъа, 
Лякин бильмек истер эдим — насыл себеп бар бунъа? 


Йигитлернинъ биринджиси дей ки: «Динъле, эй, къартал, 
Менимкинден буюк себеп ёкътыр, башта мени ал. 
Асретликте къалгъан ярем аджджы-аджджы агълайдыр, 
Айрылыкънынъ азабында къараларны багьлайдыр...» 

-- Эбет, билем, — дели кьартал, — яренъ чокъ кунь яс тутты, 
Беклей-беклей ахры-сонъу сен бахтсызны унутты. 

Беклев иле кечти онынъ омюрининъ ярысы, 

Унут оны, яренъ шимди башкъасынынъ къарысы. 


Невбет кельди сёйлемеге экинджи яш туткъунгъа: 

— Анам! Анам!.. — дей де байгьуш, эеджанлана, юткъуна, — 

Динъле, къартал, менде яныкъ себеби пек буюктир, 

Асретликте анайымнынь тени-багъры куюктир. 

Насыл эсир тюшкенимни шефкъатлыма анълатсам, 

Пешман олмаз эдим сонъра къара топракъта ятсам. 

— Иигит, янма! — деди къартал, — сен эрлердже 
дженклештинь, 


Анайынъны къул олувдан къуртармакъчюн къан 
кечтинъ! 


бы 


Агълай-агьлай юрегининъ урувлары биткенде, 
«Мен огьлумдан разым», деди сонъки ёлгъа кеткенде. 


Йигитлернинъ учюнджиси магьрур бакъты къарталгъа. 
Деди: «Етмек истер эдим джандан азиз Ватангьа». 

Ватан ичюн курештим мен, Ватан ичюн дженклештим, 
Онынъ азатлыгъы ичюн бойле алларгъа тюштим. 
Талийиме пешманым ёкъ, Хъартал, санъа бар риджам: 
Къуртаралсанъ мени мындан, Ватаныма бараджам. 
Сонъки борджум къалгъан олса сонъ нефесте бермеге, 

О да шудыр — истейим тек Ватанымны корьмеге. 

Билем, энди къурумакъта омюримнинъ чокърагъы, 
Къартал, къуртар, алсын мени Ватанымнынъ топрагъы!» 
Къартал деди: — Чокъ доландым омюримде дюньяны, 
Нидже къавий дагъны корьдим, нидже джошкъун дерьяны. 
Лякин бойле къавий дагъ ве джошкъун дерья корьмедим, 
Ватаным деп куйип-янгъан бойле ферьяд корьмедим, 
Истегинъни беджерейим, кель мин йигит, сыртыма, 
Садыкълыгъынъ беян олсун — къавуш ана-юртунъа. 
Беян олсун бар алемге сёзлеримнинъ манасы: 
Ватансызнынъ не яреси олур, не де анасы... 

Айды, йигит, къанатларым олсун санъа дюльдюлинь, 
Беклей сени Ватанынъда ананъ, эм де севгилинъ! 


ШЕ. е 


БАЛАЛЫГЪЫМ 


Балалыгъым кечти-кетти 
Яшынлы бир кунь киби. 
Аман-аман къыркъкъа еттим 
Санки балам дюнь киби. 


Чапкъалашам къызларымнен 
Юварлашып ойнайым. 
Балалыгьым къыймайым мен, 
Ич оюнгъа тоймайым. 


Керек олса «мачик» олам, 
Керек олса «ат» олам. 
Къызларымчюн «бешик» олам. 
Ойнай ве такъат алам. 


Юрегиме арув ола 
Балларымнен ойнасам. 
Кяде козюм яшкъа тола 
Балалыгьым ойласам. 


...Догьып, бала оламадым 
О къыркъынджы йыллары. 
Ич де анълап олалмадым 
Анайымнынъ йырларын: 


«Юкъла балам, юкъунъ кельсе, 
Ярын эрте турарсынъ. 
Иншалла къавгъа битсе 
Къалакъайгъа тоярсынъ. 


Дженктен аман къайтса бабанъ 
Бир эчкичик алырмыз. 
Улакъласа, акъшам -саба 
Санъа сютюн сагьармыз. 


--158:-- 


Авелеп учкъан самолётнынъ 
Къанатлары демирми? 
Бахтынъызны хырпалагъан 
Дженкнинъ сонъу келирми? 


Юкъла-юкъла кьочанайым, 
Тезден акъай боларсынъ. 
Ах, козюнъден айлянайым 
Бир кунь ашкъа тоярсынъ». 


Отип кетти дженк йыллары 
Балалыгъым хырсызлап, 
Яшлыкънынъда сарп ёлларын 
Оттим кяде буз-бузлап. 


Бу аятнынъ ёлларында 

Не къыдырып чаптым мен? 
Мына энди балларымда 
Джоюгьымны таптым мен. 


Чапкьалашып кьызларымнен 
Юварлашып ойнайым. 
Балалыгьым кьыймайым мен 
Ич оюнгъа тоймайым. 


Балаларым-балалыгъым, 
Мени раат къойманъыз! 

Балалыгъым-балаларым, 
Тойыл-тойып ойнанъыз! 


= 


КЪАЛМАДЫ 


«Къалмады, башымда квопмадықкв кымялити кьалмеды». 
Ашыкъ УМЕР 


Эй, гонъюль, бу алем узьре ич адалет къалмады, 
Кьалмады, достлыкъ-ашналыкъкъа урьмет къалмады. 
Къалмады, юртумызда шану-шевкет къалмады, 
Къалмады, бакъ, халкъымызла Уммет-мамет къалмады, 
Къалмады, Номан, Эшрефлер киби заде къалмады. 
Къалмады, шиириетимизде сеадет къалмады. 


Къалмады, кетти сув киби акъып омюр, бильмедик, 
Бильмедик, гъафлетте омюр олды комюр, бильмедик, 
Бильмедик, 100 йыл олгьанын Ашыкъ Умер, бильмедик, 
Бильмедик, гъурбетликтен де яман унер, бильмедик, 
Бильмедик, биз чекмеген вахший эзиет къалмады, 
Кьалмады, бугуньде бизге яхшы вазиет къалмады. 


Къалмады, неджами, не дин — омрюмиз къурбан, бильмиш ол, 
Бильмиш ол ки, Ашыкъ Умерсиз халкъынъ виран, бильмиш ол, 
Бильмиш ол, Ашыкъны окъуп алем айран бильмиш ол. 
Бильмиш ол, онынъ эр сатры бизге ферман, бильмиш ол, 
Бильмиш ол, алданма, Шакир, гъурбетте зийнет къалмады, 
Къалмады, Юртунъ олмаса, санъа къыймет къалмады! 


бо 


ИСТЕМЕМ 


Ашыкъ Умер диванынынб 213-нджи саифесиндеки 
гузель ресимпииь муэллифи 
Зарема ханым Трасиновагъа 


Севдайым мен сен яраткъан балем козьлю периге, 
Севдайым мен варлыгъымнен шу мах юзьлю периге, 
Къушлар иле субет къургъан татлы сёзлю периге, 
Фесиндеки ярашыкълы бахт йылдызлы периге, 

Ах, гонълюмнинъ бойле истен арынгъанын истемем. 


Бир мелек ки, сымасында сенинъ сыманъ корюне, 
Онъа бакъсам атеш кире юрегимнинъ тёрине, 
Тарифини язар исем къалемим де сюрюне, 
Хаялымда сия сачы эллеримнен орюле, 

Ашкъкъа етмей юрегимнинъ ярылгъанын истемем. 


Ресиминъе бакъып турам: багълары бар Къырымнынъ, 
Кийиклери сербест кезген дагълары бар Къырымнынъ, 
Гуллерине эль тиймеген чагълары бар Къырымнынъ, 
Шу гульшенде сенинъ киби сагьлары бар Къырымнынъ, 
Мен оларнынъ ят эллерге алынгъанын истемем. 


Сёйле манъа, бойле бахтны санъа Алла бердими? 
Магъа дегиль, башкъасына сени ляйыкъ корьдими? 
Д жумерт талий къучагъыны анджакъ санъа кердими? 
Яздыгъыле Шакир асла макъсадына ирдими? 

Бу бейтлерге Алиминънинъ* дарылгъанын истемем... 


* Рессамнынъ омюраркъадашы 


етте 


ЧЕЛЬТЕК ВЕ ДЕДЕМ 


Чельтек не олгъанын, эбет, билесиз; 
Хусусан, чёль бетте ола тургъан шей, 
Эгер шимди олса, онынъ иле сиз 

Кене базы шейни чельтей билесиз... 


Акълымда, арманда бастырып богъдай, 
Заваллы къартбабам эгильтерек бель, 
Оны чельтеклерди ич тыныш алмай, 
Ве ыслакь чаларды эссин дее ель. 


Сонъра чельтекленген темиз ашлыкьны 
Алыркен авучы берчленген эльге: 

-- Корьдинъми, — дер эди саллап башыны, — 
Пусюрликни насыл савурам ельге. 


Бакъа эдим чельтекнинъ япкъан ишине, 
Бойле муджизеге агъызымны ачып. 
Севинем дедемнинъ тапкъан ишине, 
Пусюрликни ель учура сачып. 


Эр шей кече экен аятнен бирге, 
Дедем ёкъ, о чокътан теслимдир ерге. 
...Эр сефер элиме алгъанда къалем, 
Дейим: олса эди чельтек ве дедем. 


462 — 


АКЪМЕСДЖИТ БАЗАРЫНДА 


Акъмесджитнинъ базарынла къайнай адам дерьясы, 
Бири ала, бири сата такъан-тукъан керьясын. 


Бир сой миллет бу базарда, эписи пара пешинде, 
Бутюн «интернационал» алув-сатув ишинде. 


Дев кевдели гурджи тура: къартал бурун, чот сакъал, 
Тизип къойгъан къаршысына бир джемидан портакъал. 


«Дорогой» дей, «морогой» дей, муштерини алдата, 
Гурджистанда атеш яна, о Къырымда мал сата. 


Азерлернен эрменилер джан берип джан алгъанда, 
Джаным-джаным топракълары дженкте виран олгъанда. 


Озь юртуны ташлап кеткен бу «деловой» эрифлер 
Акъмесджитнинъ базарында доллар денъиштирелер. 


Бу базарда осетин де, абхазы да айлана, 
Эй, сен дюнья! Эпси пара къазыгъына байлана. 


Айып дегиль базарларгъа чингенелер толгъаны, 
Бу заваллы миллет бильмей Ватаннынъ не олгъанын. 


Акъмесджитнинъ базарында тиледим Акъ-Таалядан: 
«Миллетимнинъ эвлятларын сакъла бойле белядан!» 


2.63325 


ЭЙ, КАВКАЗ ДАГЬЛАРЫ! 
(Джесюр чечен халкъына) 


Кене кельди башынъызгъа, Кавказ дагълары, 

Котляревский, Ермоловнынъ къанлы чагълары“. 

Кене дёнли кериге дюньянынъ чархы, 

Битмейджекми чеченлернинъ яныгьы-ахы? 

Кене янъы генераллар чыкъты мейдангъа, 

Янъы Иылда къаделери топ-толу къангъа. 

Русиени Иылбаш иле хайырлай Ельцин, 

Башкъа сёз ёкъ — Алла онынъ акъкъындан кельсин! 

Екъ, бу сёзлер къаргъыш дегиль, 

Бу сёзлер — текбир, 

Эр чеченнинъ агъзындаки «Аллаху-экбер!» 

Эр чеченнинъ элиндеки къавий бу силя, — 

Шеит кеткен эр чеченге дуа — суселя. 

Шаирлерни мгфтюн эткен Кавказ дагълары, 

Сизни топкъа туткъанларнынъ бармы арлары? 

Унуттымы олар ёкъса Хаджи-Муратны? 

Ексан этмек истейлерми ёкъса Къуранны? 

Дуймайлармы я, Шамильнинътирильгенини? — 

Джохар онынъ руху олып корюнгенини? 

Бу куньлерде багъырымны чокъ суаль тырнай, 

Сёйлемейджек олам, амма агъзымда турмай: 

Къайсын агъа сагъ олгъайды, биринджи олып 

Орталыкъкъа чыкъар эди гъадапкъа толып. 

Я не ичюн эшитильмей Расул деген сес? 

Ничюн кельмей Дагъыстандан джыллы бир нефес? 

Ингуш, Малкъар ве Къабарда, не олды сизге?! 

Шай деп бельки айтасыздыр озь-озюнъизге... 

Сизге акъыл огретмеге ёкъ меним акъкъым, 

Мен бир кичик эвлядыман укъукъсыз халкънынъ. 

Эй, сиз, Кавказ дагьларынынъ джесюр мердлери, 
Кичик халкънынъ дев юрекли чечен эрлери, 

Бу куньлерде мен де сизсиз яшап олмайым, 

Бу шииримни бир силях деп сизге ёллайым! 


январь 1, 1995 с. 


Ж Кавказны ильк сефер запт эткен генераллар. 


ЛЕ 


3 Тюппонляе 


МЕРДИВЕНДЕН ЙЫКЪЫЛДЫ 


Апайнынъ яманы озю кунь корьмез. 
Акъайына да кунь косьтермез. 
(Аталар сёзю) 


Ривает 
1 


Буюк-Асмы, Кучюк-Асмы, 
Айсерезми, Къаралез? 
Озенбашмы, Стилямы 

Я да Семиколодез? 


Бу вакъиа керчектен де 

Олып кечкен, сыр дегиль. 

Амма къайда, насыл койде? 
Окъуйыджым озюнъ биль. , 


Бир заманда олгьан экен 
Акъылдане бирана. 
Къызын эрге береджекте 
Шойле усул къуллана: 


— Акъайгъа чокь изин берме, 
Тельбевини къавий тут. 

Не берсенъ де сёзюнъ берме, 
Огютимни яхшы куть. 


Акъай заты пек арсыздыр, 
Элли берсенъ юз сорар. 

Оны эр кунь сёгюп къыздыр, 
Сонъ олур о бир къарар. 


Ильки куньден башлап эрни 
Козюнъ ачып эльге ал. 

Эвде онъа укъукъ берме, 
Озюнъ алып, озюнъ сал. 


Огретильген арсландайын 
«Оп!» дегенде ойнасын. 
Санъа боюн эгсин даим, 
Даим сени ойласын. 


27 65 


Акъшам-саба, ятсанъ-турсанъ, 
Эр шейге тап маначыкъ. 
Азбарынъда бугъа корьсенъ, 
Де: — Бу насыл таначыкъ? 


соо маю 


Къыскьа келям динъле къызым, 
Къоджанъ башкъа чыкъмасынъ. 
Башкъа чыкъып, джойып эсин, 

Къорантанъны йыкъмасын. 


Аиле — къыркъ беш басамакълы 
Муреккеп бир мердивен, 
Юксельмеге апай акълы, 
Юксельмесин эр сенден. 


Дегенимдай япсанъ эгер 
Бахтлы олып яшарсынъ. 
Санъа табий олмаса эр, 
Куньде зыкъы ашарсынъ. 


п 


Яхшымы о, яманмы о, 
Ана акъылы акъылдыр. 
Къыз баланынъ табиаты 
Анасына якъындыр. 


Олды бир кунь шенъ той-дюгюн, 
«Долу», «Къоран» чалынды. 

Той кечкен сонъ, экинджи кунь 
Къыз киевге алынды. 


ПІ 


Адетиндже, пек севиле; 
Эвге тошкен яш келин. 
Къаве тутып саба илле 
Алса къартларнынъ элин. 


Незакетле йылмаяракъ. 
«Саба шерифке» буюртса, 
Чеберликнен айлянаракъ 
Хош сефагъа отуртса. 


бе 


3% 


«Ана» десе, «Баба» десе, 
Тилинден бал тамласа, 
Янъы эвде юзю кульсе, 
Терс ве мезэп олмаса. 


„Айды, етер татлы хаял! 
Ишни девам этейим, 
Риваетим олсун аян, 
Сонъунадже етейим. 


ІҮ 


Иште, бойле тюшти келин, 
Юрегин къурт ашады. 
Енъин тиреп, бувды белин, 
Унерлерин башлады. 


Керчектен де яваш-яваш 
Олды эвде укюмдар. 

Эри юва, пиширеаш — 
Апайына хызметкяр. 


Джыйыштыр, деп эр бир якъны 
Апай вира зыкъарлай. 

Ана айткъан «басамакъ»ны 
Акъылындан чыкъармай. 


Эп юкселе, эп юкселе 
«Мердивенге» тырмаша. 
Афта сайын ана келе 

Ве къызынен сырлаша. 


Иште, шундай афталарнынъ 
«Хайырсыз» бир кунюнде 
Ал-эхвалын билейим, деп 
Тенълемеге кельгенде, 


Коре ана къылынгъанын 
Къызынынъ озь эрине. 
Ве озюндже пек севинип, 
Ойлай: эр иш еринде! 


— Ай, машалла, къызчыгъым, — дей, — 
Огютимни кутькенсинъ. 

Акъайынъа яшав бермей, 
Макъсадынъа еткенсинъ. 


Ы 


ШУ арала акъай келе 
Иштен талып — болдурып. 
Апай исе эмир бере 
Агьызыны толдурып: 


— Бар да кетир къуман-леген 
Эм де бираз талгъын сув. 
Анам узакъ ёлдан кельген, 
Онынъ аякъ, элин юв. 


Ишнинъ аслын анълагъан эр 
Апайын четке чагъыра. 

— Бу ананъа, бу — санъа, — деп 
Эки шамар яндыра. 


Шамар сесин эшитерек 
Чапып чыкъа анасы: 
Киев тура билек тиреп, 
Серилип ята баласы. 


Неге джаны сыкъылды? 
Сабыр иле киев сёйлей: 
— Мердивенден йыкъылды!.. 


— Вай-й! Не олды къызыма, — дей, — 


НР 


«АРЫКЪБАШНЫНЪ ЭТЕГИНДЕ» 
Эшреф Шемьи-задеге 


Тасаландым, бильмем ничюн, бугунь кене, 
Тар корюне козьлериме бутюн алем. 
Шаир деди: юрегинъде къалмаз элем, 
Барсанъ эгер Арыкъбашнынъ этегине 


Бардым... Мени селямлады мелевшелер, 
Селямлады юрегимдай ташкъын Бельбек. 
Селямлады гульге ашыкъ эр кобелек, 
Мавы кокте къарылгъачлар сёйлешелер. 


Дерсинъ меним саниели омрюм къалгъан, — 
Кегалмайым Арыкъбашнынъ къучагъындан. 
Дуйгъуларым таша онынъ сыджагъындан, — 
Дерсинъ менден ольмейджек бир шиир къалгъан... 


Бир корюмсиз Арыкьбашнынь этегине 

Шашып къалдым, бу къадар сыр къайдан кельген? 
Шашып къалдым, бу къадар йыр къайдан кельген 
Индже рухлу бир кедайнынъ юрегине? 


Эй -ат, достлар! Къайталмайман, къайталмайман 
Шу тылсымлы Арыкьбашнынъ этегинден. 
Бойле талий даа кимге къысмет экен? 

Эй-ат, достлар! Айталмайман, айталмайман!.. 


июнь, 1974 с. 


уе, 


ЯЗАКЪШАМЫ КЪАРАГЬАЧ ТЮБЮНДЕ 


Язакъшамы... Кок ачыкъ, йылдыз отьктор, 
Уй алдында сармашыкъ, акъшамсофа. 
Арасында тёшельген миндер, килим, 
Отургъанмыз тиз-тизге бир къоранта. 


(Бекир Чобан-заде) 


Акъкъуш киби ялдай кокте толгъун ай, 
Лип-лип яна кок шемьлери — йылдызлар. 
Этраф чым-чырт, алем дженксиз олгъандай... 
Тоз ятышкъан, бом-бош къалгъан ёл-ызлар. 


Язнынъ сыджакъ чиллесинде болдургъан 
Къушлар юкълай бир-бирине тыкъылшып. 
Анайымнынъ къырыкъ къальбин толдургъан — 
Секиз эвлят отургьанмыз сыкъылшып. 


Отургъанмыз гурь къарагъач тюбюнде, 
Къорантанынъ сакъат джанлы, «инджеси», — 
Энъ севимли эркетайы, кенджеси — 

Мен отурам анайымнынъ тизинде. 


Анам тизе ярынки кунь планын, 
Болюштире япыладжакъ ишлерни: 

— Ярын эр кес озь ишини беджерсин, — 
Дей де сая иш япаджакъ кишилерни. 


— Шевкъие, Сельме, Нурие ве Мелекке 
Саба эрте кетмек керек эмекке. 
Къолтирменде керек ашлыкъ тартмагъа, 
Сеитгъафарнен ортанджымыз Саитке. 


Фетие, сен де ташла, къызым, къокъланъны, 
Едиге еттинъ, артыкъ оюн керекмез. 

Ярын саба ал къолунъа къопкъанъны, 
Барып дут джый, кьышта ашармыз бекмез. 


ре 


— Тек кенджемиз ишсиз къалды, — дей анам, — 
Къа, айтынъыз, онъа не иш берейик? 

(Мен де бойле итибаргъа къуванам), 

— Иши белли: къа, ойнасын, корейик! 


Зый-чув ола шу арада уйкенлер, 

Кеманесин ала агъам элине. 

— Чалгъы да бар, тюш ортагъа тез, — дейлер, 
Мен сарылам анайымнынъ белине. 


Бетлеримни опип анам оплата: 

— Тур, ойнаса, пек устасынъ къозум, — дей. 
Шайтип мени орталыкъта ойната, 

Меним исе козюме шей корюнмей. 


«Агъыр ава» ве «Къайтарма» чалына, 
«Асса!» дейлер, ерге тие тизлерим. 
Юрегимде санки алев алына, 

Башым дёне, тынып къала козьлерим. 


— Етер! — дейлер, — кеманеджи болдырды, 

О чалмайджакъ бедавадан-бедава. 

— Пара ёкътыр, чалсын борджкъа, — дей анам, — 
Ярын талкъан азырларман бир тава. 


ШУ арада мияв кьушнынъ сесини 

Эшитемиз, къоркъып сусып къаламыз. 

Бу сес ала анайымнынъ эсини, 

Дей: — Яраббим, сав къайткъайды бабанъыз... 


Анайымнынъ кокюсине къойып баш 

Пек сыйыкъам, козьлеримни юмам мен. 
Шефкъатлымнынъ козьлеринден тама яш, 
Сыкъ-сыкъ ургъан юрегини дуям мен. 


Не къоркъусын, не козьяшын бильдирмей, 

— Маали болды, ят юкъланъыз баллар, — дей, — 
Унутманъыз ярын эрте турмагъа. 

Орьтюнемиз секиз джан бир ёргъангъа. 


Отура о сонъсыз кокке тикилип, 

Санки коктен булунаджакъ бир чаре. 
Манълайымны опе яваш эгилип, 

— Дженк биткейди... — дей де кокюс кечире. 


1977 с. 
ЕЕ 


КБАДЫНЛАРГЬА 


Бу дюньянынъ гузеллиги — къадынларлыр, къадынларлыр, 
Омрюмизнинътюземлиги — къадынларлыр, къадынлардыр. 


Бу дюньянынъ баш темели — къадынлардыр, кьадынлардыр, 
Омрюмизнинъ баш эмели — къадынлардыр, къадынлардыр. 


Бу дюньянынъ терсленюви — къадынлардыр, къалынлардыр, 
Омрюмизнинъ сертленюви— кьадынлардыр, кьадынлардыр. 


Бу дюньянынъ шенъ баари — къадынларлыр, къадынлардыр, 
Омрюмизнинъ серт къаари — кьадынлардыр, кьадынлардыр. 


Бу дюньянынъ шараплары — къадынлардыр, къадынлардыр, 
Омрюмизнинъ хараплары — къадынлардыр, къадынлардыр. 


Бу дюньянынъ тар олувы — къадынлардыр, кьадынлардыр, 
Омрюмизнинъ бар олувы — къадынлардыр, къадынлардыр. 


Бу дюньяда, биль ки, Шакир, къадын заты яшар экен, 
Омюринънинъ къуванчы да, кедери де янынъдадыр! 


РЕ = 


БИЗИМ ГУЗЕЛЛЕР 


Алемде не къадар къыз олса, эпсин 
Бегенем, ич бирини ярамай демем. 
Ах, бизим гузеллер, сизге ким етсин! 
Сейлень, нечюн сизни зияде севем? 


Нечюн козюнъизге бакъсам, юрегим 
Учаджакъ къуш киби сизге ынтыла? 
Нечюн элинъизни туткъанда, элим 
Ве тилим тутула, нефесим тына? 


Ялынъыз сизни арув деп бильсем де, 
Тилинъизден даима бал тама, демем. 
Сизинъ къавмынъыздан азап чексем де, 
Нечюн кене сизни зияде севем? 


Чатма къаш, индже къаш, къалем къаш къызлар, 
Сизинъ къашлар киби башкъа ёкъ, демем, 
Шесфкъатлы, шефкъатсыз, багъры таш къызлар, 
Сёйленъ, нечюн сизни зияде севем? 


Дюньядан кетеджек мусафирим мен; 
Иыкъылаяткъанда энъ сонъки джаргъа 
Текрар сёйлер эдим сонъки нефеснен: 

— Ах, бакъып тоймадым бизим къызларгъа! 

наанаа 


БААРЬ КЕЛЬДИ, СЕН ДЕ КЕЛЬ 


Кене баарь кельди кьайтып, 
Ешилленди джылгъалар. 
Кене бульбуль йырлар айтып 
Юрегимни къырпалар. 


Баарь кельди, сен де кельяр, 
Къатланайым назынъа. 

Кель — келювинъ ильхам берсин 
Тынып къалгъан сазыма. 


Баарь асрет, мен асретим, 
Асрет санъа бульбуллер. 

Тек сен кельсенъ ачаджакълар 
Акъбардакълар, сумбюллер. 


Баарь кельди, сен де кель яр, 
Къатланайым назынъа. 

Кель — келювинъ ильхам берсин 
Тынып къалгъан сазыма. 


Бакъ, янгъыздыр алтын кунеш, 
Бакъ, янгъыздыр кокте ай. 
Факъат биздай севдаларгъа 
Янгъызлыкъ ич ярашмай. 


Баарь кельди, сен де кель яр, 
Къатланайым назынъа. 

Кель, келювинъ ильхам берсин 
Тынып къалгъан сазыма. 


1972 с. 


АЕ 


ПЕШМАН 


«Не корьдим мен бу джиханда? Не бипшрдим? 
Ойласам: 

Алдыма тек тюз ёллардан четке тайгваным келе. 

Йырлайым, лякин йырымдан файда бармы халкъыма? 

Бир мелектен, я да шейтанданмы ильхамым келе?» 


Абдулла Токвай. 
(«Тереддуд ве шубхе») 

Омюр корьдим бу дюньяда элли йылдан зияде, 
Азмы-чокьмы, аджджы-татлы шейлер кельди башыма. 
Артыкъ омрюм экиндиге авып тургъан бу куньде 
Кедерленем, пешман этем кечип кеткен яшыма. 


Кечкен омрюм — козь алдымда къуршун тюслю бир думан, 
Не ачыла, не даркъала, кунь ярыгъын корьсетмей. 

Санки дерсинъ кечкен омрюм озь башыма бир душман, — 
Кокюс керип, гъурурланып, баш тиклетип юрсетмей. 


И 


Балалыкътан сонъ осьмюрлик, гъурбетлик ве сюргюнлик, — 
Къафиедаш олып, уйгьун турдынъыз ян-янаша... 

Акълым етмей анъламадым, дедим: омюр бир куньлик, 
Ойна, Шакир, шенълен, зевкълан, гьамсыз-дертсиз куль, яша! 


Пешман этем: он секизде ильк севгимни къачырдым, 

О башыма къонгъан эди бир меляйке къуш киби. 

Ах, сен генчлик, не матювсинъ! — ушкютгим де учурдым, 
О демлерни хатырлайым энди татлы тюш киби. 


Ш 


Ах, ильк севги къайтмай экен дагъдан учан сув киби, 

Оны эльден къачырдынъмы, омюрбилля бахтсызсынъ; 
Къаршынъдаки учурумнынъ не сонъу бар, не тюбю, — 
Ашкъсыз къурсанъ ханлыгьынъны — омюрбилля тахтсызсынь. 


Не ишанчым, не севгим бар артыкъ къадын затына, 
Раббим, бойле тунъюлювни душманыма ёллама. 
Бельки зайыф къулларынънынъ акъсыз тием зытына, — 
Сен оларгъа ферасет бер, мени исе ойлама. 


ЕЕ а 


ГУ 


Генчлик кечти ильк баарьде тюшкен сонъки къар киби, 
Шиириетке къапылдым да, яздым нелер акъкъында!.. 
Омюр гузель корюнди эп сувда акъкъан нар киби, 

Кеч анъладым юртсызгъа бахт кульмейджегин якъында. 


Пешман этем, омюрюмнинъ кечкен эр бир дакъкъасын 
Алдандым да, Ватанымнынъ давасына бермедим. 
Узалмадым омюрюмнинъ турмуш деген алкъасын, 
Садакъатлы къуллукъны шап этип ерге сермедим. 


У 


Кимге керекеди меним сафсаталы йырларым, 
Хор миллетим ашаланып бастырыкьта яткъанда? 
Шу джеалет мемлекетте нидже ульвий сырларым 
Догьмаз бурун юрегимде ал кьанларгьа баткьанда? 


Не озюме, не халкъыма бир файдасы тиймеди 

Тилимизни сакълайым деп манзумелер язгъаным. 

Ай сен, халкъым, озь тилинъни бир къувет деп бильмединь, 
Ай мен байгъуш, ине иле нафле къую кьазгьаным... 


УІ 


Эшреф агъам тек бир кере эвимизге кельгенде, 

О тешрифнинъ насыл буюк бахт олгьанын бильмедим. 
Халкь шаири ильк баарьде азбарымда юргенде, 
Пешман этем, бир теречик отуртынъыз, демедим. 


О теректен бир пытачыкъ кетирирлим Къырымгъа, 
Ашлар эдим къабиринде оськен инджи терекке. 
Седжде этип озюм ачкъан бойле гузель ырымгъа, 
Ашлар эдим самимийлик эр бир куньджи юрекке... 


УП 


Янъылдым мен аман-аман аткъан эр бир адымда, 

Не иш тутсам, кьайдан келип илле шейтан кьарышты. 
Кечкен омрюм бир дагь-пешман олып тура алдымда, 
Эй-вах, шойле дешетли бир омюрге мен алыштым! 


бе 


Алыштым мен, дост дегеним душманымны акъласа, 
Алыштым мен, куфюрлернинъ арасында юрмеге. 
Алыштым мен, алынъ насыл, деп тувгьаным бакьмаса, 
Алыштым мен миллетимниньагьлагьанын корьмеге. 


ҮШ 


Чокътан ольди ант эткенлер миллет ичюн ольмеге, 
Раббим, озюнъ афу эйле, мен исе эп яшайым. 

Барем къысмет этмегейдинъ бу куньлерни корьмеге, 
Амма къайда гизленейим, амма къайда къачайым? 


Къараманлар пек чокълашты миллет ичюн «якъылгъан», 
Тек озюни тюшюнелер, халкъкъа исе ёкъ келям. 

Бириси ялдай ягъ ичинде, бирисине сарай япылгъан, 
Улу шаир дегенидай: «Эписи тувар, весселям!» 


ІХ 


Даа якъында Мубарекнинъ сахрасында юрт къургъан 
Ве, бу бизге Ватандыр, деп богъаз керген, шахслар, 
Бакъынъыз сиз, (эй, сен заман!) иш башына отургъан! 
Агъыз ачсанъ, «я — патриот!» деп агьзынъа шап урар. 


Не тёвбе бар, не намус бар — не ырыз бар оларда, 
Халкъ митингде дува этсе, эль ачмагъа утаныр. 
Эски къурум къайтса бугунь, партбилетин алыр да, 
Не анасын, не бабасын, не иман ве дин таныр. 


Хх 


Чатырдагъгъа назар атсам, козь огюмде джанлана 
Миллетимнинъ миллет ичюн янып ольген эрлери. 
Умютлерим туташа да кунеш киби аллана, 

«Пешман этме!» — деп багьыра Ватанымнынъ эр ери. 


Сонъки дувам санъа, Раббим, тёвбе этип сорайым: 
Белялардан къуртулмагъан миллетиме тёзюм бер. 
Башкъа чаре ёкътыр, Мевлям, сенден имдат арайым, 
Далап эткен бир къулунъман, кучь ве такъат озюнъ бер! 


Р = 


КЪАРГЬЫШ 


Сюргюнликте язылып башлангван ве 
Ватангъа къайткъан сонъ биткен шиир 


— Аса-а-а-н! 

Аса-а-а-н! 

Алла джаныныы алсын, Асан! 

Догьмагъа етишмегейдинь, Асан! 

Эки якъанъ бир-бирине кельмесин, Асан! 
Урувынъ ким олгъанын кимсе бильмесин, Асан! 
Бир къопкъа сувгъа зар эттинъ, Асан! 
Дюньяны башыма тар эттинъ, Асан! 

Къайда джоюлып кеттинъ, хайырсыз бала? 

Деп къычыра бутюн кунь заваллы ана. 

Биз Асаннен чилик ойнаймыз. 

Кунь бою чилик ойнамакътан тоймаймыз. 
Меним ишим — эчки бакъмакъ. 

Асаннынъ иши — сув ташымакъ. 

Меним ишим къолай; эчки къазыкъкъа багълы. 
Куньде эки-учь ерге авуштырмакъ кереким — 
Авуштырмайым. Чиликтен къол тиймей. 
Асаннынъ иши къыйын: озенден сув ташымакъ. 
Асаннынъ анасы эр кунь чамашыр юва, 

(Амма, гъарип, зар бир къопкъа сувгъа), 
Чамашыр ювгъанына Асан къабаатлы — 
Артыкъ докъуз яшына кире; 

Амма аджетин тек тюшюнде коре... 

Биз Асаннен чилик ойнаймыз. 

Не эчкини, не сувны ойлаймыз. 

Асаннынъ къопкъасы фырланып ята, 

Шыркъ этип бурнын чеке де, эп чилик ата. 
Эвге къайтсакъ, корерсинъ, дегендай, 

Меним эчким ачлыкътан бир шейлер чайнай. 
— Мен йигирим беш олдым, — дей Асан, 

— Мен — йигирим дёрт, — дейим. — бакъ Асан, кунеш бата. 

— Батса-батсын, даа бир къол ойнайыкь, — дей Асан, 
Чиликни таякъ уджуна алып фырлата. 

Къаш къараргъанда эвге къайтамыз, 

Асаннынъ къопкъасы бош. Меним эчким ач. 

— Мен йигирми алты, — дей Асан, — я, сен къач? 
— Я, эвде аналарымызгъа не айтармыз? 

— Озенде сув битти, — деп айтарым, — дей Асан, — 
Сен исе отлар кьурып биткен, дерсинъ. 

Иште, ойле акьыллы эди достум Асан. 

Асаннынъ анасы -- Эмине еньге. 

Чырайы балавуз киби. Озю къуруп къалгъан. 
Урмагъа биле такъаты ёкъ. 

Пештималынен козьяшыны силе-силе 

Къырыкъ сесинен дар дюньяда бир Асаныны сёге: 
— Къарнымда догьмай къалгьайдынъ, Асан, 
Азраиль джанынъны алгъайды, Асан... 

Ачлыкътан къуруп къаткъайдынъ, Асан, 
Къопкъанънен озенде баткъайдынъ, Асан! 

Бабанъ дженкте ольмегейди де 

Бу куньлерни корьмегейдик, Асан! 


Чилик ойнагъан бахтлы куньлеримизден биринде 

«Улу бабамыз» ольди. 

— Бугунь чилик ойнамайыкь, яс тутайыкъ, — деди Асан, — 
Амма анам ничюндир пек шенъ корюнди. 

— «Эр кес агълай, анам, я сен ничюн севинесинъ? — десем, 
— Эбет, балам, чокътан кульмедим, — деди, — 

Балам, ильк сефер тюбюнъе сиймединъ, деди. 


Асанларнынъ сойлары тапылгъан Уралда. 
Анасынен кочип кеттилер. 

Оксюз киби къалдым Асансыз. 

Омюрлер кечип кетти амансыз... 

Авдет башланды ана- Ватангъа. 

Мен де къайтып кельдим къырджыман олып, 
Къальбиме нидже асретликлер, къайгъылар толып, 
Джанкой базарында расткетирдим Эмине енъгени, 
Козьлер чёккен, беллер букюльген, 

Сачлар чаларгъан, тишлер тёкюльген... 

Озюмни таныттым. Сарылды манъа. 

Агъламагъа чареси ёкъ, тени шалтырай. 

Меним де вуджудым дыр-дыр къалтырай. 

— Асан къайда? — дедим. 

— Сорама, — деди. — Алла мени урды, сен урма, — деди. 
Къазагъа огърады Асаным Уралда, 

Ятаркен тёшекте агъыр бир алда: 

— Анам, чокъ кьаргьышынъны алдым, афу эт, деди... 


Ах. Асаным не къадар акъыллы эди!.. 

Мен сачларымны юлкътым, агъладым, 

Балам, дедим, сени дегиль, укюметни къаргъадым, 
Сёзлеримни эшитмеди Асаным. 

Иште, дюньяда пайнозюм къалдым. 


Сагълыкълаштыкъ Эмине енъгенен. 
О синъип кетти омюр базарына... 
Мен синъип кеттим Ватан аи-зарына. 


от 


чи 


КЪЫРЫМГЪА КЪАЙТКЪАН ЭМИРАМЕТ 


Буюк шаиримиз Эшреф Шемьи-заде сюргюнликте булун- 
гъан халкъымызнынъ арасында расткельген базы инат-ах- 
макълар акъкъында «Эмираметнинь инатлыгьы» адлы шиир 
язгъан эди. 

Бу шииримде мен шу Эмираметнинь Къырымгъа къайтып 
кельгенини корьдим... 


Эмирамет деп мени ич танымазлар, — 
Миллетке пе-е-к якъын олып корюнмесем. 
Миллетке пе-е-к якъын олып корюнген сонъ, 
Бир озюм дёрт группагъа болюнмесем. 


Эмирамет деп мени ич танымазлар, — 

Лаф эткенде богъаз керип, пек лжошмасам. 

Пек джошкъанда айтылгъан эр бир лафыма 
«Но», «конечно», «запсем» деген сёз къошмасам. 


Эмирамет деп мени ич танымазлар, — 

Эр ерде тек меним сёзюм акъ демесем. 
Чокълукъ юрген ёл-ызларгъа шап тюкюрип, 
Ахры-сонъу балабан бир ... емесем. 


Эмирамет деп мени ич танымазлар, — 

Элли йыллыкъ гъурбетликтен дерс алмасам. 
Башымызлан кечкенлерни тез унутып, 
Джемааткъа душман киби терс олмасам. 


Эмирамет деп мени ич танымазлар, — 
Битке ола ёргъан-тёшек куйдирмесем. 
Домуз бакъып, сала ашап, ракъы ичип, 
Явурларгъа озюмни пе-е-к севдирмесем. 


Эмирамет деп мени ич танымазлар, — 
Атланмайджакъ озенлерден атламасам. 


> 


Догъмуш агъам менден буюк эв кьургьанда, 
Куньджиликтен янып-куйип патламасам. 


Манъа дерлер: «Бизим инат Эмирамет 
Къалса биле джаиль олып, дымма сокъур, 
Инатлыкътан таш кесилнп, омрю бою 
Ана тильде не газет, не китап окъур». 


Манъа дерлер: «Бизим инат Эмирамет 

Кяр олмаса, балакъ тиреп сувгъа кирмез», 
«Татар тилин билип къайда киреджек?», — деп, 
Баласыны миллий окъувгъа да бермез. 


Эмирамет деп мени ич танымазлар, 
Миллетимнинъ тарихына тюкюрмесем. 
Бугуниме, ярыныма тюкюрген сонъ, 
Ахиретте мезарымда окюрмесем. 


Мен кене де шу Эмирмен, шу Аметмен, — 
Инат олып ич бир шейге иришмедим. 

Элли йылда сокъур козюм ачылмады, 
Сюргюнликтен къайтсам биле денъишмедим. 


= уд: 


ГЬАЗЕЛЛЕР 


1 


Сенинъ иле кетти къальбим, тенимде тек джан къалды, 
Асретинъде яна-яна юрегимде къан къалды. 


Субхи саба ачкъан гъонджем, мени эсир эйлединъ, 
Алым начар, юрегимде бир мелек сыманъ къалды. 


Ичип ашкъынъ шербетини агъыр дертке огърадым, 
Сенде исе анъла дюльбер, дердиме дерман къалды. 


Сюмбюль сачлы сервиназым, джебру джефа чектирме, 
Динъле де бакъ кокюсимни, анда бир исьян къалды. 


Мераметсиз олма артыкъ, асрет куньлер ёкъ олсун, 
Севгимизни хор этмейджек шефкъатлы заман къалды. 


Бу заманда сен гьонджесинъ, мен-бир севда бульбулинъ, 
Бульбулинъде санъа бермек ичюн ярым джан къалды. 


п 


Ашыкъ Умер язды гъазель сексен алты ящкъадже, 
Къураштырды сазына тель сексен алты яшкъадже. 


Сейям-алем шаир олып, сазы иле элинде, 
Булмады бир бахтлы иль сексен алты яшкъадже. 


Ёкъсул-факъыр ичюн къурды агълай-агълай сазын о, 
Акълын алды нидже гузель сексен алты яшкъадже. 

Севмек ичюн догъгъан эди иралмады мураткъа, 
Къыбласы ёкъ олды бир ель сексен алты яшкъадже. 


Севдиги — хор халкъы эди, ашыкъ олды халкъына, 
Халкъ гонълюнден алды гъазель сексен алты яшкъадже. 


Ашыкъ Умер кокте кунеш, Шакир, сен бир ышыкъсынь, 
Ашыкъ киби, яз бир гъазель сексен алты яшкъадже. 


ПІ 


Герданынъда хал дегени беньдирим, яр, беньдирим? 
Юрегиме дал, дегени мендирим, яр, мендирим. 


Акълынъдамы, ай нурунда эеджанланып ильк кере, 
Дудакьларынь бал, дегени мендирим, яр, мендирим. 


Бир бенъинъе эки шеэр берген Хафиз оламам, 
Саф кьальбимни ал, дегени мендирим, яр, мендирим. 


Шеэр дегиль, саф севгимден алтын дуракь къурайым, 
Шу дуракъта къал, дегени мендирим, яр мендирим. 


Зильфинъ далгъа, козюнъ — бадем, инджечиктир 
эндамынъ, 
Боюнъ сельби дал, дегени мендирим, яр, мендирим. 


Дюльберлигинъ макътай-макътай шаирнинъ яш башына 
Мусибетлер сал, дегени мендирим, яр, мендирим. 


ІУ 
Серт бакъсанъда, терс къакъсанъ да севе, деп кульдим, 
ничюн? 
Асрет отунда якъсанъ да севе, деп бильдим, ничюн? 


Бульбуль севе ачкъан гульни, адай онъа йырыны, 
Манъа сен ачылмадынъ, къайгьымны сильдим, ничюн? 


Бакъ, дедилер, этрафынъ дюнья толу гузельдир, 
Я мен, матюв, факъат сени назаргъа ильдим, ничюн? 


Бакъ, дедилер, алданырсынъ — онынъ къальби башкъада, 
Бу сёзлерчюн багьырымны ханджернен тильдим, ничюн? 


а 


Бакъ, дедилер, янъылырсынъ, севмегенге якьлашма, 
Ах, он секиз яш башымнен бу лафкъа кульдим, ничюн? 


Эй-ат, достлар, алданмадым, кечки алдангьайдым, эй, 
Ильк севгиме еталмайып, сёйленъиз, ольдим, ничюн? 


У 


Корьдим сени баарь фаслы, субхи сабы ачкъан гуллер 
Арасында рухынъ дегиль, махзюн-махзюн кендинъ кезер. 


Бир бельгисиз севги киби, леблериме ельчик тийди, 
О ельчикнинъ талгьынлыгъы санъа беньзер, санъа 
бенъзер. 


Севда олгъан юрегимде пейда олды агъыр суаль: 
О фериште беяз эллер кимлер ичюн гуллер узер? 


Севда олгъан юрегимде пейда олды агъыр ташлар, 
Гуль къокълайджакъ мен олмасам юрегимни ташлар эзер. 


Неджип — неслим Ашыкъ Умер, яр севгими ред эйлеме, 
Севгими ред эйлер исенъ хаста гонълюм азар-тозар. 


Ойландынъмы, мен олмасам бу дюньяда сенинъ ичюн 
Сазы иле кимлер йырлар, кимлер гьазель язар-сызар? 


У 


Айгъа бакъсам, кокте сыманъ ялдайдыр, деп беллейим, 
Шу джильвели бакъышларынъ алдайдыр, деп беллейим. 


Талгьын ельде чименликлер далгьасыны сейир этсем, 
Манъа назлым явлыгъыны саллайдыр, деп беллейим. 


Сёзлеринънинъ татлылыгъын хатырлагъан анларым, 
Дудакъларынъ татлылыгъы балдайдыр, деп беллейим. 


Севдалыкънынъ азабында сенсинъ манъа теселли, 
Шунчюн сыманъ пешимден ич къалмайдыр, деп 
беллейим. 


Къайда барсам, къайда бакьсам джыллы сыманъ корюне, 
Шунчюн юрек беклемектен талмайдыр, деп беллейим. 

Ким экен о буллюр сувда сачларыны яйдыргъан? 
Кокюсю узьре теллерини далгъаларгъа сайдыргъан? 


Фериштеми, Гульзадеми, Шемсинурмы *, Махинур**. 
Толгьун — тыгъыз эндамыны салкъын сувгъа 
далдыргъан? 


Куньджиликнен сейир этип коктен бакъкъан Чолпаннынъ 
Козьлерини къамаштырып-къамаштырып талдыргъан? 


Беяз эллер иле сувны инджилердай сачратып 
Ялдай-ялдай бу дюньянынъ бошлугъыны толдыргъан? 


Ким экен о, ким экен о, къайсы юртнынъ Акъкъусы, 
Табиатнынь бергисинен татлы ислер къалдыргъан? 


Шу иляий корюнюшке седжде эткен Шакирнинъ 
Ильхамыны ташыргъан ве акьылыны алдыргъан? 


ҮШ 


Ярем олсанъ, дертлеринъе бинъ дерман тапайым мен, 
Якьмакь ичюн ашкь отуна джанымны атайым мен. 


Васлынъа етмек ёлунда агьуларны ютайым, 
Бир сание леблериньнинь шербетин татайым мен. 


Севгинъе тойып-тойып тапсам гонъюль тилегини, 
Сонъра къара дегиль, нурлы къабирде ятайым мен. 


Джанфидаим, омюрюмде сени зерре ынлжытсам, 
Инджи киби козьяшынъа богъулып батайым мен. 


Эй-вах! Дюльбер, недир манъа косьтерген бу джефаинъ? 
Севмез исенъ, ал джанымны, таш киби къатайым мен. 


Шакир дей ки: бу сёзлернинъ къыйметини бильмесенъ, 
Кендими гъарип къул киби бир пулгъа сатайым мен. 


* Шемс — кунеш. 
ах — ай 

ІХ 


Гуль киби дюльберсинъ, амма, тикенли зат экенсинь, 
Санъа севда олгъанларгъа къылынгъан ят экенсинь. 


Сени манъа сёйледилер мисгъамбер деп къокъусы, 
Кендим киби севдаларгъа эй гуль, имдат экенсинъ. 


Омрюм бою арагъаным сен деп бастым коксюме, 
Тикенлеринъ аджджы батты, эй-вах, афат экенсинъ, 


Языкъ мисгъамбер къокъунъа, языкъ къувам чагьынъа, 
Муаббетнинъ татлы дуйгъусындан азат экенсинъ. 


Джумерт олып къокьланмадынъ, косьтермединъ мерамет, 
Ал гуль олып бульбуль къадрин бильмеген зат экенсинъ, 


Севда олгъан Шакирнинъ де анъламадынъ дертлерин, 
Тильге кирмез, динге кирмез инат бир зат экенсинъ! 


Хх 


Эй, гонъюлим, хасталанма, сени тебдиль* этселер, 
Парча-парча тебдиль этип, кендин текмиль этселер. 


Берген бал ве кевсеринъни ичип «агьу» деерек, 
Джумле алем къаршысында кендин «сафдиль» 
этселер. 


Биль ки, дюнья фаний дегиль, омюр изи силинмез, 
Даян, сени ипрандырып, кендин кямиль этселер. 


Айретленме, бир кунь ола, ерден кокке учкъанлар 
Кенеерге энеджекте сени зембиль этселер. 


Ынджытувлар, азаплавлар бакъий дегиль дюньяда, 
Шукран эйле, эр неснеге сени амиль этселер. 


Кучюк халкънынъ бол гонъюлли бир кедайы эди, деп 
Ахры-сонъу манъа дегиль, санъа аминь этселер. 


= Тебдиль — больмек, хырпаламакт». 


ааа: 


СЕКИЗЛИКЛЕР 


— Эвлят асретине насыл даяндынь? 

— Нейлейим, эр шейге даяна ана. 

— Омрюнъде сен даа къач кере яндынъ? 
— Аналар кунешдай эбедий яна. 


— Омрюнъде къач кере юкъунъны больдинъ? 
-- Эвлядым янымда олгьан эр туньде. 

-- Сен Кунеш эдинъ де, не вакъыт сендинь? 
-- Эвлядым душмангьа къул олгъан куньде. 


ам ж 


Сейир эте къартбаба эм зевкълана — 
Азбарда чапкъалап ойнай торуны. 
Бакъып тоялмайлар яш баба, ана: 
Ильк дефа анълайлар омюр сырыны. 


Чокъ кечмей сюрюнип йыкъылды бала, 
Ана-баба азыр учып бармагъа. 

Оларгъа серт бакъып деди къартбаба: 

— Тийменъиз, огренсин озю турмагъа! 


х ж ж 


Шиир язмакъ биринджи вазифе 
Дегильдир, инанынъ, шаирчюн. 
Эгер бордж шиирнен одельсе, 
Юз диван язардым хайырчюн... 


СЕКЕ 


Пек эски ве гъает мукъаддес 
Инсанлыкъ борджу бар алемде, 

Бу къанун огюнде джевапкяр эр кес, 
Шаирлер! Одельмей о тек къалемнен! 


а ж ж 


Э. Шемьи-задеге 


Эй устазым, шиириетте 
Кяде кучюм етмесе, 
Рухунъызгъа седжде эйлеп 
Сизден имдат арайым. 
Илжат этип чекишкенде 
Ишим огге кетмесе, 
Сизинъ отькюр сёзюнъизге 
Къалемимни къайрайым. 


жж ж 


Къарыштырдым чал тарихнинъ 
Бинъ «къулакълы» къазанын. 
Анда кимлер къайнамады? 
Анда нелер пишмеди? 

Де эшиттим дженклер сесин, 
Де муэдзин эзанын, 
Чомючиме халкъ гъамындан 
Башкъа бир шей тюшмеди. 


Ж ж ж 


Йылдызлы ан ола, дейлер, 
Кимер инсан омрюнде. 
Яни ады улуларнынь 
Сырасына алына. 

Бир ан корьсем анайымны 
Эвимизнинъ тёрюнде, 
Денъишмездим ойлеанны 
Ич бир дюнья малына. 


Жа Ж 


Халкьым, халкьым — деп язсанъ да 
Халкьыньсени танымаз, 

Шаир достым, ааымынъны 
Халкьнен бирге атмасанъ. 

Атта гузельшиирлериньни 
Окъугъанлар тапылмаз, 
Халкънынъ эр бир агъыр юкюн 
Халкънен бирге тартмасанъ. 


90 


Балаларгьа 


БИЗИМ КЪОРАНТАМЫЗ 


Къорантамыз буюк дегиль, 
Эпси олып он бир джан: 

Бабам, анам, агъам, аптем, 
Айше-Фатма ве Гульджан. 


Агъам — Асан, аптем — Гульназ, 
Айше-Фатма — эгизлер. 
Къорантада эпси олып 

Алты баламыз бизлер. 


Къартбабамнен битам да 
Бизим эвде яшайлар. 
Бизлердайын эр кунь саба 
Сютлю боткъа ашайлар. 


Къана бир даа саяйым: 

Онмы я да он бир джан? 
Бабам, анам, агъам, аптем, 
Айше, Фатма, мен, Гульджан. 


Къартбабам ве битамнен — он... 
Вай, янъылдыммы сайгъанда? 
А... а... айынмайып юкълагъан 
Пардошымыз къалгъан да! 

МЕН ОЗЮМ 


Яшым энди учьке толды, 
Боюм масагъа ете. 
Эльбет, энди буюк олдым, 
Эр шейни озюм этем. 


Истеселер раф устюнден 

Алып бермеге юзюм, 

Къолум саллап къычырам мен: 

— Токьтань, токътанъ, мен озюм! 


Анам десе: — Антериньни 
Кетир ювайым, къызым, 
Дейим: — Ёкъ, ёкъ, аначыгъым, 
Юварым оны озюм. 


Бабам бир кунь бостандан 
Кетирди сырлы къарпыз. 
Эй, бу къарпыз дегенлери 
Ола экен пек арсыз. 


Ич кимсеге бильдирмеден 
Онъа пычакъ сапладым. 
Къарпыз дегиль, пармачыгьым 
Кесильди. Пек агъладым. 


Пармагъымны багъладылар, 
Бунъа ёкътыр ич сёзюм. 
Эвдекилер анъладылар: 
Артыкъ демем «мен озюм». 


Битам сорай: — Пармагьынъны 
Ким кести я, айт къозум. 

— Битачыгьым, буюк олдым, 
Оны кестим мен озюм. 

КОБЕЛЕК 


Чапам-чапам еталмайым, 
Уча сырлы кобелек. 
Къайда уча билалмайым, 
Кобелекке не керек? 


Сары, къызыл ве беязлы 
Гуллер ичинде чапам. 

Сары, къызыл ве беязлы 
Дюльбер кобелек тапам. 


Анам чапып пешимден: 

— Токьта, гульге энсин, — дей. 
Токьтасам, тутып элимден: 

-- Кобелегим сенсинъ, — дей. 


оз 


ДЖУМЕРТ ЙЫЛАН, 


АЛИДЖЕНАП КЪАРТ ВЕ ХИЯНЕТ 


КОСЕ АКЬКЬЫНДА МАСАЛ 


Бу масалны къартбабам 
Дедесинден эшиткен. 
Къартбабамнынъ агъызындан 
Манъа келип етишкен. 


Мен де сизге, балалар, 
Озь борлжумны одейим. 
Къартбабалар сырасына 
Масал айтып отейим. 


Амма шимди мен яшым, 

Не козьлюк бар, не сакъал. 
Шунынъ ичюн пек къоркъам: 
Масал олмасын токъал. 


Эвель, эвель заманда, 
Биз бильмеген таманда, 
Чытырман дагь бар экен, 
Тепеси акъ къар экен. 


Дагънынъ ичи бол эмиш 
Бинъ бир тюрлю емишке. 
Тек даянсанъ олгъаны 
Онкъур-чонкъур энъишке. 


«Эгер дагъгъа чыкъмасанъ 
Санъа емиш къайда, я? 
Ятсанъ эвде янбашлап, 
Къайдан кельсин файда, я?» 


Деген къартнынъ бириси, 
Эп дагь бетке къарагъан. 


046 


Дагъгъа чыкъып эр куню 
Анда къысмет арагъан. 


Чувалына эр куню 

Тюрлю емиш толдургъан. 
Дагъдан эвге къайткъанда 
Къарт пек яман болдургъан. 


Кель, кель, заман, кет заман, 
Чокъ куньлернинъ биринде 
Ял алмагъа отургъан 

Гурь терекнинъ тюбюнде. 


Чувалына янбашлап 

Ял алгъанда текаран, 
Теректенми, коктенми 
Саркъкъан чаталбаш йылан. 


Апансыздан бу алгъа 

СТЕ къарт пек шашкъан. 
ылан исе бурулып 

Инсан киби сёз кьошкъан: 


«Менден асла къоркъма, къарт, 
Кимсеге сыр ачмадым 

Иылан олып кимсеге 
Зеэримни сачмадым. 


Айткъанымны беджерсенъ 
Хатринъни хош этерим. 
Беджермесенъ — зеэримнен 
Къарт башынъа етерим. 


Эр кунь акъшам устюнде 
Кетир манъа бираз сют. 
Лякин озюнь бу ишни 
Сыр оларакъ ичте тут. 


Саба кунеш догыгъанда 
Сют чанагъын алып кет. 
Бала-чагъанъ огюне 
Къысметинънен тездже ет». 


Эр кунь акъшам устюнде 
Сют кетирген къартбабай. 
Бир чанакъ сют ерине 
Алтын алгъан пек номай. 

Куньлер кечкен аралан 
Къарт чокъ алтын топлагъан. 
Сонъ базаргъа кетмекчюн 
Къомшусыны оплагъан: 


«Бабанъ яхшы адам эди, 
Озюнь — акъай пашасы. 
Айткъанымны япсанъ эгер 
Зенгин олып яшарсынъ. 


Лякин санъа бунынъ ичюн 
Огретейим бир кьурым- 
Зенгин олмакъ къолай дегиль, 
Ичте сакъла тек сырынъ. 


Хиянетлик не олгьанын 
Акъылынъа кетирме. 
Хиянетлик этип, сонъра 
Мезарынъда окюрме. 


Чытырман дагъ ичинде 
Тура чатал бир терек. 

Эр кунь акъшам устюнде 
Шу терекке сют керек». 


Къомшусына къартбабай 

Не япмасын огреткен. 

Бир къач куньден къайтырым, 
Деп, озю ёлгъа кеткен. 


Къомшусынынъ сакъалы ёкъ, 
Башы исе таз экен. 

Таз олувы беля дегиль, 
Акълы — фикири аз экен. 


Косе акъай баргъан-кельген, 
Макъсадына етмеген. 

Бир чаначыкъ алтынгъа о 
Ич къанаат этмеген. 


— Эй, эй, — деген, мында экен 
Бутюн байлыкъ ве алтын. 

Шу йыланны ольдюрмесем 
Косе олмасын адым. 


060-2 


4 Тюшюнлже 


Шу фикирнен косе акъай 
Балта байлап белине, 


Елгъа чыкъкан эм де алгьан 
Бир чанакь сют элине. 


Йылан сютни ичеджекте 
Балтасыны саллагъан... 
Хиянет ве пис хынзырнынъ 
Шу ань джаны къалмагъан. 


Къарт базардан келип бакъса, 
Косе чокътан серильген. 
Номай алтын аладжакълай 
Эки къолу керильген. 


Не терек бар, не йылан бар, 
Бакъынъ сиз бу икметке. 
Сют ташылгъан чанакъ ята 
Къапакъланып бир четте. 


ЕЕЕ 


МАСАЛ 


Джан сыкъыджы къыш геджеси, 
Сабий ята, юкъламай. 

Ыслакь чалып еллер эсе, 

Тышта аяз. Къар номай. 


— Юкъла къозум, — дей битасы, — 
Юм козюнъни, айя-ай... 

Тышта боран шаматасы 

Шакъа этип ойнамай. 


Чокъ юкъласанъ, тосунчыгъым, 
Татлы тюшлер корерсинъ. 

Юм козюнъни, кьозучыгьым, 
Бир геджеде осерсинъ. 


— Битачыгьым, масал сёйле, 
Сонъ юкъларым, — дей бала. 
Битай башлай мына шойле, 
(Сабий юкъугъа дала): 


— Бир заманда яшай экен 
Дженк не, бильмей адамлар, 
Чалыша ве ашай экен 
Дженкте ольмей адамлар. 


Ер юзюнде заманлар тынч, 
Девлетлер тынч кунь корьген. 
Аскер-маскер олмагъан ич, 
Эр кес бирдай шенъ юрген. 


Балаларнынъ бабалары 
Сабан сюрген тарлада. 
Номай ашлыкъ обалары 
Юксельгенлер арманда. 


юзи 


4% 


Кимсе кьоркьуп яшамагьан 

Дюнья дженксиз кенъ экен. 

Яхшы-яман халкъ олмагъан, 
Эр кес бирдай тень экен. 


Аналарнынъ башы узьре 
Парылдагъан ал кунеш. 

Ер — кьоджаман бир эв экен, 
Адамлары дост ве эш... 


Битай сёйлей, чорап оре, 

— Юкьла, къозум, айя-ай... 
Сабий татлы тюшлер коре, 
Сабий татлы, тынч юкьлай. 

Терджимелер 
Адам Мицкевич 


КЪЫРЫМ СОНЕТЛЕРИ 


Шаирнинъ къальбини анъламакъ истесень, 
Шаирнинв юртуны барып корь. 
ГЕТЕ. 


Акъкерман чёллери 


Ялдап чыкътым сувсыз — къуру океаннынъ кенълигине. 
Арабам да аллы-гуллю ешилликлер арасында, 

Мерждан киби балкъыллагьан ювшанларнынъ далгъасында 
Къайыкъ киби де саллана, котгриле, бата, эне. 


Къаш къарарды. Этрафта не ёл корюне, не къаралты. 
Кокке бакъып араштырам ёл косьтерген йылдызларны, 
Аджеп, не о — парылдагъан узакъларда? Булутлармы? 
Екь, о — Днестр, Акькерманда лампад янды. 


Этраф чым-чырт. Токътадым ве динълеп турам. Юксеклерден 
Турналарнынъ сеси келе. Иылан тийген от шытырдай. 
Кобелекнинъ къанатлары сыйпап кечкен гуль кьыбырдай. 


Бу тынчлыкьта нефес алмай сергекленип динъленемен, 


Узакъ Литва тарафындан бир сес келир деп инълеймен... 
Кетем кене ёлгъа тюшип... Мени ич бир сес чагьырмай. 

П 


Денъиз тынчлыгъы 
Тарханкут — юксеклигинде 


Байракъ яваш титрей. Сыджакъ талматюште 
Перилердай далгъачыкълар эп чалкъана. 
Дерсинъ байгъын ёсма татлы ойгъа дала, 
Кокюс керип нефес ала татлы тюште. 


Дженк биткен сонъ джиберильген байракълардай 

Елькенлер де байгъынлыкъта чырым алгъан... 

Геми тура къыбырдамай — зынджырлангъан, 
улар шенъ. Денъизджилер юкъусырай. 


Денъиз! Сенинъ муджизевий сувларынъда 
Къыскъач юкълай, сакинлешип сув тынгъанда, 
Боран турса, къыскъычларын тез къабарта. 


Фикир! Сенде хатраларнынъ йыланы бар. 


Фуртуналар котерильсе, о тынч ята, 
Юрек энди тынчлангъанда — зеэр къата. 

Ш 


Ялдав 


Сес-шамата! Дешетлене денъиз бирден. 
Афакъанлы далгъалар эп котериле, 
Азырланынъ! Айды — айды! — сеси келе, 
Бир денъизджи орюмчекдай йипке минген. 


Боран-Боран! Титреп башлай геми фена. 
Копюкленген сув ичине чома-бата, 
Котериле; де сагъ, де сол янгьа ята, 
Булутларны йыртып сонъра къанатлана. 


Къальбим лжоша. Не къадар бахт! — деп къычырам. 
Елькенлерлай рухум бирлен котериле. 
Фуртунагъа мен де къаршы къатты турам. 


Геми дерсинъ менлен такъат ве кучь ала, 


Кокюсим де когертеге эп тиреле, — 
Сербест кьушым! Фуртуналар артта къала! 

ІУ 


Боран 


Ель окюрип, елькенлерни ве дюменни юлкъуп атты. 
Къасыргъанынъ сызгъырувы. Джан талашкъан сес-шамата, 
Насосларнынъ гъычырлысы. Парча-кесек йиплер ята, 
Сонъки умют киби кокте ал къан тюслю кунеш батты. 


Боран улуй тантаналы, сув дагълары котериле, 
Шапырыла-копюриле эм де къайнай сувнынъ тюби; 
Санки-дерсинъ шиддетли ель енъильмез бир аскер киби 
Геми тараф дешетли бир сувукъ эджель басып келе. 


Кимиси эсин джойып ята, даа бирси джан талаша, 
Достларынен сагьлыкълашып лаа бирси эп чокъуна, 
Даа бирси сагъ къалмакъчюн дуа эте — эп окъуна. 


Тек бир ёлджу сес-солукъсыз бир кошеде тынч отура. 


Ве тюшюне: «Бойле куньде бахтлыдыр тек эсин джойгъан, 
Я да окъуп дуасыны достларынен сагьлыкълашкъан». 

У 


Кезлев чёллери тарафындан Чатырдагънынъ 
корюниши 


Сейях ве Мырза (Къылавуз) 
Сейях* 


Анда нея ? Алла къургъан буз дагьлармы? 

Я мелеклер тахты — бузлы булутлармы? 
Шаркътан йылдыз керванлары кечмесин, деп, 
Девлер къургъан юдже-мукем диварлармы? 


Дагъ уджунда къырмызы не? Янгъын бармы? 
Екъса, Алла ёлда къалгъан къулларына, 
Денъиздеки гемилернинъ ёлларына 


Ярыкъ бермек ичюн кокке шам астымы? 


Мырза 


Э—5... Андамы? Олгъан ерим. Къыш ювасы: 
О ювадан озенчиклер сувлар иче, 
Нефес алсанъ, агьызынъдан бузлар коче. 


Анда къартал аякъ басмаз, серт авасы, 
Анда тек мен аякъ бастым. Булутларнынъ 
Арасында шемшек яна, — 
О — Чатырдагы 

Сейях 


А-а!.. 


* т 
Шаир озюни сейях сая ве къылавуздан сорай. — Терджиман. 

УІ 


Багьчасарай-Хансарай 


Герайханнынъ коркем кошки бошап къалгьан! 

Шурет тахты, ашкъи сефасы, басамакълар, 

Пашаларнынъ башы тийген босагъалар — 

Бу ер энди йыланларгьа юва олгъан. } 


Чешит ренкли джамлар узьре отчырмашкъан, 
Первазларгъа, сачакъларгъа бой узатып. 

Инсан къургъан гузелликке нефис атып, — 
Балтасарнынъ эли киби «Оль!» — деп язгъан. 


Бу сарайда инджи киби козьяш тамлай, 
О — аремнинъ сагъ къалгъан бир таш чешмеси, — 
Монъли-монъли сесленмекте агълай-агълай: 


— Къайдасыз эй, Тахт ве Шурет! Ашкъ нефеси! 


Кеттинъиз сиз эбедиен яшап олмай, | 
Меним исе аля даа тынмай сесим! 

ҮП 


Багъчасарай гедже 


Намаз битти. Сес-шамата ятышмакъта. 
Сакинликке синъип кетти эзан сеси, 
Тынч гедженинъ кумюш тюслю падишасы 
Ал уфукъкъа — яресине ашыкъмакъта. 


Кокте арем йылдызлары мильт-мильт яна. 
Бир булутчыкъ кезип юре акъчиль чырай, 
Дерсинъ акъкъуш голь ичинде юкъусырай, — 
Акъ герданы алтын сувнен ялдызлана. 


Ёл устюне кольге ташлай бир кипарис. 
Минарелер этрафында къая-дагълар, — 
Дерсинъ сарып алгъан дешет къара Иблис. 


Козьни бирден кучьлю шемшек къамаштыра, 


Дагълар узьре шиддет иле кечип Фарис, 
Гедженинъ зифт къаранлыгъын айдаштыра. 

ҮШ 


Потоцкаянынъ дюрбеси 


Эфсаневий юртнынъ баарь багьчасында солдынъ сен. 
Эй, тазе гуль! Бахтлы-зевкълы саатлеринъ бир андай 
Кечип кетти козь алдында из ве бельги къалдырмай, 
Хатыралар зеэринен къальбинъ ташып-толдынъ сен. 


Къайлан, аджеп, къаранлыкъта бу къадар чокъ йылдызлар? 
Ана, бирси шималь бетте — Польша узьре парылдай. 
Тувгъан юрткъа учаяткъан сенинъ атещ-къорынъдай 
Дерсинъ кокке сачылгъанлар, аля даа яналар. 


Польща къызы! Мен де сендай гъурбет ильде олерим. 
Комьгейдилер барем мени сенинъ иле бир ерге! 
Мындан кечкен сейяхларнынъ агъызындан кимерде 


Тувгъан тильде лакъырдылар эшитирим-динълерим. 


Бир кунь ола келир шаир зияретке-къабринъе, 
Янынъдаки шу обагъа бакъып анъар мени де. 

ІХ 


Арем къабирлери 
Мырза — Сейяхкъа 


Ашкъ-муаббет багъчасында къувамына етмеген 
Салкъымларны узип алгъан Акъ-Тааля кунь эвель. 
Бахт-сеадет къучагьындан хырсызлангъан инджилер 
Эбедиен къаранлыкънынъ къучагъына комюльген. 


Рух-нэъшлери унутылув пердесинен къаплангъан, 
Къабирлернинъ узерине таш сарыкълар асылгъан. 
Ве келеджек несиль ичюн явурларнынъ элинен 
Башташларгъа ольгенлернинъ исимлери язылгъан. 


Ах, сиз дженнет чечеклери! Ачылмайып солдынъыз, 
Талийинъиз бу чешмеде ашкъ-муаббет тапмады, 


Маъсюмлик ве куньджиликнинъ къурбанлары олдынъыз. 


Даа бир явур къабринъизни тахкъирледи-таптады: 
Пейгъамберим, афу эйле, явурны мен кетирдим, — 
Къабирлерге кусип бакъкъан козьлеринде яш корьдим! 

х 
Байдар вадийси 


Аджымайып къамчылайым ельге къаршы атымны. 
Ешиль вадий, орман, дагъ ве учурымлы къаялар 
Аякъларым тюбюнде гурь далгъалардай таялар, 
Сархошлана ве унутам куньдогъуш ве батымны. 


Терге баткъан атым артыкъ саибини динълемей. 

Вира учам, янакъларым ельден яна — аллана, 

Орман, вадий ве дагъларнынъ кольгелери джанлана 
Козь алдымда. Башкъа ич бир шей козюме корюнмей. 


Барлыкъ юкълай. Мен — юкъусыз. Денъиз бетке атылам. 
Ялыларгъа басып келе дагълар киби далгъалар, 
Эллеримни узатам да далгъаларгъа къатылам. 


Гурьдели бир къувет иле сара мени алкъалар. 


Шу алкъалар теренлиги ойларымны юткъайды, 
Ич олмадым бир сание унутылгъай — баткъайдым! 

хі 


Алушта куньдюз 


Ешиль дагълар къою думан -- джуббесини ташлады. 
Алтын башакъ тарлалары дерсинъ намаз къылмакъта, 
Орманлар да ешиль сачын эгилип тарамакъта, 
Дерсинъ халиф якъут ташлы теспи чекип башлады. 


Тюземликте чешит ренкли гуль-чечеклер учалар: 
Эльмаз киби парылдагъан ве янгъан бу къандиллер — 
Гуллер дегиль, сырлы-сырлы кобелеклер — бенеклер, 
Даа бир якъта чегерткилер ешилликни къучалар. 


Терен денъиз ортасында тура чыплакъ бир къая. 
Денъиз къайнай, арслан киби шу къаягъа урула, 
Кучьлю-кучьлю урула да копюкленип къопая. 


Кене къайтып келерим, деп, къоркъуза ве шапрыла. 


Амма мавы денъиз сакин. Мавылыкънынъ тёрюнде 
Чагъалалар уча эм де акъ гемилер корюне. 

ХИ 
Алушта гедже 


Салкъын ельчик эсти яваш. Дюнья шеми 
Чатырдагыгһа урулды да парчаланды, 
Къаяларны алландырып, сёнил къалды, 
Орталыкъны дым къаранлыкъ сарып алды. 


Гедже басты. Къарарды дагь орькечлери. 
Вадийлерде ирмакьсеси эшитиле, 
Багьчалардан мисгъамбер хош къокъу келе, — 
Эзгин-эзгин йырлай вадий чечеклери. 


Юкъсурайым бу къаранлыкъ сакинликте. 
Кокте бирден учкъан йылдыз парылдады, 
Козь къамашты, дагь-орманлар ярыкъланды. 


Эй, сен уйкъу кетириджи гузель гедже! 


Эркелетип ихтирасны сёндюресинъ, 
Гузеллигинъ иледжанны ольдюресинъ. 

ХПІ 
Чатыр-Дагь 


Мырза 


Титреп санъа седжде этем, улу дагы 
Эй, сен, Къырым гемисининъ диреги, 
Сен — дюньянынъ минареси, юреги, — 
Бутюн дагьлар падишасы, Чатырдагы 


Санки дженнет къапысынынъ огюнде 
Джебраилдай сакъчы олып къалгъансынъ. 
Ешиль дагъны урба этип алгъансынъ, — 
Булутлардан сарыкъ бар баш тобенъде. 


Эй, Чатырдагъ, сен эп сукют сакълайсынъ, — 
Тёпемизде кунеш кулип бакъса да, 
Явур келип ювамызны якъса да. 


Сагъыр, кёрдай эшитмейсинъ, бакъмайсынъ. 


Факъат кокке бакъып субет къурасынъ, — 
Бу — Алланынъ иши, дей де турасынъ. 

ХІУ 


Сейях 


Сехирли бир ульке тура меним къаршымда, 
Адамлары мусафирчен бол-сал мемлекет. 
Кьальбим исе гьам-кедернен толып-ташаркен, 
Башкъа узакь бир юрт тура ой ве башымда. 


Литва! Сенинь орманларынъ эйи йырлайлар 
Салгъыр къызы ве Байларнынъ гузеллеринден. 
Бу топракънынъ кербар емиш ве гуллеринден 
Къыйметлидир меним ичюн чиркин батакълар. 


Иракъ тюштим сенден Ватан! Бу хош улькеде 
Этрафымда гузелликке бакъып тоймайым, — 
Яш омрюмнинъ ильк гулюни анъам кене де. 


Тувгъан юртта къалды ёсмам, оны ойлайым, — 


Хатырлаймы экен мени садыкъ гузелим? 
Силинмейип къалдымекен тазе излерим? 


— МА = 


ХУ 


Чуфут къаленинъ учурымлы ёлу 
Мырза ве Сейях 


Мырза: 


Дуа эт, быракъ джугенни, чевир юзюнъни, 
Ашагъа бакьма, мында тек атынъа базан. 
Зекки алаша туягьы алтында чакьыллар тоза, 
Секирмеге азырлана, теренликке тике козюни. 


А, секирди! Бакъма! Учурумны ойлама! 

Къадим Аль-Къахирнинъ теренлиги бар анда. 
Файда бермез, эллеринъи къанат киби джайдырма, 
О къаранлыкъ теренликке фикиринъни ёллама. 


Геми зынджыры киби фикиринъ батар кетер, 


Амма денъиз тюбюне барып етмез бир заман. 
Къалабалыкъ дюньяда олурсынъ даа бетер. 


Сейях: 
Мырза, анда бакътым да анъладым. Артыкъ етер, 


Корьгенимни айталмам тирилернинъ тилинде; 
О дюньяда сёйлерим мен — олюлернинь илинде. 

ХУІ 


Кикипеиз дагъы 
Мырза: 


Ашагъыда корюнген шей — сема дегиль, денъиздир, 
Юксек-юксек далгъалар — йылдырымнынъ кучюнен 
Ольдюрильген дагъ къушынынъ джайдырылгъан къанаты, 
Чешит ренклер — кок къушагьы — къурткъачыкънынъ изидир. 


Сувнынъ мавы тюземлигин къарлы ада къаплады. 
Теренликте ялдагъан шей — ада дегиль, булуттыр. 
Яры дюнья узерине кольгесини ташлады, 

О кольгени кучьлю шемшек ярыкъ нурнен ашлады. 


Мында бираз токътайыкъ да. Огюмизде учурум! 
«Оп!» деп бир ат секиргенде сен ондан кечмелисинъ., 
Мына, башта мен секирем. Сен исе бакъ артымдан. 


Секиргенде ельпиреген сарыкъны сечмелисинъ, 


Эгер сарыкь корюнмесе, сен секирме, арткъа кьайт, 
Аламларгьа: сизге мында ёл ёкъ, дие анълат-айт. 

ХҮП 


Балыкълавадаки къале йыкъынтылары 


Харебеге чевирильген къалелернинъ йыкъынтысы. 
Бир заманда ярашыгъынъ ве къоруйджынъ эди, Къырым! 
Энди исе къафа ташлар ичиндеки бутюн сырынъ 

ылан олып яшамакъта, о йыланлар адам тюслю. 


Котерилем басамакътан, араштырам тугъраларны; 
Мына язы. Бельки бу бир къараманнынъ исимидир? 

Бир заманда душманларгъа къоркъу салгъан кимсин-кимдир, 
Корем, оны сарып алгьан ешиль юзюм япракълары. 


Мында румлар къалдыргъан чокъ орьнеклер бар, 
Дженевизлер монгъолларгъа къаршы тургъан окь-къылычлар, 
Меккеге ёл алгъанларнынъ хулюс намаз тюркюлери. 


Къара къузгъун къанатлары саргъан мында мезарлыкъны. 


Эр шей джансыз, сес-солукъсыз къатып къалгъан, 
Дерсинъ эджель бу шеэрге омюрбилля къыргъын салгъан. 

ХҮІ 


Аювдагь 


Аювдагънынъ къаясына аякъ басып сейир этем, 
Копюкленген далгъаларнынъ сияргъан дагъ сыралары; 

Де къайнаша, де ятыша кумюш нурлар септиререк, 
Къурткьачыкьнынь ренки киби чешит тюс сув тамчылары. 


Бир-бирини къувып къачкъан, шапырылгъан бу далгъалар 
Балыкъларнынъ сюрюсидай ялыларгъа урулалар. 
Тантаналы бир сурьатнен кене арткъа чекилелер, 
Къабурчакъны, инджилерни, мерджанларны септирелер. 


Эбет, сенинъ къальбинъ де шай, эй, яш шаир, 
Фуртунадай кирип келе юрегинъе ашкъ далгъасы, 
Коксюнъ энди къабаргъанда кечип кете ашкъ дакъкъасы! 


Ихтирасынъ алевленип, иште, бойле туташкъанда, 


Боранлардан къальбинъе тек гурьдели йыр синъип къала, 
И ште, сени эбедиен къучагъына тек о ала! 

МУЭЛЛИФИНИЪ АНБЛАТУВЛАРЫ 


Г. ...Мерлжаи киби балкъыллагъан ювшанларнынъ далгьа- 
сыпда. — Украинада юксек оськен ве язда чечек ачкъан эм 
де гузель къокъу сачып чёль ичинде айырылып тургъан бу 
осюмликке ювшан дейлер. 


У. Девлер. — Къалимий аджем эфсанесинде дешетли 
кучьлер, бир заманларда ерде укюм сюргенлер, сонъра ме- 
ляйкелер тарафындан къувулгъанлар, шимди исе дюньянынъ 
о бир четинде, Къаф дагъы артында яшай эмишлер. 


... дагъ ичинде къырмызы не? Янгьын бармы? — Акъшам 
устю экинди арасынла, кунеш къонайым дегенде онынъ 
къырмызы нурлары алтында Чатырдагънынъ уджу алевлен- 
ген киби корюне. 


УГ. Багъчасарай. — Эр тарафы дагъларнен сарылгъан ва- 
дий ичинде ерлешкен шеэр, бир заманларла Къырым ханла- 
ры Герайларнынъ пайтахты олгъан. 

«Ђалтасарнынъ эли коби «Оль!» — деп язгъан». — Валтасар 
(эфсаневий падиша). Пейгъамбер Даниилдан, У 5, 25, 26, 27. 
28. 


УП. Джамилерде сес-шамата ятышмакъта... — Сакинликке 
синъии кетти эзан сеси. — Мечит, джами — намаз къылынгь- 
ан ер. Тыш тарафындан кошелеринде юксек минарелери бар. 
Шерефелерине муэдзин чыкъып эзан окъуй ве аламларны 
намазгъа чагъыра. Эр кунь белли саатлерде беш кере минаре- 
лерлен эзан сеси эшитиле ве арабалар шаматасы олмагъан 
сокълкълар бою муэдзиннинъ темиз янъгъыравукъ сеси хош 
эшитиле. (Сенковский. Коллестения, т. 1, саифе 66). 

Эвлис. — Иблис. 

...Фарис. — Бедуин-арапларда пехлевандыр. 


МШ. Потоцкаяныны дюрбеси. — Хансарайдан узакъ ол- 
магъан бир ерде шаркъ услюбинде япылгъан къуббели дюрбе 
бар. Къырымда халкъ арасында юрген эфсанеге коре бу дюр- 
бе Къырым Герай тарафындан онынъ харем севимлисине 
къурулгъан ядикярлыкъ сайыла. Айткъанларына коре, ха- 
ремге тюшкен бу эсире полониялы Потоцкийлер тавабасын- 
дан эмиш. Муэллиф Муравьёв-Апостол озюнинъ терен биль- 
гиси иле язгъан «Таврила бою сеяат» адлы китабында бу ри- 
ваетнинъ догъру олмагьаныны ве мында насылдыр гурджи 
къызынынъ дефн олунгъаныны яза. Онынъ неге эсасланып 
бойле язгъаныны бильмеймиз амма онынъ, ХУ асырнынъ 
ярысында татарлар Потоцкийлер тавабасындан эсир ала- 

бильмезлер деп таслыкълагъаны эсаслы дегиль. Украинала 
казакилернинъ сонъки башкъалдырувлары эр кеске белли, о 
заманда баягъы бир халкъ эсир алынгьан ве татарларгъа са- 
тылгъан эди. Полонияла Потоцкийлернинъ сойалыны та- 
шыгъан ляхлер чокъ эди. Шунынъ ичюн бу эсире къыз татар- 
ларнынъ ве казакилернинъ эли етмеси къыйын олгъан белли 
сойадлар къорантасындан ола да бильмез. Халкъ риваетлери- 
не эсасланаракъ, бу Багъчасарай дюрбеси акькьында рус ша- 
ири Алескандр Пушкин озюне хас истидат иле «Багъчасарай 
чешмеси» адлы поэма язды. 


ІХ. Харем къабирлери. — Гузель багъчада тюзгюн тал ве 
дут тереклери арасында ханларнынъ, султанларнынъ, олар- 
нынъ къадынларынынъ ве сойларынынъ беяз мермер ташлы 
къабирлери бар; эки йыкъынты бина арасында о къабирлер 
де йыкъынтыгъа чевирильгенлер; бир заманда олар абадан ве 
зенгин яраштырылгъан къабирлер олгъан, энди исе къуру 
тахталар къатайып тура, чуллар асылып туралар. 

-..Къабирлернинъ узерине таш сарыкълар тикленген. — Му- 
сульманлар эркек ве къадын къабирлери узерине чешит ше- 
киллерде таш сарыкълар къоялар. 


Х. Байлар валийси. — Къырымнынъ дженюп ялысына ки- 
рильген гузель бир вадий. 

ХІ. Алушта. — Къырымнынъ энъ гузель кошелеринден 
бири; анла шималь еллери олмайлар, шунынъ ичюн мында 
кельген сеяхлар ноябрь айында биле къоджаман джевиз тю- 
бюнде раатланмакъ ичюн салкъын ер къыдыралар. 

...Алтын башакъ тарлалары дерсинъ намаз къылмакъта... — 
Намаз — мусульманларнынъ куньде беш кере отурып ве эги- 
лип окъугъан дуалары. 

...Якъут ташлы теспи чекип башлады... — Мусульманлар 
дуа окъугъанда теспи чекелер. Зенгин адамларнынъ теспиле- 
ри къыйметли ташлардан ола. 


ХІП.... Падишах. — Тюрк султанынынъ унваны. 

Санки дженнет къапысынынъ огюнде. 

Джебраилдай сакъчы олын къалгъансынъ... — Эр кеске 
белли олгъан Джебраил адыны къалдырам, амма шаркъ рива- 
етлерине коре кок сакъчысы Рамегь — Акъ — семекеин йыл- 
дызлар уюрими олгъан. 


ХУІУ. Салгъыр. — Чатырдагъ этеклеринден башлангъан 
Къырымдаки озен. 


ХУ. Чуфут-Къале. — Юксек къаялар устюндеки шеэрчик; 
къаялар четиндеки эвлер къарылгъач юваларыны анъдыра- 
лар; дагъгъа узангъан сокъачыкъ исе гъает телюкели. 

... Ашагъа бакъма мында, тек атынъа базан. — Къырым ат- 
лары къыйын ве телюкели ёлларда гъает сергек олалар. Алым 
атмаздан эвель, о, башта аягъыны котерип басмакъ яхут бас- 
мамакъ (секирмемек) мумкюн я да мумкюн олмагъаныны 
дуя. 


ХУІ. Ольдюрильген дагъ къушынынъ джайдырылгъан къа- 
наты... — «Бинь бир гедже» адлы Иран риваетинде шаркъ 
шаирлери тарафындан чокъ керелер изаат этильген белли 
Семургъ къушы. «О, дагъ киби къолжаман, — деп ифаде эте 
Фирдоуси «Шах-наме»де, — къале киби кучьлю, панджасы- 
нен фильни биле котерир...» 


ХУП. Балыкълавалаки къале йыкъынтылары. — Юнанлар 
тарафындан къурулгъан къале. Сонъ дженевизлер бу ерге 
Сембало къалесини къурдылар. 


КОНСТАНТИН ЛЕВИН 
(1924—1984) 


«Огонёк» меджмуасынынъ 1990 сене санларындан бирип- 
де шоир Евгений Евтушенко алып баргъан «Шиириет анто- 
логиясы» саифесииде рус шаири Константин Левиннинь 
«Къарт» («Старик») адлы шиири дердж олунгьан эди. О 
вакъытта шиирни ян дефтериме язып алгъан ве ара тапкь- 
анда бирер-экишер сатыр терджиме эте эдим. Ниает, тер- 
джименинь сонъуна чыкътым ве оны окъуйыджсыларымызгъа 
такъдим этем. 


БЪАРТ 


Эйи бир къарт эди Сеитумер аллы, 
Ялама терилай кумюш тюс татар. 

Пек яхшы билирди алаша-атны, 
Бунынъчюн Аллагъа бинъ шукюр айта. 


Бойдан алчакъ амма, дюльбер, кесментик. 
Ишине бакъсанъ, ич къарткъа ошамай. 
Къаткъан бурюшиклер устюнден тим-тик 
Яра изи кече: кесильген самай. 


Ойле куньлер ола — агъызын ачмаз. 
Эп атлар янында, джалпакъ кокюсли. 
Къанында къарышма корюне бираз 
Бату ве тюрклернинъ сымасы тюслю. 


Эм, мына дегендай гузель къарышма, 
Докьсанынджы йыллар эди тахминен, — 
Кимсин не ерлерден кельген ханымлар 
Дейлер бакъып тоймай козю къашына: 
— Ах, эркек десень де бунъа ери бар! 


Унутылды бойле зевкълар кечкени. 
Ерлешип къаллы тек онынъ акълында: 
Толстойнен эки кере субетлешкени 
Яшайыш, атлар ве иман акъкъында. 


Та дженктен эвельки Гаспра — Къырымда, 
Акълымда, докъуз юз отуз учь сене: 

Мен докъуз яшындам, о алтмыш яшта — 
Такъылып юрердим онынъ пешине. 

Алжеми эдим мен, миндим эгерге. 

Не ялын, не джуген бермеди файда, — 
Асав ат бир сильтеп шыпырды ерге. 
Елькеме тийсетип сонъ агъыр къолун, 
О татар огретти ат минмек ёлун. 


О бизге Алланынъ мераметиле 

А шатты лезетли эв отьмегини 

Мен къартнынъ, ах, йымшакъ чарыгъын биле 
Тюшюмде корердим манъа бергенин! 


Ойле заман кельди — сагьлыкълаштыкъ биз. 
Хатрымда о къатты къолсыкъышувлар. 
Къыркъ бирни айтмайым, эбет, билесиз, 
Къыркъ дёртни сёйлесем — юреклер сызлар. 


Дешетли титреди о баш мыйыкълар, 
Суд укмю олмады яландан биле. 
Студдебеккерге толып сыйыкъкъан 
Такьдирлер чезильди ишченлик иле... 


Бакъаркен рыкъма-рыкъ когертелерге 
Агъызын ачмады. Бир шей кенъезге 
Кельди де тыкъылды. Бакъты къартерге, 
Дагьларгъа ве сонъра тувгъан денъизге. 


Омзунда торбанен, бакъмай кимсеге 
Юкленди ач-чыплакъ сою-сопунен. 
Инанып олмайым, онынъ немсеге 

Эль ачып чыкъар деп отьмек ве тузнен. 


Биревлер чыкъкъандыр. Лякин бу — чыкьмаз! 
Башкъа табиат бар эди кьанында. 

Къазахстан чёлюнде юкьла сен, кьартым, 
Семетдеш ве диндаш достлар янында. 


1970 с. 

Мустай Карим 
АЙ ТУТУЛГЪАН ГЕДЖЕ 


Учь пердели фаджиа 


И штирак эткенлер: 


‘Акъйигит — 17 яшында 
Зуберджат — 17 яшында 
Танкабике — 50—52 яшларында 
Шефакь — 21 яшында 
Днване — 30 яшында 
Дервиш — 55 яшларында 
Рыскъул бей — 60 яшларында 
Эшмырза — 11 яшларында 
Ялсыгъул — 30 яшында 
Биринджиакъсакъал 
Экинджиакъсакъал 
Учюнджиакъсакъал 

Атлы хаберджи (Атчапар) 
Эркеклср, къадынлар 

БИРИНДЖИ ПЕРДЕ 


Язнынь башы. Ешиль яйля. Кийиз чадырлар къурул- 
гъан. Танкабикенинъ чадыры. Оджакьта балабан къазан 
асылгьан, тюбюнде атеш яна. Бираз артта къурутмакъ 
ичюн яймалар ве килимлер асылгьан. Ше факь кьазан 
этрафында емек азырлавнен мешгъуль. Чадыр ичинден 
Танкабике чыкъа. Элинде къамчысы. Кьайдадыр 
кетмеге азырлангьан... 


Танкабике 
Къайда кьалды экен Ялсыгъул? 
Къайтмадымы бу вакъыткъадже? 


Шефакъ 
Къайткъан олса олурды мында. 


Танкабике 
Мен де оны ёлладым, иште. 
Агьызындан бир лаф чыкъкъандже 
Тавукь кьозлап, чипче чыкъарыр. 


Шефакъ 
Ашыкъмагъа не бар я онъа? 
Агьлап къалгъан баласы бармы? 
Мунъреп къалгъан танасы бармы? 
Бичаренинъ ич кимсеси ёкъ. 

Дар дюньяда янъгъыз башы бар, 
Ашайджакъ бир чанакъ ашы бар. 
Сен, байбике, яхшы билесинъ: 
Бахт беклеген адам ашыкъа. 


Танкабике 
Айды, етер! Сизлер эпинъиз 
Ялсыгъулны къорчалайсынъыз. 


Шефакъ 
Языкъ гъарипке. Бу дюньянынъ бутюн белясы 
Келип онынъ башына тюше. 


Танкабике 
Къулларына такъдирни бизлер 
Бермеймиз, келин. 


Чубукъ аткъа атланып, Эшмырза кире. 

Эшмырза 
Бабам манъа ат берди: 
-- Эгерле де чап, — деди, — 
Сени эвлендиририм, 
Къучакъла да ят, — деди. 
Тр.р.р.рр... къамыш аякъ, тик къулакъ! 


Танкабике 
Кет, сачмалама, дели! 
Шимди мен сени 
Къыздырырым мынав къамчынен, 
Эвленеджек эмиш, бакъса сен! 


Эшмырза 
Я. бу киевтюркіоси де, анай. 


Танкабике 
Шимди санъа бир киев косьтерейим! 
Джоюл! Ёкъса ашарсынъ къамчы! 
(Шсфакькьа) 
Юрегим пек тарсыкъа, келин, 
Бильмем ничюн, пек теляшланам, 
Д жеикке кеткен дженкчилерден де 
Ничюн хабер ёкъ, деп ойланам. 
Бир йыл олды атчапарнынъ да 
Сонъки хабер кетиргенине. 


Шефакъ 
Мен де юкъусызым эр гедже, 
Кокке, йыллызларгъа бакъып танъгъадже 
Тиз чёкип къыблагъа бакъып турам да, 
Сыджакъ-сыджакъ козьяшы текем, 
Акъ-таалягъа дуалар этем: 
Тилегимни, Таньрим, акъла, деп, 
Елмурзамны озюнъ сакъла, деп. 


Танкабике 
Тёккен козьяшларынъ ерге синъсе де 
Тилек-ниетинъни эшитир Алла. 
Фериштелернинъ дуа-сенасы 
Эшитилир кокте иншалла. 


Шефакъ 
Ойле олур иншалла. Аминь! 

Эшмырза 
Билесинъми, анай, Диване манъа 
Д юнь сёйледи: о бакъкъан кокке, 
Кокте толу эмиш фериште. 

Олар санки къатыкъ ичинде 
Къуртлар киби къайнай эмишлер, 
Мен корьмедим фериштелерни, 
Олар насыл олалар я, айт? 


Танкабике 
Ах, мындасынъмы сен даа? 
Мына шимди мен санъа!.. 
(Энъкъастан ураджакъ олып кьамчы сильтей) 


Эшмырза 
Пек меракълы шейлер айта Диване, 
Сен бильмейсинъ онынъ бильген шейлерин. 
Къамчынен де урмай о. 
(Шыншыкълап кете) 


Танкабике 
Токъта къана, Эшмырза! 
Бар да анав чарпыкъ Кусербайгъа айт: 
Эгерлесин кок дёненни, 
Айт да сонъ тез эвге къайт. 


Эшмырза 
(Узакътан, шыншып) 
Яхшы, айтарым! 


Танкабике 
Отлакъкъа барайым. Чокътан энди 
Чобанларны корьмедим. 
Бельки гонълюм азчыкъ тынчланыр, 
Къасеветим бельки эксилир. 


Шефакъ 
Учьйыл олды беклегениме. 
Юрек-багърым янып куймекте. 
Он докъуз яшта эдим тамам мен 
Къоджам меним дженкке кеткенде. 
Энди исе батаяткъан бир кунеш киби 
Эп кедерлим, эп сёнеятам. 

5 Тюшюнихе 


Танкабике 
Бу — Алланынъ эмири, келин. 
Языкъ, юклю къалмадынъ ондан. 
Санъа севинч олур эди, 
Елмурзагъа исе — бир бахшыш. 


Шефакъ 
Эбет, къысмет дегиль экен. 


Танкабике 
Къысмет олур, къысмет олур, Шефакъ. 
Падишамыз чыкъарыр эмир. 
Сонъ дженк де битер. 
Акъайлар къайтырлар апайларына, 
Тек Алла берсин де, енъип къайтсынлар. 


Шефакъ 
Тез кельгейди ойле вакъытлар. 


Танкабике 
Къалым давасыны ерине кетирип, 
Ялсыгъул къайткъан сонъ ишни битирип, 
Зияфет берирмиз акъсакъалларгъа. 
Бар да къара чадыргъа, айт, келин, 
Яхшы къымыз азырласынлар. 
Мал соймакъны озюм айтарым. 


Шефакъ 
Эр шей олур айткъанынъ киби. 


Танкабике 
Я Акъйигит къайда? Къайда о бала? 


Шефакъ 
Бала дегиль о энли, Зуберджат иле 
Аткъа минип дагъгъа кеттилер. 


Танкабике 
Он еди яшта олсалар биле, 
Балаларгъа бенъзейлер олар. 


Шефакъ 
Барсын, ойнасынлар тайчыкълар киби, 
Барсын, бильмесинлер къаарь-къасевет. 
Бою-посту Зубгрлжатнынъ, дерсинъ шахине, 
Орталыкъта ёкътыр ойле къыз. 

Онъа пек келише бизим Акъйигит, 
Юсуф пейгъамбердай дюльбер бир йигит. 
Эм озю де ашыкъ бир шаир, 

Эр кеске берильмей бойле истидат. 


Танкабике 
Вазгеч шуны, Шефакъ! 
Пейгъамберге оны ошатмакъ 
Гуняхтыр, гунях! 


Узакътан сес ксле: 


«Байбике, байбике 
Кокдёнен чёльге къачып кеткен!» 


Ана санъа даа бир беля! 


Танкабикс кстсджек ола, шу арада Ди ване келип ки- 
ре. О юварланып-юварланып, шакьылдап куле. 


Диване 
Селям алейкум, байбике-апай! 
(Юзюни бур юштире) 

Ернен кок арасында 
Булутлар сырасында 
Худжур адисе корьдим, 
Истейсинъми, айтайым? 

(Шакьылдап куле) 


Танкабике 
Айт, Диване, айт. Кулюнчли олса 
Биз де сеннен кулермиз. 


Диване 
(Аякъкъа къалкъа) 

Анавы Тёкюльген къая башында 
Ана къартал 
Амма да хаин: дерт баласын ольдюрди: 
Козьлерин чокьуп ойып-ойып 
Алды да, сонъра къанатларынен 
Эписини ювасындан 
Юварлатты ашагъа. 
Мына бойле, мына бойле. Ха-ха-ха! 

(Юварланып косьтере) 
Эписи учурымдан ашагъы кеттилер. 
Эх, сен о адисени корьген олсанъ да! 

(Бирдентюшюнджеге дала, кедсрлене) 
Ничюн ойле ялты экен ана къартал? 
Ничюн ойле мерхаметсиз экен о? 


Танкабике 
Сен янъыласынъ, Диване. Ойле олмакъ мумкюн дегиль. 
Къарталнынъ баласы бир я да эки ола. 


е Диване 

Екъ, бунынъки дёрт эди: 

Экиси озюнинъки, 

Экиси ят юванынъ къушчыкълары эди. 


Танкабике 
Бар, келин, айт, Диванеге аш берсинлер. 
Ачыкъкъан, гъалиба. 
Ач козьге эки шей дёрт олып корюнир. 


Шефакъ 
(Дивансге) 
Юр, Диване. Козюнъ дёрт олмасын... 


Диване 
Я ничюн сиз агъламайсыз? 
Къушчыкъларны аджымайсыз... 
Таш юрекли къадынлар! 


(Агьлай-агьлай Шсфакьнынь пешинден кете) 


Танкабике 

Диване десень диване! 
Нелер корюне козюне? 
Къушларнынъ падишасы озь яврусын ольдюрмез. 
Иште, акъылына не кельсе, оны сёйлей. 
Лякин къан тёкюле, аким олмакъ истеги 
Гуняхсыз инсанлар явруларыны гъайып эте. 
Айды, Диваненинъ сёзлерини хайыргъа Ерайыкь. 
Ах, не ичюн юрегим эп сызлай, эп сызлай. 
Екъ, кетмем чобанларгьа мен бугунь. 
Барарым ярын. Бугунь исе 
Бир фал бакътырайым фалджыгъа. 

(Чадыргъа кирс) 


Ялсыгъул псйда ола. Танкабикснинъ 
чадыры къаршысына отура. 

Ялсыгъул 

Хайырлысынен ишни битирип къайтсанъ, 
Дегенимдай олса эр бир шей, = 
Менден санъа янъы бир тон, 
Деген эди манъа байбике. 
Амма кимчюн кийинип-къушанаджам мен? 
Шай да гонълюм тынчланды: 
Къавушырлар Акъйигитнен Зуберджат — 
Бир теректе эки дал, 
Бири ешиль, бири ал. 
Къавушырлар — шуна разым мен. 
Он еди йыл бакъып осьтюрдим; 
Акъйигитке бабалыкъ эттим, 
Ойле эди Алланынъ эмри. 
О менимчюн озь балам киби. 

(Къычыра) 
Эй, байбике! Эвдесинъми шу? Мен къайттым! 


Танкабике чыкъа. 


Танкабике 
Бакъса бунъа, къайткъан, отура. 
Аман-эсен барып кельдинъми? 
Чыкъмадымы ёлунъа шейтан? 
Айдутларгъа расткельмединъми? 
Еткиздинъми сюрюни аман? 


Ялсыгъул 
Ишим пек онъ кельди, байбике, 
Айванларны еткиздим аман. 


Танкабике 
Я, Рыскьул бей? 


Ялсыгъул 
Къашларыны чатты о башта. 
Разы олмады: малынъыз аз, дей. 
Талап эте даа элли къой, 
Иигирми беш баш йылкъы да истей. 


Танкабике 
(Теляшланып) 
Дуйгьан эдим мен Рыскьул бейнинъ 
Бойле ачкозь адам олгъанын! 
Сагъ олгъанда рахметли кьоджам 
Къалым акъкъын онен анълашып 
Бир-бирине къол бергендилер. 

«Он едиге етсе Акъйигит 

Сен къалымнынъ къалгъан пайын 
Рыскъул бейге ёлла аджеле», — 
Деп васиет берген къоджамнынъ 
Васиетин мен эда эттим. 


Ялсыгъул 
Мен де онъа шай дедим, о исе: 
«Биз анълашкъан адам энди ёкъ, 
Не озю бар, не де сёзю», дей. 
Аякъ тиреп олмаз, дей, олмаз! 
Айдайджакъ эдим сюрюни арткъа, 
Саран хынзыр сонъ разы олды. 


Танкабике 
Тили барып дедими ойле? 
Косьтерирдим мен Рыскъул бейге, 
Дурагъыны этердим ексан, 
Олмагъайды Зуберджатнен Акъйигит эгер. 
Буны онъа мен даа хатырлатырым. 
Айван алмакъ дегиль, бизлерни 
Ашаламакъ истеди, хынзыр. 


Ялсыгъул 
О даа айтты: Сакъмар чёлюнден 
Зуберджаткъа эвленмек истеп 
Къараходжа къуда ёллагъан. 
Мен оларны кери къайтардым, 
Илмырзагъа сёз бергенмен, дей. 
Мен сёзюмни парагъа сатмам, 
Байбикеге буны айт, деди... 


Танкабике 
Мерхамет косьтере бизге айнеджи, 
Пек юксекте тутуп озюни! 


Ялсыгъул 
Бойле бир тегенек тюбюнде, бильмем 
Насыл догъды экен бу дженнет гулю? 


Танкабике 
Чешит тюрлю инсанлар ола дюньяда... 
Сен, Ялсыгъул, бар чобанларгъа 
Айт, сойсынлар эки семиз къой. 
Зияфет береджем акъсакъалларгъа! 

Ялсыгъул 
Яхшы, байбике, дегенинъ олур. 
(Кете) 


Танкабике 

(Онынъ пешинден) 
Вай, Ялсыгъул, 
Янъы тонунъ хайырлы олсун! 
Мен сёзюмни унуткъаным ёкъ. 

Ялсыгьулныньъ ссси ксле: 
«Сагь ол, байбике!» 
(О бир тарафкъа кече) 

Эй, бирев бармы мында? 

Къадын псйда ола. 
Ал бу килимлерни! Акь чадырны донат. 
Мен анда сыйларым акъсакъалларны. 


Къадын килимлерни алып ксте. Чель 
тарафтан Дервиш пейда ола. 
Чадыр артындан Диване чыкъа. 


Диване 
(Балабан ксмпк парчасыны кемирсрск) 
Эр шейнинъ лезетлиси ичинде ола. 
Оны чыкъармакънынъ чареси ёкътыр. 
(Ятып иликни сувура) 
Чыкъмай да чыкъмай, 
Амма да тыкъыштыргъанлар. 
Ашап тоймагъан, ялап тоймаз. 
Чылбыркъулакъ ашасын, айды. 
Ма, Чылбыркъулакъ, ма! 
(Сызгьырып копскничагъыра) 
Ма, аша, копек огълу копек! 
(Сускни ата, о Дсрвишнинъ аякълары тюбюне барып тюшсе) 


Дервиш 
Яраббим! 
Мусафирни ташнен къаршылайлармы? 


Диване 
Деме сен онъа бир таш, 
О — копеклер еген аш. 
Мен кемирип олмадым... 


== 


Дервиш 
(Дудакьларыны ялап) 
Ниметни атмакъ гуняхтыр, йигит. 


Диване 
Мен йигит дегилим. Мен бир диванем! 
Вай, бакьса, не де худжур фесинъ бар! 
(Дервишнинъ фссиниалып кийип бакъа) 
Бу чуллары тыпкъы копекнинъ къуйругъы. 
Къуйругъындан тутып киесинъ, э? 
Амма да ошлы! 
(Дервишнинъ этрафыны доланып сейир эте) 
Амма да чуллусынъ, санки бир пугъу. 
(Шакъылдап куле) 
Фесинъ киби озюнъ де къуйрукълысынъ, гъалиба? 
Сакъалынъ да бар экен. 


Дервиш 
Мен узакъ улькелерден кельген 
Алланынъ бир къулу олам. 
Кимнинъкидир, аджеп, бу дуракь? 


Диване 
Менимки ве байбикенинъки. 


Дервиш 
Я мен чёльде расткетирген 
Иылкъылар кимнинъ? 


4) Диване 

Иылкъылар да менимки, 

Булутлар да менимки, 

Бу дагълар да менимки — 

Эписи, эписи менимки. 

Истесем мен кьачарым, 

Булутларгъа учарым. 

Узакъларгъа учып кетер эдим 

Амма, байбикени янъгъыз къалдырмагъа истемейим. 


Дервиш 
Я о санъа ким ола? 


Диване 
Мен догьгъандан берли онынъ диванесим. 
Эвель меним алым Азеркъул эди, 
Яни, «Догьма кьул». 
Амма, байбике: «Диванени ынджытманъыз, 
Гунях олур», деди. 

Дервиш 
(Дикъкъатнен онъа бакъа) 
Сенинъ манълайынъда бенъ де бар экен. 


Диване 
Кёрсинъми не, эй акъмакъ? 
Яхшы бакъ: 
О бенъ дегиль, 
О Алланынъ тамгъасы! 


Дервиш 
Эй, Алланынъ къулы, 
Чокътанмы ташыйсынъ бойле тамгъаны? 


Диване 
Мен адамым, къул дегилим, янъыласынъ сен бираз, 
Къул — бу сенсинъ, чуллу-муллу бир мараз! 


Дервиш 
Яшынъны да бильмейдирсинъ, бичаре. 


Диване 
Меним не яшым бар, не башым бар, 
Не язым бар, не къышым бар! 
Не берселерашайым, 
Мен яшсыз да яшайым. 
Я сен озюнъ ким оласынъ? 
Не ерлерден келесинъ? 
Корем: сенинъ чонтукъ джуббенъ къыскъаргъан, 
Бесебелли, копеклер чокъ талагъан. 


Дервиш 
Мен — дервишим. Дюнья кезип 
Адамларгъа дин ве иман даркъатам. 
Юре-юре артыкъ талды аякъларым, 
Кучь-такъатым къалмады. 
Учь кунь олды — агъызыма бир тамла сув алмадым. 
Байбикени джумерт дейсинъ, Диване, 
Алып бар сен мени онынъ эвине. 


Диване 
Иште, мына, 
Байбикенинъ дурагъында турасынъ! 
Эй, байбике апай! Байбике апай! 
Дервиш кельди! Дервиш кельди! 

Башында къуйрукълы феси бар, 
Озюнинъ де пугъу киби тюсю бар! 


Омузында сув мешини иле Шефакъ кире. 
Дервишни корип токътап къала. 


Дервиш 
(Озь-озюндже) 
Субханалла! 
Не де гузель чель чечеги! 
(Кокюсине эллерини кьойып, баш эгерск, 
ссссиз селям берс) 


Диване 
Селям бер сен Дервишке, Шефакъ. 
Коресинъми, джуббесинден бир шей къалмагъан, 
Бичарени копеклер пек талагъан. 
Юре-юре аякълары болдургъан. 


Дервиш 
Эй, гузель къыз, бир ютум сув бер манъа, 
Сув бермек саваптыр Алла эшкъына. 


Диване 
О къыз дегиль. О — келин. 
Къоджасы бар — Ёлмырза. 
Шимди о акъпадиша хызметинде булуна. 
Мен кеченде ерге ятып динъледим: 
Ве эшиттим — тапыр-тупыр келеята чокъ атлар, 
Гьалиба олар энди дженктен къайталар. 


Дервиш 

Алла берсин -- шай олсун. 
Аллахуэкбер! 
Агъызынъа бал толсун! 

(Дуа окъуй) 

Шсфакъ чадыргъа кире. 

(Онынъ пешинден бакъып) 
Не къалар бол Танъри икмети: 
Адамларны чешит-чешит ярата. 
Бириси бешарет, дигери — дюльбер, 
Бирисининъ юреги къап-къара, 
Бирисининъ — ачыкъ, 
Бириси пек акъыллы, бириси — дели. 


Элинде балабан къымыз савуты иле Шефакъ кире. 

Шефакъ 
Мына къымыз ич, мусафир, 
Юрегинъе ял олур! 


Дервиш 
(Элине савутны ала, дуа окъуй вс ашыкъмай иче) 
Сагъ ол, къызым, 
Не арзу-тилегинь олса, Алла къабул эйлесин! 


Шефакъ 
Афиетлер олсун! 
Ах, арзу-тилеклериме етсейдим! 


Чадырдан Танкабикс чыкъып келе. 


Диване 
Байбике, Байбике, 
Бакъ бу кельмешекке. 
Не адамгъа ошай 
Не де эшекке. 
Пугъугъа ошай, э? 


Дервиш 
(Еринден тура) 
Юртунъ-еринъ, малынъ-мулькюнъ 
Аман олсун, бутюн олсун, Байбике. 
Байлыгъынъа Алла байлыкъ кьошсун, Байбике. 
Баш устюнъде бахт кунеши сёнмесин, 
Босагъанъа къаза-беля кельмесин! 


Танкабике 
Сагъ ол, Дервиш. Тилеклеринъ къабул олсун! 
Аллаху-таалядан мен де истерим 
Санъа эйи тилеклер: 
Джанынъа раатлыкъ, къальбинъе — тынчлыкъ. 
Иншалла, огьурлыдыр сенинъ келювинъ. 


Дервиш 
Отурыл Аллагъа дуа этейик! 


Дуа этелер. 


Диване 
Мен бугунь экинджи кере дуа этем. 

Дервиш 
Чокъ дуа этмек — чокъ савап демек. 
(Дпкькьатнсн Ганкабиксге бакъа) 


Танкабике 
Узакътан кельдинъми бизге, мусафир? 
Ниетлеринъ эйидир деп умют этемиз. 


Дервиш 
Пейгъамбернинъ эльчисим мен, Байбике, 
Алжылыкъкъа барып кельдим Меккеге. 
Пейгъамбер къабирин зиярет эттим, 
Кябеде онынъ баш ташыны опьтим. 

Тиз чёкюп зем-зем сувундан ичтим, 
Байбике, чокъ юрдим, чокъ ёллар кечтим. 
Бу фаний дюньяда алжымайып джан 
Къулларынъа даркъатам иман. 


А Танкабике 
Ёлунъ ве ишлеринъ хайырлы экен, 
Нелер бар дюньяда? Айт бизге, Дервиш. 


Дервиш 
Мен сизге бир яхшы хабер кетирдим: 
Акъ падишанынъ аскерлери 
Душманларны енъдилер дженкте. 
Энди олар къайтмакъта эвге. 
Эвин, кьадынларын сагъынгъыан эрлер 
Тез куньде сагъ-аман къайтып келирлер. 


Диване 
(Ерге ятып диньлснс) 
Бугунь туякь сеслери эшитильмей, 
Дюньэшитиле эди... 


Танкабике 
(Диванеге) 
Сен, Диване, мусафирнинъ сёзюни больме. 
(Дервишке) 
Яхшы хаберинъ ичюн, Дервиш, санъа мен 
Яхшы бир ат багьышлайым. 


А Дервиш 
Ёкъ, ёкъ, Байбике. 
Мен кунь кишиси дегилим, 
Мен дин кишисим. 


и 


Къурсагъым токъ олса, 
Къонмагъа ер олса, 
Дюнья малы керекмей манъа. 


Шефакъ 
(Озь-озюнджс) 


Мен бойле мукъаддес адам корьмедим... 


Танкабике 
Барсын, истегенинъ киби 
Олсун, мусафир. Меджбур этмем. 
Сен, келин, онъа емек бер, ашат, 
Ятмагъа истесе, азырла ятакъ. 


Шефакъ 
Яхшы, азырларым кереги киби. 
(Чадыргъа кстс) 


Танкабике 
Яхшы адам келир озь къысметинен. 
И ште, сен хайырлы вакъытта кельдинъ. 
Ортанджы огълумнынъ нишанын бердим. 
Бугунь мен оладжакъ келиним ичюн 


Къалымнынъ къалгъан пайын джибердим. 


Нишан зияфети береджек олам 
Чагъырып сой-урув акъсакъалларын. 
Сени де чагъырам шу зияфетке. 


Дервиш 
Бир дервишке бойле итирам ичюн 
Бутюн гуняхынъны Алла багъышлар... 
Гуняхсыз адам ёкъ фаний дюньяла. 


Диване 
Эр кесте гунях бар, ха-ха-ха-хах! 
Танкабике, менде де бармы я, гунях? 


Танкабике 
Сенинъ гуняхынъ ёкъ, 
Ёкътыр, Диване. 

Сен гуняхсызсынъ. 

11 181: 


Дервиш 
(Озюндже) 
Танкабике?.. 
(Танкабиксге) 
Танкабикеми я, адынъ, байбике? 


Танкабике 
Акъайым Илмырза ольгенден берли 
Тек Диване адымны айтып чагьыра. 
Башкъалары исе манъа «байбике» дейлер: 
«Селям, байбике», «эбет, байбике», 
«Екъ, байбике». 
Ничюн сен эшитип меним адымны 
Бу къадар шаштынъ ве айретке далдынъ? 


Дервиш 
Ильк кере эшитем бойле адны мен. 
Пек сийрек расткельген гузель адынъ бар. 
Иште шунынъ ичюн айретке далдым. 


Танкабике 
Кир чадыргъа, Дервиш, буюр емекке. 
(Дсрвишнснчадыргъа кирелер) 


Диване 
Эпси бир бенъзей о титис пугъугъа. 
Токътамай айлана патлакъ козьлери. 
Айды, мен къаягъа энди барайым, 
Къартал балаларын комюп къайтайым. 
Къаяда ольдими я да чадырда 
Теслим этмек керек эпсин топракъкъа. 

(Кстс) 


Чадыр артындан бири-биринс догъру 

Акъйигит вс Зубсрджат чыкъалар. Экиси дс атлылар 
кийиминде. Зубсрджат Акъйигитнинъ къучагъына 
сарыла. 


Зуберджат 
Сар мени, сар мени, мгним шаиним! 


Акъйигит 


Ах, Зуберджатым, меним гузелим! 
Артыкъ кимсе бизни айырып олмаз. 


= = 


Зуберджат 
Алла бизни яратып бир топракьта 
Бабаларымызнынъемин-антынен 
Къавуштыргъан сонъ, ким айырып олур 
Джаным, бу дюньяда эки юрекни? 


Акъйигит 
(Иырлай) 

Кунеш догъа эрте саба парылдап, 
О — сенинъ сагъ янагъынъдыр, Зуберджат. 
Гедже олса, ай корюне балкьылдап, 
О--сениньсол янагьынъдыр, Зуберджат. 
АЙ чыкъкъан сонъ сагъ янагъынъ опер де 
Юкълатырым сени ярем, Зуберджат. 
Кунеш догъса, сол янагъынъ опер де 
Уянтырым сени ярем, Зуберджат. 
Ант этерим, мурадыма етерим, 
Сени опюп ольсем, шеит кетерим. 


Зуберджат 
(Иырлай) 
Опюп ольсенъ Акъйигитим, сен мени, 
Опюп-опюп тирильтирим мен сени. 
Мен де ольсем опюп сени, Акъйигит, 
Опюп-опюп тирильтирсинъ сен мени. 
Энди бизге олюм ёкътыр, Акъйигит! 
Энди бизге олюм ёкътыр, Акъйигит! 
(Акъйигитке сарыла) 


Акъйигит 
Догьыгъан олсанъ сен бу ерден узакъта, 
Меннм алым не олурды бу якъта? 
Сени корип, санъа севда олмасам, 
Асретинъден янып-куйип солмасам, 
Не йылдызлар, не орманлар, не дагьлар, 
Не дерьялар, не де голлер, не багьлар, 
Не кунеш, ай, не де аят керекмей, 
Яралангъан къушкъа къанат керекмей. 
Башкъа юртта догъгъан олсанъ эгер сен, 
Кечер эдим дерьялардан-денъизден, 
Кечер эдим юдже-юдже дагълардан, 
Кечер эдим сораштырып танълардан, 
Сени илле тапар эдим, Зуберджат, 
Сени илле сарар эдим, Зуберджат! 

Зуберджат 
Догьгъан олсам биле денъиз артында 
Келир эдим санъа узакъ юртумдан. 
Эш иткенде сенинъ татлы сесинъни, 
Севда олып джояр эдим эсимни. 
Юре-юре аякъларым талса да, 
Тапар эдим сени илле, Акъйигит, 
Сарар эдим сени илле, Акъйигит! 

(Иырлай) 

Къайдасынъ я, къайдасынъ я, Акьйигит? 
Манъа нелер айтасынъ я, Акъйигит? 


Сен манъа эвленмесенъ 
Сарарып соладжагъым. 
Энди бугюн алем биле: 
Мен сенинъ оладжагъым. 


Къайдасынъя, севгилим, 
Акъйигитим, бульбулим? 
Чокъ гизленме сен менден, 
Давран, манъа тез эвлен. 


(Куле) 


Акъйигит 
Такъдир бизни къорчалады, гузелим, 
Шунынъ ичюн, кель, мен сени опейим! 


Зуберджат 
(Теляшланып) 
Мына шимди биз кулемиз, шакъалашып ойнаймыз, 
Не сен манъа, не мен санъа бакъып-бакъып тоймаймыз. 
Я барып да бутюш олса деп мен кяде ойланам, 
Мен къоркъунчлы тюшлер корип, пек сескенип уянам! 


Акъйигит 

Къоркъунчлы тюшнинъ, дейлер, сонъу хайырдыр, 
Къоркъма, джаным, сен къоркъунчлы тюшлерден, 
Ырым этип о тюшлерни къувам мен: 

«Эй, хайырсыз тюшлер, 

Гедже вакътында 

Кельменъиз меним 

Зуберджатыма!» 

Зуберджат 
Ах, меним севимли Акъйигитим, 
Дюньяла эр шейге ырым тапылмаз. 
Я барып да акъ падиша сени дженкке 
Елласа, агъанъны ёллагъан киби, — 
Мен ойле айрылыкъкъа даянып оламам. 


Акъйигит 
Ойле олса эгер, 
Шефакъ оны беклеген киби 
Инанам, сен де беклерсинъ мени. 


Зуберджат 
Мен беклеп оламам, сабырым етмез. 
Сенсиз бир кунь турып оламам. 
Сен дженкке кетсенъ де, авгъа кетсенъ де, 
Янынъда олурым мен ат устюнде. 
Ат чапувмы, окъ атувмы сенден кериде 
Къалмам. Олюмден бинъ кере дешетли менчюн 
Сенден айры тюшмек, сенден айрылмакъ. 


Акъйигит 
Кедерленме, джаным, Зуберджат. 


Зуберджат 
(Эрксленип) 
Я барып да мени дев хырсызласа? 
Ве мен мына бойле ёкъ олып кетсем... 
(Куле, чадыр артына гизлснс) 


Акъйигит 
Мен о девни къувып етерим, 
Къуртарырым сени, дюльберим. 


Экиси де бири-бирининъ пешинден чапалар. 
Ве бираз вакъыттан сонъ чадыр артындан чыкъалар. 
Кенес бири-бирини къучакълайлар. 


Зуберджат 
Ах, Акъйигит, не де къоркъунчлы экен о дев, 
Къучагъына басып мени богъаязды. 
(Акьйигитнинь кокюсинс башыны къоя) 


Акъйигит 
Динъле меним дюльберим, 
Насыл ура юрегим. 

Динъле де бакъ ве сёйле: 
Акъйигитнинъ юрегими, 
Я да бир къушмы ойле? 


Зуберджат 
Мен о къанатлы къушны 
Къафесимде тутарым. 
Алтын къафес ичинден 
Ич бир вакъыт чыкъармам. 
Ич кимсеге косьтермем, 
Ич кимсеге де бермем. 


Акъйигит 
Ах, севгилим, даадюнь 
Сен бир асав тай эдинъ, 
Янъы догъгъан ай эдинъ, 
Бам-башкъасынъ сен бугунь. 


Зуберджат 
Бугунь мен омюрлик сенинъки олдым. 


Акъйигит 
Бугунь беяз чадыргъа акъсакъаллар келеджек, 
Анам гъальба оларгъа бол зияфет береджек. 
Яшлар-къызлар топланып голь янына келирлер, 
Экимизнинъ эшкъымызгъа ойнар, хоран теперлер. 
Нилюфердай ойнап сен ортагъа чыкъарсынъ, 
Назлы-назлы оюн тёшеп мен-севданы якъарсынъ 
Нилюферни алмакъ ичюн ялдап сувгъа тюшерим, 
Сув ичинде тутып сени, алырым да узерим. 


Зуберджат 
Узь де ал! Узь де ал! 
О сенинъки, севгилим! 
(Онынъ юзюндски кулькю бирден джоюла) 


Акъйигит 
(Теляшланып Зубсрджаткъа бакъа) 
Не олды я, джаным, юзюнъде 
Гъам-кедер кольгсси корюне? 
Бир тюшюндже корем козюнъде. 


Зуберджат 
Ах, Акъйигит! Пек эдепсиз балалармыз биз. 
Ананънынъ огюнде тиз чёкип, 
Фатихасын алмакъ керекмиз. 

Акъйигит Зубсрджатнынъ элини тутып чадыр 
къапысы янына ксле; экиси дс тизчекслер. 


Акъйигит 
Анайым, акъ-элял сют берип, 
Эйбетлеп осьтюрдинъ огълунъны. 
Ана разылыгъынъ бер энди бизге, 
Къой башымызгъа шефкъат къолунъны! 


Сакъалын сыйпап чадыр ичинден башта 
Дервиш чыкъа. Яшлар абдырайлар. Сонъра 
Танкабике корюне. 


Танкабике 
(Дервишке) 
Иште, бу меним ортанджы огълум, 
Меним огьланчыгъым Акъйигит. 
Бу исе — Зуберджат, оладжакъ келиним, 
Фатиха багьышла оларгьа, Дервиш. 


Дервиш 
Яраббим! Акьйигит ве Зуберджат адлы 
Бу къулларынъа омюрлик инсаф бер, 
Итаатлыкъ бер, 
Байлыкъ бер! Татлы ве муаббет омюр бер! 
Аллахуэкбер! 


Танкабике 
(Акъйигитке ве Зубсрджаткъа) 

Пейгъамбер эльчиси, балаларым, 
Сизге ильк фатиха берген бу адам 
Пейгьамберимизнинь эльчиси ола 
Дюнья кезип, адамларгъа иман даркъата. 

(Дервиш башыны эгильте) 
Мен сенинъ бабанънынъ васиетини 
Ерине кетирем мукъаддес сайып. 
Къанундыр бизимчюн адетлеримиз, 
Асийлик этменъиз сиз де оларгъа. 

(Зуберджатнынъ башына сагъ къолуны къоя) 
Кокюс сютю берип осьтюрмесем де, 
Сен меним къызымсынъ, фатиха берем! 
(Огълунынъ башына сол къолуны къоя) 

Меним огълум, акъай олып етишкен огьланчыгъым! 


Акъйигитим, акъ сеадет ёлдашынъ олсун! 
Аминь 

Акъйигит 

(Зуберджатнен аякъкъа къалкъалар) 
Кунешим бар, айым бар, 
Чекиледжек яйым бар. 
Оларны сен бердинъ манъа, анайым! 
Акъ бахткъа ёл алдым, 
Муаббетке къул олдым, 
Оларны сен бердинъ манъа, анайым! 


Танкабике 
Юрек къулы дегиль, балам, 
Акъыл къулы олунъыз. 
Юрек дерсинъ бир дерьядыр — 
Кимерде себепсиз ташып-копюре. 
Кимерде ятыша, кимерде сёне. 
Тек акъыл бир заман денъишмез, балам, 
Тек акъыл юксектир юдже дагь киби. 


Акъйигит 


Насиат сёзюнъчюн сагъ ол, анайым. 
Лякин анълат манъа: сувукъ бир акъыл сыджакъ юрекнен 
Душман олурлармы бири-биринен? 


Танкабике 
Сен даа баласынъ, анълап олмайсынъ 
Акъылнен юрекнинъ не олгъаныны. 
Эгер давалашса олар бир куню, 
Сен башта, эвлядым, акъылны динъле. 


Акьйигит 
Оладжакъ шей олур исе 
Онъа чаре олмаз, дейлер. 
Башкъа беля келир исе 
Онъа да чаре олмаз, дейлер. 
Эйи насиатынъ ичюн сагъ ол, анайым! 


Дервиш 


Ойле... ойле... Итаатлы олунъыз. 


Зуберджат 


(Дсрвишкс теляшланып бакъа. Озюнджс) 


Не худжур экен бу адам... 


Танкабике 


Сен бир шей сёйлединъ гьалиба, келин? 

ы Зуберджат 
Екь, мен текрарлайым озюмдже яваш 
Сизиньдеми айткъан сёзлеринъизни... 


Дервиш 
(Кенаргъа чекиле , башыны эгильтип отура. 
Озюндже сёйлей) 
Сукъланыладжакъ шей. 
Бу эки генчнинъ бутюн омюрлери огюнде тура — 
Муаббет ве татлы раат бир омюр... 
Артларында окюнчли омюрлери ёкъ... 
Я меним омюрюм? 
Эстагьфирулла... 


Танкабике 

(Акъйигитке) 
Агъанъ къайтып келир, иншалла, 
Бутюн яйлямызда бир той япармыз. 
Ат кьошусында алырсынъ пошу. 
Къайдасынъя, эй, келин, Шефакы 


Шефакъ 
(Псйда ола) 
Мени чагьырдынъмы, байбике? 


Танкабике 
Эйе. Анавы эки чиний савуткъа 
Рыкъма-рыкъ толдурып кетирчи къымыз. 


Шефакъ 
Яхшы, байбике. 


Танкабике 
Сиз экиньиз бешиктеки сабий олгьанда 
Баарь куньлеринден биринде 
Бабанъ, мерхум, ат кьошусы яптыргъан эди, 
Байрамгъа чокъ адам чагъырткъан эди. 
Топланышып кельген эди белли адамлар. 
Экинъизге сёз кесими олды шу куню. 
Эки баба — эки бей къаде токъуштырдылар, 
Бол зияфет софрасыны учь кунь къурдылар, 
Байрамда Акъман шаир йырлар токъуды... 

Акъйигит 
«Кокке бакьсам, не корем — 
Эки йылдыз кьош экен. 
Ерге бакьсам, эки сабий 
Бир-бирине хош экен» — 
Бу йыр дегильми, ана? 


Танкабике 
Эбет, огьлум, шу йыр... 


Шсфакь кьымызтолу эки савут кетире. 


Иште, мына бойле толу эки савутны 

Эки баба бошаткъан эдилер сёз кесим куню. 
Энди сиз кельдинъиз он еди яшкъа, 
Бошатынъыз оларны бахт эшкьына. 
Барсын, толу олсун сизинъ бахтынъыз! 


Шсфакъ савутны Зубсрджаткъа бере, 
Зубсрджат кьымыз савутыны дудакъларына 
кстирс дс токътап къала. Шсфакъ экинджи 
савутны Акъйигитке берсяткъанда онынъ козю 
/Дервишкс тюшс. Шсфакъ савутны элинден тюшюре. 
Эр ксс шашмалай. 


Танкабике 
(Ачувланып) 
Не де къолайсызсынъ, Шефакы 


Шефакъ 
Вай! Дерсинъ кимдир къолумны къакъты, 
Фикирим къарышты... Ах, гуняхкъа баттым! 


Танкабике 
Айды, бу къазанынъ сонъу 
Эйиликке олсун, эйиликке! 


Акъйигит 
(Анасына) 
Кедерленме анай, савут кьырылмады 
Ямангъа ёрамакъ не керек буны? 


Шефакъ 


Эбет, эбет, савут къырылмады, 
Авдарылды да, ах, къапакъланды. 

Танкабике 
Ачыкъ куньде, булутлы куньде 
Бойле къаза олмасын ич де! 


Шефакъ 
Кедерленме, байбике, къабаат менде. 


Акъйигит 
Яшамакъ пек агьыр дюньяда, анай, 
Ырымгъа инансанъ, эр шейге янсанъ. 
Не олгъан? Бир савут къымыз тёкюльди, 
Санарсынъ дюньянынъ тюбю сёкюльди! 
Сен бизге дуа эт, аманлыкъ тиле, 
Хайырдыр, он савут къырылса биле. 


Дервиш 
Эр кимнинъ такъдири язылмыш башкъа, 
Раатсызланма, байбике, 
Бахт тиле бу эки яшкъа. 


Акъйигит 
Бир савуттан ичсек къалгъан къымызны, 
Сонъ кимсе айырыл оламаз бизни. 


Зуберджат 
Ничюн гъамгъа далдынъ, сёйле, байбике? 
Мына, коресинъ де рыкъма-рыкъ толу. 
Ма, Акъйигит, башта сен ич. 


А. Акъйигит 
Екъ, Зуберджат, ярысын ич сен, 
Сонъ къалгьан ярысын бошатайым мен. 


Башта Зубсрджат ичс, сонъ Акъйигит 
савутны бошата. 


Танкабике 
Ярысын ичтинъиз къысметинъизнинъ. 
Бахтынъыз да яры-юрты олмагьайды, 
Эй, балаларым!.. 


Эшмырзачапып кире, онынъ пешинден 
Диванс кире. 


Эшмырза 
Хайырлы хабер! Хайырлы хабер! 

Диване 

Эй, байбике, хайырлы хабер кетиргенге — 

беш алтын! 
Хайырлы хаберге севингенге — 

он алтын! 

Атчапар атыны терлетип кельди, 
Ве хабер сЕйледи -- дженк битти, деди. 
Енъиш къазанып къайта аскерлер, 
Ана, атларыны ёртуп келелер! 


Эр кес джанлана. 


Танкабике 
Бешмет багьышлайым санъа, Диване, 
Санъа исе, Эшмырза, менден бир къалпакъ. 
Ничюн севинмейсиз? Сусып къалдынъыз? 
Екъса азмы бахшыш алдынъыз? 


Диване 
Сен, эйиси, байбике, мени эвлендирсейдинъ, 
Эр кеснинъ къадыны бар, меним исе ёкъ. 
(Агьлар) 
Биз башкъалардан эксикмизми не? 
Апай алып бер манъа, 
Екь, башта — Эшмырзагъа! 


Танкабике 
Иште, не айтырсынъ бойле делиге? 
Делиликтен башкъа шей кельмей элинден! 
Айды, етти, окюрме, ахмакы 
Қысмет олмай эр кеске апай алмакъ... 


Шефакь 
(Ссвинип Танкабикенинь кьучагьына кирс) 
Ах, мен де еттим бахтлы куньлерге! 
Къафестен атылып чыкъаджакъ къушдай 
Юрегим секире, юрегим ойнай. 


Танкабике 
Озюнъни эльге ал! Бекленильмеген яныкъ киби 
Бекленильмеген бахтны да, балам, 
Къаршылап алмакътан къыйын шей бармы? 

Диване 
(Ятып диньлсне) 
Туякъ сеслери эшитиле, 
Гъалиба, Елмырза келе. 
Бир ат келе къатты-къатты басып 
Елмырза келе эвге ашыкъып! 


Акъйигит 
Анайым, изин бер, биз Зуберджатнен 
Агъамны къаршылап алайыкъ ёлда. 


Танкабике 
Биз оларны дженкке эвден озгъардыкъ, 
Эвде де къаршылап алмакъ керекмиз. 
Сабыр эт, дегенлер баба-деделер. 


Шефакъ 
Такъатым къалмады сабыр этмеге 
Козюмнинъ огюни къаранлыкъ баса. 
Изин бер, байбике, ёлгъа чапайым, 
Елмырзамнынъ атын чылбырын тутып 
Ёнъишнен илькиде мен хайырлайым. 


Танкабике 
Сабыр эт, Шефакъ, сабыр эт. 


Зуберджат 
(Шефакъкъа) 
Сув башында оськен бир сюгют киби 
Эгилип турасынъ севингенинъден. 


Шефакъ 
Менимчюн бу беклев саниелери 
Агьырдыр нидже йыл беклевлеринден. 


Диване 
(Узакъларгьа бакъа) 
А-а-на къыргъа котериле биринджи атлы. 
Даа бириси! Даа, даа... котерилелер... 


Эр кес атлылар кельгсн тарафкъа бакъа. 
Ялынъыз Дервиш бакъмай. 


Эшмырза 
Огде келеяткъан учюнджи атлы 
Меним уйкен агьама бенъзей! 

. Танкабике 
Екъ, о атлы агъанъ дегиль. 
Озь эвлядымны мен таныр эдим. 


Акъйигит 
Анавы дёрдюнджиси агъам, гъалиба! 


Танкабике 
(Шсфакъкъа) 
Дженктен къайткъан акъайларны бойле къаршылайлармы? 
Бар, келин, сен кир де, кийинип-къушан. 


Шефакъ 
Ах, мен матюв, унуткьаным да 
Кийимимни авуштырмагъа. 
Насыл антеримни кийейим экен? 


Танкабике 
Истеген антеринъни кий, сен, келиним! 


Шефакъ 
Насыл олур экен той куню кийген 
Келинлик антеримни кийип чыкъсам мен? 


Зуберджат 
Машалла, Шефакъ! Бугунь сенинъ ичюн 
Керчектен де той. 
Тойлыкъ антеринъни кий. 


Шсфакъ чадыргъа кире. 
Узун пауза. 


Танкабике 
(Теляшланып) 
Аджеба, я ничюн атлы хаберджи 
Меним чадырымнынъ огюне кельмей? 


„Диване 
(Елгъа бакъып) 
Анавы бир ат ничюндир акъсай, 
Устюнде отургъан кишиси де ёкъ. 


Акъйигит 
Мен аля даа Ёлмырзаны корип олмайым. 

Танкабике 
Козьлерим думанлана, бир шей корьмейим. 
Дерсинъ бутюн атлылар думан ичинде. 
Акьйигит 
Огдекилер эписи яйлягъа етти. 
Я агъам юзбашы олып да ничюн 
Огсафта корюнмей. Не олды экен? 


Диване 
Акъсакъ атнынъ чылбырыны чезип алдылар 
Ве чёльге йибердилер... О исе кетмей. 
Энъ сонъда кельмекте о гузель акъсакъ... 


Эр ксс сусып бакъа. Той кийиминде Шефакъ чыкъа. 


Шефакъ 
(Озюндже) 
Мына той антеримни кийип 
Сени кьаршылайым, Елмырза. 
Атынъны къамчылап, ашыкъып, чапып 
Кельсе я, кельсе, севгилим! 
Такъатым, сабырым къалмады беклеп. 
(Акьйигит ве Зубсрджат арасында токътап) 
Корюнеми? Къайда я , къана Елмырза? 


Эр кес сусып тура. Чадырлар аргындан 
атлылар ксчип кстелср. 


Танкабике 
(Огдски атлыгъа) 
Эй, Мустафа! Сен дегильсиньми? 
Сёйлесе, кьана Елмырза? 


Атлы сусып кечип кете. 


Ничюн индемейсинъ, джевап бермейсинъ? 
Эй, Балыбей, юзбашы ЕЁлмырза къайда? 
Ялварам, Къулуш, джевап бер, къана Елмырза? 
Тильсизлерми ёкъса я, булар?! 

Эй, Аллам, эй, Раббим, озюнъ медед бер! 


Энъ сонъки атлы кечип кстерск, Ганхабикенинъ 

огюнс атчылбырыны вс богъчачыкъ къоюп кете. 

Диванс чапып келе, чылбырны элине ала, богь- 
чачыкъны къармалай. 

Диване 
Бу богьчачыкънынъ ичинде алтын олмасын? 


Танкабике 
(Богьчачыкьны чезе) 
Топракъ! Къара топракъ! 
Огьлумнынъ къабирининъ топрагьы! 
Ах, балам! Балам! Огьланчыгьым! 


Шефакь 
(Делпирген киби) 
Ал мени къабиринъе, Елмырза! 
Ал мени къабиринъе, ал мени! 
Кефинлигим олсун тойлыкъ антерим! 
(Агьлап ерге йыкъыла) 


Танкабике 
Не гуняхларым ичюн, эй, Аллам, 
Не гуняхларым ичюн, бутюн омрюм бою 
Башыма ягьдырасынъ бойле азаплар?! 
Ойле чокь экенми, ах, гуняхларым? 
Ах, балам, балам ... балам... 


Диване 
(Шсфакьнынь янына отура ве онынъ 
сачларыны сыйпай) 
Агьлама, Шефакь, сен меним апайым олурсынъ... 


ПЕРДЕ 


ЭКИНДЖИ ПЕРДЕ 


Бир-къач кунь кечкен сонъ Танкабикениньчадыры. Акъ- 
сакъаллар отуралар. Дервиш де бар. Зияфсттен сонъ кьы- 
мыз ичмегс азырланалар. Кснарда гьамлы-кедерли Шс- 
факъ отура. 


Танкабике 
Акъсакъалларнынъ элине сув тек, келин, 
Эм чабикче кьыбырда бираз. 


Шсфакъ леген, гугюм кетире, акъсакъалларнынъ эллери- 
не сув теке. 


Биринджи акъсакъал 
Сагь ол, байбике, яхшы сыйладыны ! 
Софранъ даима бойле бол олсун. 


Ж Экинджи акъсакъал 

Елмырзанынъ джумертлигин хатырладым мен, 

Берекет устюне берекет корь сен. | 
Сен байбике дегиль, бейбикесинъ, 

Акъикъий бейсинъ эркеклер киби. 


Учюнджи акъсакъал 
Джумертликтен мал-мульк эксильмей, 
Аксине, даа да зияде арта. 

Я шагъанда ашамакъ керек, 
Ашагъанда яшамакъ керек. 1 
Ольген сонъ керекмей не сув, не ашынъ, 
Ана шай. Аша-ич, сагь экеч башынъ. 

(Шсфакь сувтёккендс о пармакъларыны ялай) 


Танкабике 
Буюрынъыз къымызгъа, мусафирлер! 


Учюнджи акъсакъал 
Бизлер къартмыз, амма емек 
бизден улудыр. 
(Ачкозьликнсн кьымыз иче) 
Урьмет этмек керек емекни. 
Ах, атеш киби даркъалды дамарларыма! 
(Шсефакь кетс) 


Танкабике 
Давет этгим Рыскъул бейни де, 
Амма, ничюн бильмем, кельмеди. 


Экинджи акъсакъал 
Беклеп отурмазлар оны уйкенлер. 


Учюнджи акъсакъал 
Эр бир адам бильмели озюнинъ къыйметин. 


Танкабике 


Бутюн гедже юкълап олмадым, 
"Эп тюшюндим-ойландым: не япмакъ керек? 

Бойле япсам да олмай, ойле япсам да олмай, 
Акъсакъаллар, энди сизге базанам. 


Биринджи акъсакъал 
Эбет, байбике, алевленип тургьан оджагьынъ 
Апансыздан сёнди де къалды. 
Амма, ольгенлер пешинден ольмезлер. 


Учюнджи акъсакъал 
Дуа этмек керек Аллагъа 
О сабыр берир иншалла. 


Танкабике 
Мен такъдирнинъ копчеклерини 
Озюнинъ ызына къоймакъ истердим. 


Экинджи акъсакъал 
Иште, биз де санъа бир кенъеш 
Бермек ичюн топландыкъ мында. 


Танкабике 
Билесинъиз, келиним Шефакь 
Узюльген, мейвадай яп-янъгъыз къалды. 
Оны узьген киши о бир дюньяда. 
Шефакъчюн пек зенгин къалым бердим мен. 
Не япмагъа бильмейим, 
Акъылым етмей. 


Экинджи акъсакъал 
Кутьмек керек баба-деде урф-адетлерин. 


Учюнджи акъсакъал 
Сен кендже огьлунъны къайгъыр, байбике, 
Айт, кендженъ бу сене къач яшкъа тола? 


Танкабике 
Э-э-й, о даа бала. 
Бир айдан киреджек он эки яшкъа. 


Учюнджи акъсакъал 
Докъузмы, он яшта эдим мен тамам 
Агъамнынъ апайы тул къалгъан заман. 
О меним биринджи апайым олды... 


Биринджи акъсакъал 


Сен чагъырдынъ, ниетинъни анъладым бирден, 

зан 


Керчектен тюшюнип-ташынмакъ керек, 
Бутюн сой-урувнынъ къасевети бу. 


Экинджи акъсакъал 
Эшмырзагъа эвлендирмек олмаз Шефакъны, 
Онъа эвленмеге борджлы Акъйигит. 
Баба-деделернинъ адети ойле. 


Биринджи акъсакъал 
Рыскьул бей кьалымны кери къайтарсын, 
Сонъ къызын истеген аламгъа берсин. 
Эшиткениме коре Къараходжа урувындан 
Онъа къуда ёллай экенлер. 


Танкабике 
Къайтарып олурмы Рыскъул къалымны? 
Онынъ даа мал-мулькю 
Эсапта тура, 
Онъа аз къалым берильгени ёкъ. 


Учюнджи акъсакъал 
Къайтармаса Рыскъул къалымны арткъа, 
Эшмырза эвленир Зуберджаткъа! 
Олуджыдыр омюрде бойле чокъ аллар, 
Эки той япармыз бирден, весселям! 


Танкабике 
Акъйигитнен Зуберджат бири-бирини севелер, 
Олар дерсинъ бир далда осип ачкъан эки гуль. 


Экинджи акъсакъал 
Айды шуны! Севги эмиш!.. 
Къулларыны ёлдан аздыргъан 
Эм де акъыл-баштан тоздыргъан, 
Аламларны беляларгъа къалдыргъан, 
Гуняхларын ашыргъан 
Шу шейтан — севгининъ иши дегильми? 


Танкабике 
(Кокюс ксчирс) 
Эй, шай, шай. Амма биз эпимиз 
Севгиден догьдыкъ. 


Биринджи акъсакъал 
Адетлерни денъиштирмек бизим элимизде дегиль, 

Рыскьул бей къайтармаса эгер къалымны, 

Эки огьулнынъ тоюны япармыз бирден. 

Эбет, тек Елмырзанынъ къыркъы кечкен сонъ, 
Той-дюгюнге киришмек мумкюн. 


Дервиш 
Ойлап иш япынъыз, эй акьсакьаллар, 
Менде де бу акьта базы фикир бар. 


Биринджи акъсакъал 
Къана пейгъамбер эльчисини де 
Динълеп бакъайыкъ. 


Дервиш 
Баба-деделернинъадетлерини 
Кутьмек керек ферасет иле. 

Он экиге кирген осьмюр 

Даа никях яшында дегиль. 

Бу — къанунгъа сыгьмагъан бир иш. 
Къуранла да ойле язылмыш: 

Никях яшына толмагъан киши 
Киребильмез къадын къойнуна. 


Учюнджи акъсакъал 
Биз яшаймыз озь кьанунымызнен, 
Чёлюмизнинъ озь адетинен! 


Дервиш 
Ёкъ, ёкъ, эгер ойле япсанъыз, 
Пейгъамберге терс иш япасыз. 
Ашыкъмакъ ярашмаз акъсакъалларгъа. 
Алланынъ къахрине расткелирсинъиз, 
Шефакъны берсенъиз бир яш балагъа. 


Къартлар арасында шашмалав дуюла. 


Танкабике 
Дервиш бельки догъру сёйлейдир, 
Ашыкъманъыз укюм этмеге. 


4 Экинджи акъсакъал 
Ёкъ, байбике, адетимиз адеттир, 
Мен къайтмайым айткъан сезюмден. 


Биринджи акъсакъал 
Мен де анда-мында саллангъан 

Мал къуйругъы дегилим. 
Къанунымыз ойле экен — 
Мен де къайтмам сёзюмден. 


Дервиш 
Кябенинъ мукъаддес ташы эшкъына 
Ант этип айтам ки, янъыласынъыз! 
Догъру дегиль къабул эткен 
къарар-укмюнъиз! 


Учюнджи акъсакъал 
Араплар мемлекети бизден узакъта. 
Пейгъамбер топрагъы да узакъта бизден. 
Бизим чёлюмизнинъ озь къануны бар, 
Шу къанун боюнджа яшаймыз бизлер. 


Дервиш 
Къанунынъыз киби вахшийсиз сизлер. 


Биринджи акъсакъал 
Бизни ашалама, сен, Дервиш, 
Алетинен япылсын эр иш! 


Экинджи акъсакъал 
Айдынъыз, къартлар, дуа этейик, 
Адетлеримизни бозмай кутейик! 


Дервиштен гъайры эр кес дуа эте. 


Биринджи акъсакъал 
Айлы, сагъ ол, джумерт байбике! 
Яхшы сыйладынъ. Келип севиндирдик, 
Кетип де севиндирейик. 
(Ериндентура) 


Учюнджи акъсакъал 
(Къымыз иче) 
Токътанъыз, токътанъыз, къалдырмакъ олмаз 
Бойле ичимликни, бойле емекни. 
Ашыкъмакъ ярашмаз къартларгъа, 
Гуняхтыр, 
Емекни къалдырмакъ олмаз. 


Экинджи акъсакъал 
Емсктен башкъа шей ёкътыр акълынъда, 
Кельсенъ, тюшюнмейсинъ кетмек акъкъында. 
Айдынъыз, айдынъыз, энди турайыкъ! 

Танкабике 
Чокъ сагъ олунъыз кельгенинъизчюн, 
Тешеккюр меслеат бергенинъизчюн, 
Сагъ олунъыз, бар олунъыз, акъсакъаллар. 


Акьсакһаллар кстелер, Танкабикс оларны озгьара. 


Дервиш 
(Озь башына). 
Хайырсыз чёль вахшийлери! Екы 
Эпси бир меним истегеним киби олур. 
Мына, бакъармыз! 
Танкабике меним авучым ичинде. 
(Юмругьыны ача вс сыкъа) 


Танкабикс къайтып келе. 


Танкабике 
Дервиш, сен мугъайма ве эфкярланма, — 
Акъсакъаллар сени динълемедилер. 
Беллейсинъ манъа къолаймы шимди? 
Къафесимден юрегимни узюп чыкъарам. 
Ах, даа текюлелжек нидже козьяшлар! 
Шефкъатсыздыр адетлеримиз, 
Амма кутьмек керекмиз. 
Сен буны анълап олмазсынъ, Дервищ. 


Дервиш 
Намуссыз къанун — къанун дегильдир, 
Мен башкъа бир шейни айтмакъ истейим. 


Танкабике 
Не акъкъында? Къана, айт манъа. 


Дервиш 
Бир риджа — истегим бар санъа. 


Танкабике 
Мен беллесем, сен чокъ шей истемезсинъ, 
Истегинъни беджердим деп саябилирсинъ. 


Дервиш 
Ащыкъма, ашыкьма ваде бермеге! 
Меним истегимни даа сен бильмейсинъ. 
Барып да беджерип олмасанъ? 

Танкабике 
Сен мени къыйнама, сёйле истегинъ, 
Козьлеринъле худжур ышыкълар корем. 


Дервиш 
Къыркъ йыл ёлда юрип артыкъ болдурдым, 
Бинълердже ёлларны артта къалдырдым. 
Мына бу къолларым, инан сен, бике, 
Таякътан башкъа шей тутмадылар. 
Оларда къайнакъ ве сылжакъ къан акъа. 


Танкабике 
Анълап оламайым мен сёзлеринъни, 
Не демек истейсинъ? Недир мурадынъ? 
Сен башкъа дюньядан кельген адамсынљъ, 
Бугунь сен мындасынъ, ярын къалмазсынъ, 
Биз исе омюрлик къаламыз мында. 


Дервиш 
Менимчюн де кельди бир заман, 
Оны эльден къачырмам, инан... 


Тыштан ат тапырдысынынъ сеси келе. 
Кимдир аттан тюше. 


Танкабике 
Кимдир аттан секирип тюшти, 
Аты да пек дызмангъа бенъзей. 


Рыскъул бей кирип келе. Танкабике онъа догъру бир- 


къач адым ата. 


Рыскъул бей 
Ер-юртунъ, мал-мулькюнъ 
Сагь-аман ве бутюн олсун, байбике! 


Танкабике 
Мен сени чагьырттым, адам ёлладым, 
Ве пек айретлендим кельмегенинъе. 
Биз сени бекледик, эм чокъ бекледик. 
Языкъ, акъсакъаллар энди кеттилер, 
Чокътан эвлерине барып еттилер. 
Буюр, къана, кеч, мусафирим ол. 


Рыскъул бей 
Хаберджинъ кельгенде мен авда эдим, 

Шунынъчюн афу эт кечиккениме. 
Къана, башта дуа окъуйыкъ. 
(Эр кес дуа окъуй) 


Танкабике 
Хайырлы ве онь олдымы авынь? 


Рыскьул бей 
Къайда я! 
Бир кийик къуш аттым олгъаны. 
Кийик къушлар биле корюнмей бу йыл, 
Агъыр оладжакъкъа ошай йылымыз. 


Танкабике 
Хайырдыр, хайыр, иншалла. 


Рыскъул бей 
Сонъ, не укюм чыкъарды акъсакъалларынъ? 


Танкабике 
Ельге къаршы боран турмай, бей. 
Адетимиз боюнджа къартлар 
Бойле укюм этип айттылар: 
Акъйигитни эвлендирмек керек Шефакъкъа, 
Къалымнынъ зписин къайтарып арткъа 
Кене саиб олурсынъ сен Зуберджаткьа. 
Къайтарып олмасанъ къалымны эгер, 
Къызынъа Эшмырза оладжакъ, биль, эр... 
Къа, буюр къымызгъа. Этке кечиктинь. 

(Онъа къымыз бсре) 


Рыскъул бей 
(Озюнисыкъмайып) 
Олды-оладжакъ — къырыл, ы баджакъ. 
Къайтарып ёлларым къалым-малынъны. 
Къараходжа кечикмез, кьудаларыны 
Зенгин нишан иле о тезден ёллар. 
Языкъ сеннен сойлашмагъа къысмет олмады. 


Дервиш 
Мал-мульк дейсинъиз, къалым дейсинъиз, 
Эй, Аллам! Балаларынъызны ойламайсынъыз. 


Рыскъул бей 
О сенинъ ишинъ дегиль, Дервиш. 

Демек биз анълаштыкъ я, байбике? 
Кери къайтарырым бутюн малынъны, 
Сайып ал эписин, лякин янъылма. 


Танкабике 
Арткъачынен къайтарырсынъ айванларны, бей 
О йыллар зарфында туварлар бузавлады, 
къойлар къозулады. 


Рыскъул бей 
Эр баштан не къадар сорайсынъ менден? 


Танкабике 
Бирге бир сорайым 
Бей олгьанынъчюн. 


Рыскъул бей 
(Еринден атылып тура) 
Сен тюшюнип сёйле, байбике, 
Бейлик дереджемни малгъа чевирме! 


Танкабике 
Къызышма, Рыскъул бей, лафтан ольмезсины 
Байлыкъ омюрлик олса да, 
Омюр эбедий дегиль. 
О бир дюньяда эпимиз бирмиз. 


Рыскъул бей 
Ах-хай! Аман да зеэрли тилинъ бар. 


Танкабике 
Тилим насыл олса, дуам да ойле, 
Аджджыгъа татлы берильмез. 


Рыскъул бей 
Арткъачынен менден мал сорап, 
Теримни сыдырмакъ истейсинъми, не? 


Танкабике 
Сенинъ теринъ керекмей манъа, 
Сен эйиси къойларымны къайтар кериге, 
Мен оларнынъ терисини сыдырырым. 


Рыскъул бей 
О йыллар ичинде къач афат кечти, 
Не къадар къой-къозу къырылып битти. 

Танкабике 
Пек догъру сёйлейсинъ, ич сёзюм Екьтыр, 
Лякин кьалым деген шейге афат токьунмаз. 


Рыскъул бей 
Айды, етер, артыкъ давалашмайыкь, 
Бираз эксильт шуны. 


Танкабике 
Мен саран дегилим, джумертлигим биль: 
Эр бир башкъа бир баш кьошып берирсинъ. 


Рыскьул бей 
(Кьамчысын сильтеп) 
Санъа сёз анълатып олмазсынь, 
Сен киби шейтаннен тиль тапылырмы? 
Биль, ляйыкъ дегильдир къызым огьлунъа, 
Бакъ, бир даа расткельме меним ёлума! 
(Ксскинчевирилип кстеджек ола) 


Кенеат сеслери эшитиле, шу аньде ярасыны элинен ту- 


ТЫП хаберджи атлы кире. 


Хаберджи 
(Агъыр нефес алып) 
Яман хабер, бейим, пек яман хабер! 
Догъру джигериме урды бир къуршун. 
(Ынъырдана) 


Рыскъул бей 
Джигеринъни сонъ айтырсынь. Я, насыл хабер? 


Хаберджи 
Къараходжанынъ къудаларын ред эткен эдинъ, 
Ахтын алмакъ ичюн онынъ кишилери 
Апансыздан уджюм эттилер, 
Бутюн йылкъыларынъны айдап кеттилер... 


Рыскъул бей 
(Хаберджинь къамчынен ура) 
Я, сиз къоркъакъ ахм кълар, 
Бакъып турдынъызмь .ъалтырап-пысып? 
(Кене ура) 

Хаберджи 
Урма, бейим, бизлер дженклештик, 
Сайыджа олардан пек аз олсакъ да. 
ылкъыджылар эписи эляк олдылар. 
Насыл келип чыкъкъанымны озюм бильмейим, 
Алым-чарем битти, олю аллам, бей. 
(Иыкъыла) 


Эркеклер келип олюни алыпчыкъалар. 


Рыскъул бей 
Токъта, сен, ах явуз Къараходжа! 
(Кьамчысыны сильтей) 
Къангъа къан алырым, джангъа — джан, копек! 


Танкабике 
Къангъа къан аладжакъ алынъ бармы, я? 
Атларынъ кетти, тек эгерлер къалды. 
Не мал-мульк, не топракъ, не еринъ къалды! 


Рыскъул бей 
Севин, байбике, севин, мыскъылла. 


Танкабике 
Неге севинеджем я, аджеба, мен? 
Менимки де кетти сенинъ йылкъынънен. 


Рыскъул бей 
Малынъ кетти амма, келининъ къалды, 
Меним исе не малым, не къызым къалды. 
Шу Къараходжаны кенди элимнен 
Ольдюрмесем, Рыскъул бей олмасын адым! 
Къурусын-чюрюсин, ёкъ олсун затым! 


Танкабике 
Фелякет сойлаштырды бизни, Рыскъул бей. 


Рыскъул бей 
Сен кене енъдинъ, байбике. 


Дервиш 
(Озь озюне) 
Демек, такъдир багълады къавий; 
Демек, оюн девам этмекте. 

Танкабике 
Догьрусын сёйлесем, Зуберджатны мен 
Озь кьызым-эвлядым киби пек севем 
Ве айрылмакъ истемез эдим онынънен. 


Рыскъул бей 
Гоньлюме теселли бердинъ, байбике, 
Ханджерге япышмакъ керек эллерим. 
Эльвида! Афу эт! Тезден етерим! 
Эй, къана, 
Ат беринъиз манһа! 


Танкабике 
Санъа акъ ёл тилеп къалам, бей, 
Къуртар йылкъыларны, 
Чаптыр сюрюнмей. 


Рыскъул бей 
Аминь! Къана бир дуа эт 
Пейгьамбер къулы! 


Дервиш 
(Айнеджи Йылмаювнсн яваштан дуа окъуй) 
Алла къорчаласын сенинъ джанынъны! 


Рыскъул бей кете. 
Биз кене экимиз къалдыкъ, байбике! 


Танкабике 
Манъа къалса, ялынъыз озюм къалырдым. 
Озь башыма тюшюнмек истейим, Дервиш. 


Дервиш 
Ойле исе кетейим; тюшюн байбике! 
(Башыны эгильтип кете) 


Танкабике 
Не истей бу дервиш, акъылым етмей! 
Бизим ишимизге ничюн кирише? 
Рахметли къоджамнынъ васиетине 
Хиянетлик эттимми ёкъса керчектен? 
Бойле фелякетни о бильдими экен? 
Инсан къальби — савулмаз яра. 
Мында видждан тура, о якьта — къанун. 
Ах, нейлейим мен бахтсыз къадын? 

Пауза. Диване чапып кире. 


Диване 
Вай, байбике апай! 
Талкъыякъкъа еттим дегенде 
Рыскьул бейнинъ аты йыкъылып ольди 
Мына бойле, мына бойле 
Юварланып, юварланып кетти бей. 
(Юварланып косьтере) 


Танкабике 
Бейнинъ озю сагъ къалдымы? 


Диване 
Еринден атылып турды да кене ат соралды. 
Ялсыгъул бир рысакъ тутып кетирди 
Ве ма, деп йыкъылгъан Рыскъулгьа берди. 


Танкабике 
Кене яхшы, сагь-аман къалгьан. 


Диване 
Башындан къалпагъы атылып кетти. 
Манълайына мынавдай бир шишик битти. 
Ойле шишикнен бей энди джоюлмаз. 


Танкабике 
(Охшап) 
Кель манъа якъынджа, Диване. 


Диване якъынлаша. Танкабике онынъ башыны сыйпай. 


Диване 
Сен башымны сыйпасанъ манъа бир хош келе, 
ү бир хош келе. 
(Иылмая) 
Сен мени эр кунь бойле сыйпа, байбике. 


Танкабике 
Сен бир гуняхсыз тенсинъ, Диване. 
Сенинъле отурсам — гонълюм йымшай. 
Биз эпимиз инсан балаларымыз — 
Къатты укюм этмек олмаз бизлерни. 

Диване 
Сен мени кимерде бойле охшасанъ, 
Тап агьлайджагъым келе ничюндир. 
Лякин сенинъ кейфинъни бозмагъа къоркъам. 


Танкабике 
Керекмей, агьлама. Шай да эфкярлым. 
(Онынь башыны сыйпай) 
Бутюн шей аст-устьке кьарышып кетти. 
Не япмакъ керек — акъылым етмей? 


Диване 

Сеннен мен — экимиз, байбике, 
Гизлиден 

кочейик де кетейик башкъа яйлягъа. 
Эшмырзаны да алайыкъ озюмиз иле, 
Акъйигитни де алайыкъ анда. 
Гъарип Шефакъны да, Зуберджатны да. 
Ялсыгъулны да къалдырмайыкъ — о джумерт. 
Дервишнен Рыскъул бей барсын, джоюлсынлар. 


Танкабике 
Ах, Диване, Диване, 
Инсан къаза-белялардан кьуртулып олмаз — 
Къайда барсанъ, олар пешинъден къалмаз. 


Диване 
(Озюниунутып, хаялнен) 
Баракъ копегимизни де алайыкъ, 
Онынъ савутына суек салайыкъ. 


Танкабике 
(Яныкъ иле) 
Ал, кьымыз ич, Диване, баш сагьлыкъкъа. 


Диване 
(Кьымыз кьоя) 
Тёкюльген къаягъа келип кунеш урулды, 
О адамнынъ кесильген башына ошай. 


Танкабике 
Къаранлыкъ тюшмекте. Барчы, Диване; 
Шефакънен Акъйигитни чагъыр сен мында. 
Бир якъларгъа ат минип кетмеген олса, 
Зуберджатны да чагъыр. 

Диване 
Я, Эшмырзаны чагьырмайыммы? 


Танкабике 
Оны да чагъыр. 


Диване 
Яваш кетейимми, я чапайыммы? 


Танкабике 
Секирип-секирип чап. Эм тез ол! 


Диване 
Яхшы, къана меним атым! Чапчы, бакъайым! 
(Чапып кетсе) 


Танкабике 
Эй, Аллам, рухума кучь бер сен озюнъ! 
Гонълюмдеки йымшакълыкъны алып ташла, 
Такъдир киби шефкъатсызлыкъ бер манъа! 


Дервиш кире. 


Дервиш 
Багьышла, байбике. 
Дуа окъуйджакь эдим яйлягъа чыкъып, 
Унутып къалдыргъаным теспимни мында. 
Изин бер, алайым. 


Танкабике 
Эбет, ал, эгер унуткъан олсанъ. 
Дуа эт меним букюльмез ирадем ичюн. 
Балаларны чагъырттым мында 
Акъсакъаллар укюмин бильдирмек ичюн. 


Дервиш 
Джан бермек менимчюн енгильдир бундан, 
Анълайым, ярдым этип оламам амма. 
Сёйлейджек бир лафым бар эди санъа, 
Тилимнинъ уджунда тура ве къыйнай. 


Танкабике 
Саба ола — хайыр ола! 
Сёйлерсинъ ярын. 

Дервиш 
Айтыладжакъ лафтан кери къайтмайлар, 
Акъшамки лафны саба айтмайлар. 
(Башыны эгильтипчыкъа) 


Танкабике 
Бильмем, бу дервишнинъ не бар мийинде? 
Худжур лафлар сёйлей кунь-куньден. 
Сыджакь къан акъа, дей, дамарларымда. 
Екьса, тул къадынгъа козь ташладымы? 
Амма да маддели, бакъса сен онъа! 


Акъйнгитнен Зуберджат чапышып кирелер. 


Олар йылмаялар. 


Акъйигит 
Чагъырдынъмы, анай, сен бизни? 


Танкабике 
Эйе, чагъырдым, огълум! 
Дженкте эляк олгъан агъанънынъ 
Даа къыркъы кечмеди. 
Сиз исе ойнайсыз ве шенъленесиз 
Утанмакъ-арланмакъ бильмей... 


Акъйигит 
Дертимизни азчыкъ бошатайыкъ деп 
Шенъленемиз кяде, анайым... 


Зуберджат 
Бир тюркю яратты бугунь Акъйигит, 
Эляк олгъан агъасы акъкъында тюркю! 
Айтыркен тюркюни меним къаршымда, 
Яшланды онынъ ве меним козьлерим. 


Акъйигит 
Агъамнынъ яныгъын унутып олмайым, анай. 
Шапырдап ягъгъан ягьмурлай 
Козьяшларым къуюла, агъам. 
Ягъмур сувы ойгъан ялыдай 
Юречигим оюла, агъам... 


Танкабике 
Айды, етер, тельчелеме юрек-багьрымны. 
Эпимизнинъарзу-умютимизни 
Озюнен къара къабирге алып кетти агъанъ. 


— 171 — 


Акъйигит 
(Псришан бир алда) 
Сен ойле демесе, анай. Огде бизим 
Даа башланмагъан омрюмиз тура. 
Омюр олса, севинч де олур, 
Сагь экеч умютсиз олмакь керекмей. 


Чубукьустюнде секирип-секирип Эшмырза кире. 


Эшмырза 
Тр...рр...ррр, узун аякъ, тик къулакъ! 
Анай, айтса, эр къадынны не япмакъ керек? 
Шойле суаль берди манъа демирджи демин. 
Мен онъа: эвленгенимнен къадынымны котеклеп 
Янбашларын эзерим, дедим. 


Танкабике 
Пек осал джевап бергенсинъ, акъылсыз! 
Я сен къайда корьдинъ эр къадынын 
котеклегенин? 


Эшмырза 
Я, анав кьылый Йылкъыбай 
Апайыны эр кунь котеклеп шишире де! 


Танкабике 
О адам дегиль, бир айван! 


Шефакънен Диване кирелер. 


Шефакъ 
Чагъырдынъмы, байбике? 


Танкабике ч 
Эльбет, чагьырдым. Къана отурынъыз эпинъиз. 


Акъйигит 
Акъшам маалинде топладынъ бизни, 
Айтаджакъ лафынъ да хайырдыр, анам, 
Хайырлы гедже тилеги киби. 


Танкабике 
Хайырлы хабер айталмам бугунь. 


Эр кес теляшнен бири-бирине бакъа. 

Шефакь 
(Озь башына) 
Ах, пек кьоркьам, 
Кене бир беля олмагъайды, деп. 


Танкабике 
Лафны неден башлайым экен? 
Бугунь мен мухтерем акъсакъалларнен 
Зияфет башында акъыл таныштым. 
Баба-деделернинъ адетлерини 
Кутьмек къарарыны укюм эттик биз. 


Акъйигит 
(Эеджанланып) 
Менчюн мукъаддестир адетлеримиз, 
Оларны биз кутьмек керекмиз. 


Танкабике 

Аст-усть олды аят агъанъ ольген сонъ. 
Бабанънынъ истегин беджерип олмам. 
Сагь олса, озю де шай япар эди, 
Разы олур эди акъсакъалларнен. 
Олар исе бойле укюм эттилер: 
Акьйигит, сен Шефакъкъа эвленеджексинъ, 
Зуберджат, адетке бойсунмакъ узьре, 
Эшмырзанынъ къадыны олмагъа борджлу. 

(Эр кес шашмалай) 


Эшмырза 
(Къоркъуп агълай) 
Эвленмеге истемейим, истемейим мен: 
Диване эвленсин, эр олсун онъа, 
Шакъа эттим, эвленмек керекмей манъа... 
(Агълап къачып кете) 


Диване 
Сен манъа тийме, байбике! 
Мен апайсыз да гедже татлы юкълайым. 
Сен оларнынъ экисин де Акъйигитке бер, 
Эткен киши хайратны шайтип этер. 
(Къачып кете) 


Шефакъ 
Кузь япрагъы киби, оксюз, бир алда 
Мен озюм узюлип тюшерим далдан: 
Сен манъа тийме, тийме, байбике, 

Тенимни догъра, тек масхара этме! 
Башкъалар козьяшын тёкмесине де 
Ялварам, сен мени себепчи этме. 


Акъйигит 
Къаядан къаягъа секирип юрген 
Кийик бир эчкиге ким эмир берир? 
Эмирнен дегиль де, оны къуршуннен 
Атып алмакъ мумкюн. Лякин эпси бир 
Котерильмез бизни атмагъа элинъ! 


Зуберджат 
Азырым, байбике, къулунъ олмагъа, 
Азырым опьмеге аякъларынъны, 
Шефкъат эт, айырма мени яремден. 


Акъйигит 
Шай деме, Зуберджат, керекмей асла. 
Къул дегиль, биз сербест догъгъан инсанмыз. 
Ант иле севгининъ бир къулы олмакъ 
Чокъ шерефли иштир адий къуллыкътан. 
Акълымда рахметли бабамнынъ лафы: 
«Сербестлик — энъ буюк бахт!» — дер эди о. 
Ничюн сусып къалдынъ? Екъса, сен бизни 
Энъкъастан сынайджакъ олдынъмы, анай? 


Танкабике 
Ёкъ, мен сынайджакъ олмадым сизни, 
Мен, огълум, озюмни чекиштиререк, 
Айткъан къарарымдан вазгечип олмам. 
Нейлейик? Такъдир шай эмир эте. 


Зуберджат 

(Тиз чёксрек) 
Бизим такъдиримиз сенсинъ, байбике! 
Ялварам, айырма бизни. 


Акъйигит 
(Зуберджатны аякъкъа турсата) 
Тур, Зеберджат! Тиз чёкме, магьрур ол! 
Ич бир тюрлю къабаатсыз, гуняхсызмыз биз. 
Шай олгъан сонъ ёкъ аджет ялвармагъа тиз чёкип. 
Биз догъгъан саатте къавушкъан эдик, 
Энди исе бизни текайырыр олюм! 


АЕ 


Танкабике 
Алла-таалянынъ эмири шойле. 


Зуберджат 
Ничюн эйиликке дегиль де, 
Яманлыкъкъа бере о эмир? 


Танкабике 
Тёвбе де, тёвбе де! Гуняхкъа батма. 
Алла-таалягъа къаршы сёз айтма! 
Такъдир ялылары юксек ве ташлы, 
Ялдап кечалмазсыз бу озенни аслы. 


Акъйигит 
Бу озенни биз экимиз ялдап кечермиз, 
Кечалмасакъ озюмизни эляк этермиз! 


Танкабике 
Сен пек киббарсыны — Мен исе къануннынъ 
Ве Алланынъ асий бир къулым. 


Акъйигит 
Ах, шу къуллыкъ! 
Къул, къул, къул! Эр кес бир шейнинъ къулы: 
Озьлерине къанун ясайлар да 
Шу къанунларнынъ къулы олалар. 
Бириси къоркъунынъ къулы, 
Дигери — байлыкънынъ къулы, 
Учюнджиси исе джаилликнинъ къулы. 
Кимиси къоркъмайып къуршуннынъ тюбюне кире, 
Амма акъсызлыкъ огюнде о сусып юре. 
Эй, сиз кьулдан догъгъан бичаре къуллар! 
Къуллыкъкъа баш эгип, адетни кутьмек — 
Демек, манъа Шефакъкъа эвленмек керек. 
Бунъа разы дегильмиз эм о, эм мен де, 
Атешнен сув барышырмы бир-бири иле? 


Танкабике 
Алла-таалянынъ истеги шойле. 


Шефакъ 
Алла унуткъандыр, бельки бизлерни! 


Акъйигит 
Алла къулы олмакъ бизге джаиздир. 
Онъа сыгъынаракъ мен боюн эгем, 


— 175 — 


Акъман щаир, динъле, мына не деген: 
«Къулдар олмакъ яман дегиль 

къуллыкъ ямандыр, 
Къулдарлар да битер бир кунь 

келир заман. 
Къуллыкь битер. Рухумызгъа падиша олып 
Рух кьуллыгьы омюрбилля кьалыр аман». 


Танкабике 
Акъман юрттан кьувулгьанын унутма, сен. 


Акьйигит 
Шаирни юрттан къувмакъ мумкюн, 
Лякин кимсе къувып олмаз онынъ йырын, 
Шаир олер, сёзю ольмез, 
Мына — онынъ неде сыры! 


Танкабике 
Мен элли йыл яшадым, чокъ шей корьдим, 
Ве къач кере шуны яхшы анъладым ки, 
Ким кутьмесе баба-деде адетлерин 
Ве тапмаса адетиндже кенди ерин, 
Къуртулмаз о сувукъ эджель панджасындан, 
Мен къуртармакъ истейим сизни щундан. 


Акъйигит 
Къуртарыджынынъ бириси пек ант эткен, 
Къуртарайым, деп достунынъ башын кескен. 


Е Шефакъ 
Ёлмырзанынъ севгисиле 

Мен бир шемьге дёнейим, 
Яна-яна явашчыкътан сёнейим. 


Танкабике 
Чокъ лаф этип башлалынъ сен де, келин! 
Сенинъ ичюн чокъ къалымлар тёледим, 
Энди кимсе къайтаралмаз оларны. 
Сиз эпинъиз текрарлайсыз: 
«Севги, севги, севги!» — деп 

Я ондан не файда бар! 

‚. (Шефакъкъа) 
Мына сизде Елмырзанен севишип къавуштынъыз, 
Шунынъ ичюн, бельки, бахтлы олмадынъыз. 
Муаббет тек чекиштире адамларны. 

Шефакъ 
Чекиштирсе де, монъли этсе де, 
Муаббет эпси бир татлы. 


Танкабике 
Айды, етер! Пек лафазан олдынъыз! 
Эсап куню кельсе эпинъиз ичюн 
Джевап береджек адам — тек меним. 
Нафиле гоньлюмден шефкъат арайсыз. 
Дедигим дедиктир! Бутюн шей 
Оладжакъ мен айткъаным киби! 


Акъйигит 
Къаранлыкькъа батырдынъ бутюн дюньяны, 


Лякин менчюн тек бир йылдыз парылдай кокте. 


О йылдызнынъ ады — Зуберджат! 

Инан, анай, омюрбилля кери чекильмем! 

Истесенъ, къаргъа, истесенъ тиз чёк! 

Эпси бир, эпси бир чекильмем! 
(Зуберджатнынь элини тута} 


Зуберджат 
Фатиханы текрарла бизге, анайым! 


Танкабике 
Фатихамны кериге къайтарып алам! 
Бугуньден итибарен 
Акъйигитнен корюшмезсинъ сен! 


Акъйигит 
Сен марум этсень кунеш нурундан, 
Биз къавушырмыз ай ярыгъында! 
Бер, Зуберджат, элинъни, мындан кетейик, 
Ай ярыкъта севгимизге седжде этейик. 
(Кетслер) 


Шефакъ 
(Чёльгс бакъа) 
Этрафны къою думан сарды... 


Танкабике 
Шефакъ, кетме, токъта азачыкъ. 


Шефакъ 
Мен акъшамлыкъ емек азырлайым. 

Танкабике 
Ашыкъма, етиштирирсинъ. 


Шефакъ 
Даа не айтаджанъ, байбике? 


Танкабике 
Къайнананен келин дегиль де 
Сёйлешейик эки тенъдеш бикелер киби. 


Шефакъ 
Лякин биз тенъдеш бике дегильмиз. 


Танкабике 
Бутюн къадынлар, Шефакъ, теньдир ве бирдир, 
Мен де ёсма эдим бир заманларда. 


Шефакъ 
Шимди де чокъ къарт дегильсинъиз! 


Танкабике 
Сен пишип узюльген мейвасынъ, Шефакъ, 
Сагьламсынь, татлысынъ, эм шыралысынъ. 
Дюльберсинъ, бой-постунъ дал фидан киби. 
Бахтынъа ярамай йигит тюшмеди, 
Манъа да пек агъыр, сёйлесем санъа: 
Тюшюнмек керексинъ озюнъ акъкъынъда! 


Шефакъ 
Генчлигиме, артыкъ, токъунды къартлыкъ. 


Танкабике 
Мен де муаббетке тоюп олмадым, 
Тул къалдым. Нидже дефа ольмек истедим, 
Лякин, аят кучьлю, эр шейге 
даяна инсан. 


Шефакъ 
Мен зайыфым, даянып олмам. 


Танкабике 
Сен исиндир Акъйигитни озюнъе. 
Ай булутлар арасына киргенде, 
Сен яваштан онынъ чадырына кир. 

Башкъа чаре къалмады сенчюн. 


Шефакъ 
Сен мени, байбике, баштан чыкъарма, 
Алланынъ къахрине огьрарсыны 
Меним акъылымда биле ёкътыр бу фикир. 
Зуберджатнынъ козьяш ве къаргьышларын 
Озь устюме алмакъ гуняхтыр менчюн. 


Танкабике 
Зуберджатны башкъалар тюшюнсин, 
Сен исе озюнъни тюшюн. 
Тёшекте яп-янъгъыз ятмакъ къолаймы? 
Омюрлик тул къалмакъ истейсинъми, я? 
Я да Акъйигитни бегенмейсинъми? 
Бакъ, ляле киби алланды юзюнъ. 


Шефакъ 
Янакъларым аллана сенинъ сёзюнъден: 
Гизлемейим, оны мен бегене эдим. 
Янъы догъгъан ай киби дюльбер бир йигит, 
Санарсынъ юзюнден нурлар сепиле —, 
Шу нурларгъа ынтыла эди юрегим, 
Эеджанлана эдим оны корьгенде. 
Шимди ойле дегиль. Онынъ юреги 
Тек Зуберджатнынъкидир, тек онынъкидир. 


Танкабике 
Такъдир оны санъа ёллады, 
Сен къаргъа дегиль де, ана къартал ол! 


Шефакъ 
Чекиштирме мени, байбике! 
Баштан чыкъарма! 
Мен рахибе дегилим, джанлы къадыным, 
Башкъасынынъ бахты керекмей манъа. 


Танкабике 
Оладжакъ шейге чаре олмаз. 


Сен бир балчыкъ исенъ, мен — бир.ҷёльмекчим. 


Манъа табий олмакъ керексинъ: 
Акъйигитнинъ чадырына кирерсинъ бугунь! 

Шефакъ 
Мен разы дегилим бу ишке. 
Устюме аламам бойле гуняхны... 
Анавы Дервиш де менден козь узьмей, 
Къайда барсам, юре пешимден... 


Дервиш кире. 


Дервиш 
Акъшам намазыны къылып кельдим... 
Орталыкъны туман сармакъта. 
Дерсинъ басып келе къара булутлар, 
Хайыргъа олсун!.. 


Танкабике 
Къара туман хайыргъа олмаз, 
Сен буны бильмек керексинъ, Дервиш! 


Шефакъ яваш юрип чыкъып кете. 


Дервиш 
Пек чокъ арамлыкълар бар орталыкъта. 


Танкабике 
Биз ерде яшагъан къуллармыз, 
Инсан яшагъан ерде эр шей ола биле. 


Дервиш 
Сонъ, байбике, разы олдылармы 
яшлар сёзюнъе? 


Танкабике 
Мен оларгъа урувнынъ къанунын айттым. 
Разылыкъларын сорагъаным ёкъ. 


Дервиш 
Ойле, ойле, десе, байбике... 


Танкабике 
Ойле, Дервиш, ойле... 
Сен дервиш дегиль де, шейтансын, гъалиба, 
Деп ойлайым кяде. 
Азиз инсаным деп бизлерни 
Алдатмай экенсинъми, аджеба? 
Лякин бизим арамызда ят бир кишисинъ. 
Ким биле, бельки... 

Дервиш 
Бельки... дегенинъ не, я? 


Танкабике 
Сен мындан джёнесенъ, яхшы олурды... 
Сенсиз де къайгьымыз бойле етерли. 
Не истесенъ, ал да 
Елунъдан къалма! 


Дервиш 
Манъа мал-байлыгъынъ керекмей. 
Башымны сокъмагъа бир дуракъ керек, 
Бу ярыкъ дюньяны кезип усандым. 


Танкабике 
Шай олса, бар, къыдыр, озюнъе дуракъ. 


Дервиш 
Омюрюм бою къыдыргъан шейимни 
Мен мында, бу ерде таптым, байбике, 
Дюнья кезип чекишмек дегиль ниетим, 
Гъалиба, мында меним къысметим. 


Танкабике 
Бу ернинъ саиби меним, Дервиш, биль, 
Санъа мында къалмакъ ич къысмет дегиль. 
Башкъа ер араштыр баш сокъмагъа сен. 


Дервиш 
Сагъ ол, Танкабике. Лякин мен 
Ел копеги дегилим, буны анъла сен. 
Факъырны къувып фена иш этме, 


Не къадар къувсанъ да мен мындан кетмем. 


Танкабике 
Сен ёкъса акъылдан аздынъмы, Дервиш? 
Мен джумерт олмагъа да билем, 
Керек олса, къувмагъа да билем. 
Юзюм кулер амма, къолум къаттыдыр, 
Не истесенъ, ал да кет тез-тез мындан! 


Дервиш 
Танкабике, мен акъылсыз адам дегилим, 
Манъа Шефакъ керек — сенинъ келининъ! 
Сен мени гъарип бир адам деп кульме, 
Эм айткъан сёзюмни пек яхшы динъле: 

Элимде кучюм бар эллиден ашсам да, 
Мен омюр къурмагъа истейим мында. 


Танкабике 
Токъта! Токъта! Мен бу лафларны 
Тюшюмдеми, ёкъса, эшитем? 
Ким экен бу меним къаршымда тургъан — 
Пейгъамбер къулымы я да бир шейтан? 
(Арткъа чекиле) 


Дервиш 

Мен бу дюнья лезетлеринден 
Махрум эттим озюмни. 
Аллагъа сыгъындым, дуалар эттим, 
Къыркъ йыл омюримни бошкъа кечирдим, 
Кимге табий олдым, кимге сыгьындым?! 
Бу дюньянынъ лезетлеринден 
Озь-озюмни махрум эттим мен. 
Аллагъа табындым, дуалар эттим, 
Къыркъ йыллыкъ омюрюм бом-боигкъа кетти. 
Кимге дува эттим, кимге сыгъындым? 
Манъа бир копек ювасын берип, 
Озьлери кошклерде сефалар сюрип, 
Ойнашлары иле кейф чаткъан 
Акимлер ичюн дегильми, сёйле? 

Энди исе бир арткъач адамым, бойле. 


Танкабике 
Ахретте къайтыр эйиликлеринъ. 


Дервиш 
Ахрет мындадыр — ернинъ устюнде. 
Мен буны пек яхшы анъладым, анджакъ 
Сёнеяткъан юрегимнинъ атешлерини 
Бир даа уфюрип якъкъан сонъ Шефакъ. 
Апай не, къадын не бильмей яшадым, 
Ахры-сонъ къуругъан далгъа ошадым. 
Шефакъ мени коктен ерге эндирди, 
О меним тениме янъы кучь берди. 
Шефакъны манъа бер. О — менимкидир! 


Танкабике 


Акъылынъны топла башынъа, Дервиш! 
Делирдинъми, не? 

Дервиш 
Акъылым еринде, байбике! 
Мен талап этем кенди акъкъымны. 


Танкабике 
Шимди чагъырырым адамларны мен, 
Ве бир де яхшы къамчы ашарсынъ! 


Дервиш 
Къамчы иле мени къоркъузма, 
Имандан кечкен сонъ бир шейден къоркъмам. 


Танкабике 
Къана деф ол мындан, дедим мен санъа! 
Я да аякъ-эллеринъни багълатып чёльге 
Ташлатырым. Ем олурсынъ къашкъыр-борюге. 


Дервиш 
Сабыр эт, ташлатырсынъ. Эвеля, анджакъ 
Чокъ йыллар эвельси олып кечкен бир 
Адисени сёйлейим. Сен динъле де бакъ. 


Танкабике 
Динълемеге сабырым да, вакъытым да ёкътыр. 


Дервиш 
Бундан тамам отуз йыл эвель, 
Эбет, эбет, отуз йыл... 


Танкабике 
(Озюнджс) 
Отуз йыл?.. 


Дервиш 
Бундан отуз йыллар эвельси 
Мындан узакъ ерлерде, 
Яйляларнынъ биринде 
Я шагъан бир яш бике. 
Д женкке кеткен о заманда акъайы 
Бике исе дюльбер экен, 
Ильк куньлерде пек сагъынгъан акъайын, 
Асретликте гъам чеккен, 
Лякин чокъкъа бармалан 
о куньлернинъ биринде 
Бир йигитке гонъюль берген, 
ашыкъ олгъан юректен. 

Куньдюз дженкке кеткен ходжасыны хатырлай, 


Гедже исе севген йигитининъ къойнундан чыкъмай. 


Йыл да кечмей, дюньягъа бир бала догъа. 
Амма онынъ догьгъаныны кокте бир йылдыздан, 
Ерде исе бир эбанайдан гъайры 

кимсе бильмей. 
Къайда гизлемели, кимге бермели 

догъгъан сабийни? 
Эбет, Алла таалянынъ мерхамети бол, 
Кимгедир къапата, кимге ача ёл. 
Шу гедже яйлядан кече бир дервиш, 
Дервиш де яш экен. Коре — бойле иш. 
Эбанай деръал чаресин тапа, 
О дервиш кельген тарафкъа чапа. 
Козьяшын тёкерек, ялвара, айта: 
«Меселе бойле, дей, меселе ойле, 
Истегенинъ къадар алтын ал да, дей, 
Баланы ал да къуртар бизни белядан, дервиш, 
Ал баланы, яваш сыптырыл мындан 
Ве саба кене къайтып келирсинъ. 
Илян этерсинъ топлангъан халкъкъа: 
Дерсинъ: чёль ичинден таптым баланы гедже. 
Энди не япайым бу сабийни, деп, 
Халкънен акъыл таныш, меслеат сора, 
Адамлар акъыл берирлер сонъра, 
Бизде чокътыр ойле акъыллы эрлер: 
Баланы байбикеге алып бар, дерлер. 
Эбанай айткъанын беджере дервиш, 
Ягъдан къыл алынгъан киби бите иш. 
Баланы сонъ алып къалалар, 

эмизмекчюн чаре корелер, 
Бир йылкъыджынынъ апайына берелер. 
Дервиш исе ред этип алтынны алмай, 
Элинде таягъы — ёлундан къалмай. 
Мына санъа сёйледим бойле бир масал, 
Ничюн бенъзинъ солды, юз берди не ал? 


Танкабике 
(Сескснип, шашмалап) 
Дюнья кезген кишиде масал чокъ олур. 


Дервиш 
Шуны да айтайым... Унутаязгьаным... 


Акълыма кельди: 
Пич бала догъургъан къадыннынъ ады 


Танкабике эди... 

Танкабике 
Бойле ад пек чокъ расткеле чёльде... 


Дервиш 
Ойледир, амма, баланынъ манълайында 
Ђар эди балабан бир къара тамгъа, 
Тыпкъы сенинъ Диваненънинъ тамгъасы киби... 
Олып кечкен шейден къуртулмакъ ичюн 
Бутюн гуняхларны унутмакъ ичюн, 
Сен башкъа ерлерге кочип кельгенсинъ. 
Амма, кечмиш унутылмай — 
О бир кольге киби юре пешинъде, 
Иште, Танкабике, корюштик кене. 


Танкабике 
Барем ёкъ олгъайдынъ таягъынъ иле! 
Мен сени Хыдыр-Ильяс деп беллеген эдим. 
Сен исе пейгъамбер сыфатлы бир джин 
Ве шейтан экенсинъ, иблис экенсинъ. 
Аз олдымы отуз йыл чеккен дертлерим? 
Бир гуняхкъа бойле беля алдыммы? 
Ах, энди бойле куньге къалдыммы? 
Агъыр аякъ олып юрген куньлерде, 
Къоркъудан юкъусыз узакъ туньлерде 
Делиреяздым мен куньлерни сайып, 
Шунчюн догъды бала — акъылдан зайыф. 


( Дервиш 
Тёвбе эт, байбике, тёвбе эт, окюн! 


Танкабике 
ТЕвбе эттим, амма не файда? 
Бир гуняхым ичюн Алла мени, 
Къыркь яшымда эрсиз кьалдырды, 
Энди исе огьлумдан айрылдым, 
Бармы, айт, дюньяда адалет?! 


Дервиш 
Тёвбе эт, тёвбе эт, окюн, байбике! 
Арын ве темизлен гуняхларынъдан | 
Мен исе отуз йыл гуняхсыз яшап | 
Омюр кечиргениме окюнем, янам. 
Иигирим беш йыл эвель багъладлы тудждар 1 
Мени озюне киев этеджек олды, 

Мен исе дин ёлун ер дженнетине денъиштирмедим! 
Шимди шунъа окюнем! 
Даа он йыл эвельси Истанбулда 
Бир явур тул къадын 

къучагъына чагъырды мени — 

бармадым. 

Шимди онъа окюнем! 
Бир кере Бухарада... бир кере Сарайда... 
Окюнем... окюнем, окюнем! 


Танкабике 
Сен джинсинъ, иблиссинь, шейтансынъ! 


Дервиш 
Иблис кучьлю ола, мен исе зайыф 
Эм де имаесиз факьыр адамым. 
Мына, менде шимди отуз йыл 
Юкьлагъан иблис уянды. 
Тенимде яньы кучь ве атеш янды! 


Танкабике 
Къайда чапасынъ сен, эй, кьартайгьан ат? 
Генчликке берип олмазсынъ сен бахт! 


Дервиш 
Сен оны тюшюнме эм де къайгъырма! 
Шефакъны бер манъа, 
сырынъ сакъларым! 


ь Танкабике 
Ёкъ Ёкы Ант этип айтам, ёкъ! 
Эй, Аллам, ярдым бер! 


Дервиш 
О эшитмей — буны яхшы билем мен. 
О кимсени джезаламай, кимсени багьышламай. 
Адамлар озьлери джезалай 

бир-бирлерини. 

Сенинъ джезанъ — мына, меним. 
О сефер алтынынъны алмагъан эдим, 
Бу сефер энди акъкъымны тёле! 


Танкабике 
Ёкъ Ёкы Эски гуняхымньггизлемек ичюн 
Янъы бир гуняхны алмам бойнума! 
Кет, кет, джоюл козюмден, Дервиш! 

Дервиш 
Алем масхарасы этерим сени! 
Шаатым янынъда — сенинъ Диванены 


Танкабике 
Не къадар явуз олсанъ да 
Бойле шефкъатсызлыкъ япмазсынъ, Дервиш! 
Эр алда, сен даа акъайсынъ. 


Дервиш 
Шефакъны! Шефакъны бер манъа! 
Бермез исенъ пешман олурсынъ! 


Танкабике 
Мени дегиль, башкъасын къоркъуз. 
Мен энли къоркъулан кечкен адамым. 
Унутма: къолларым таш киби къатты, 
Белялардан юрегим де таш къатты! 


Дервиш 
Сен де унутма, байбике, билем къоркъасынъ! 
Сен меним кольгемсинъ — къайда истесем, 
Пешимден такъылып анда барырсынъ. 
Сенинъ талийинъ меним элимде! 


Чыкъып кете. 


Танкабике 

Бу не де кьоркьунчлы бир тюш! 
Бутюн шей устюме бастырып келе. 
Манъа къаршы тура мына бу окълар! 
Ана-ана, яйы тартыла! 

(Кериге чекиле) 
Тартыл! Тартыл! Юрегиме догъру ат! 
Ат! Джезала мени эй, Аллам! 
Насыл этип бу ер котере мени? 
ЭЙ, адамлар! Ярдым этинъиз! 
Къуртарынъ мени! 

(Кьычырып йыкъыла) 


ПЕРДЕ ЭНЕ. 

УЧЮНДЖИ ПЕРДЕ 


Акьйигит ве Шефакънынъ чадыры. Акъшам къаран- 
лыкълашып башлагъан вакъыт. Узакътан монълы ма- 
къам сеси эшитиле. Акьйигит ве Шсфакъ отуралар. 


Шефакъ 
Не къадар кедерли-махзюн бу макъам. 


Акъйигит 
О — бизим кедерли къальплеримизнинъ 
Яныкътан ах чеккен аи-зарыдыр. 


Шефакъ 
Такъдир ойле язмыш. Эвель-эзельден: 
Башкъа язылгъанын козь корер, дейлер. 


Акъйигит 
Ёкъ, Шефакь, такъдир язмышыны силип, адамлар 
Озьлерининъ къуллыкъ элинен 
Бизге акъсыз укюм яздылар. 


Шефакъ 
Терен сувгъа далдым, 
кене сагъ къалдым. 


Акъйигит 
Сагъ олсун Ялсыгъул, къуртарды сени, 
Бизни де ольдюрерди сенинъ олюминъ. 


Шефакъ 
Сизлерни къуртармакъ эди макъсадым, 
Къабаат менде — мен тири къалдым. 


Акъйигит 
Башым узеринде гедже ве куньдюз 
Булутлар киби долана Зуберджатнынъ ах чекювлери. 
(Иддетли ачув-гъадап ве чаресизлик иле) 
Севдигимни алдылар. 
Бойнума бугъав салдылар. 
Багьрымда атеш бар. 
Атеши сёнди, куль къалды. 
Козьлеримле кунеш бар, 
Кунеши сёнди — тун къалды. 
Боюн бугьавыны алынъыз, 
Къолларыма салынъыз, 

Эки кьолум къул олсун, 
Бир гонъюлим хор олсун. 


Къартбабамнынъ шаинджиси бугъав салды гонълюме, 
Мен онъа эп къычырам: тийме меним севгиме! 
Шефкъатсызлыкъ иле ничюн айырасынъ севгимден? 
Ма, алайыр мени эки элимден! 

Олар мавы ирмакъларда къызынгъан, 

Ал, оларны итаатлы къул эт сен! 

Тек сен меним юрегимни эсир этме, къыйнама, 
Адетимиз исе сагъыр — ич бир шейни анъламай! 


Шефакъ 
Макъам эп монъли, дерсинъ яныкъ-кедер сеслене. 


Акъйигит 
Бу — чёль сеси, севгилиме къошулып агълай. 
(Динъленелер) 
пауза 


Шефакъ 
Мына учюнджи ай яш къары-къоджа киби 
Яшаймыз сенинъле бир чадыр ичинде. 
Лякин козьлеримнинъ бебегинде даа бир кере 
Сенинъ бакъышынъны корьмедим мен геджелери. 


Акъйигит 
Афу эт, Шефакъ. Коресинъ де — гонълюм башкъада. 


Шефакъ 
Учюнджи ай... Даа чокъмы оладжакътыр шай?.. 


Акъйигит 
Бутюн къыскъа омрюмиз бою, гъалиба, шай олур. 


Шефакъ 
Мен де тири инсаным! Кимлер мени укюм этеджек? 
Учь ай олды... Даа бир кере ястыгъыма 
Сен ясланмадынъ. 


Акъйигит 


(Шефакънынъ янына келе, эллерини онынъ омузына 
къоя. Сонъ онынъ козьлерине бакъып, башыны сыйпай) 

Афу эт мени. Сербест дегилим! 
Хаялымда башкъасынынъ ястыгъына баш къоям. 


Шефакь 
Не бахтым бар, не севгим бар дюньяда. 
Нафиле Шефакь къоймагъанлар адымны. 
Акъшам устю сёнеяткъан бир шефакънынъ нурым мен. 


Акъйигит 
Озь къадыным киби санъа берир эдим теселли, 
Амма керек сёз тапылмай къыдыргъанда бес-белли... 


Шефакъ 
Бельки бизге къабул этмек керектир баш язысын, 
Бойле аллар эвельде де олгъан да. 


Акъйигит 
Мен озюм де: алышырым санъа десем де, 
Ич де разы олмай истек къальбимнен. 
Башкъасы бар, башкъасы бар къальбимде, 
Гузельсинъ сен, амма чыкъмай о башкъасы гонълюмден. 


Шефакъ 
Севинирдим бир тамчыгъа биле мен. 


Акъйигит 
Керекмей, Шефакъ керекмей севгини ялварып алмакъ, 
Мен къальбимни парча-парча болюп оламам, 
Шефкъатсызлыкъ олса да, догърусын айтам, 
Мени сен билесинъ, сёзюмден къайтмам... 


Шефакъ 
Ах, Акъйигит, айтмасанъ да эписи белли... 


Акъйигит 
Аджеба, не биле экенсинъ меним акькъымда? 


Шефакъ 
Олгъанынъны геджелери Зуберджатнынъ янында. 


Акъйигит 
Козетип юресинъми ёкъса пешимден? 


Шефакъ 
Козетмейим, инан сен манъа. 
Буны меним гонълюм дуя. 

Я мен сенинъ апайынъым да! 

Сезем геджелерни къайла кечиргенинъни. 
Ве бу белли дегиль ялынъыз манъа. 

Сакът ол. Къач кере эшиттим энди — 
Урув джемааты къабаатлай сизни. 


Акъйигит 
Зуберджатым олмаса эгер, 
Санъа олур эдим садакъатлы эр. 


Шефакъ 
Куньдеш къадын олмакъ насип эйледи манъа... 


Акъйигит 
Лянетлеме бизни, Шефакь, кьысметимиз пек 
аджыныкълы. 


Шефакъ 
Меним акъ-укъукъым ёкътыр бунъа да... 
(Агьлай) 


Акъйигит 
Агьлама, Шефакы Не эшиткенлер бар бизни, 
Не корьгенлер бар козьяшымызны. 
Ах, эгер шимди башлангьайды дженк, 
Кетер эдим дженкке атланыл, 
Азаплардан къуртылыр эдик! 


на Шефакъ 

Екь, ёкъ! Айтма ойле, меним ай юзьлюм! 

Къара бахтым олсанъ да меним, 

Ялварам Аллагъа, ёкъ, дженк олмасын! 
(Акьйигитнинь омузына башыны къоя) 


Акъйигит 
Эджельден де агъыр экен 
Эки атеш арасында яшамакъ. 
Не къыйын санъа гонъюльдеш олмакъ! 


Ялсыгъул кипре. Акъйигитнен Шсфакънынъ бири-бири- 
несыйыкъыптургьанларына айретлене. 


Ялсыгъул 


Эвинъизде тынчлыкъ ве муаббет корем, 
Алла берсин, шай олсун барем! 

Акъйигит 
А-а! Ялсыгъул агьай! 
Хош кельдинъ, хош кельдинъ! Кеч къана тёрге! 
Шефакъ, къымыз кетир сен мусафирге! 


Шефакъ 
Шимди кетиририм. 
(Мусафирге миндер тёшей) 
Кеч, буюр отур, Ялсыгъул агъай. 


Ялсыгъул 
Мени — бир къул адамны тек бу чадырда 
Бойле ихтирамнен къаршы алалар. 
(Шсфакь онъа къымыз тута) 
Тешеккюр, Шефакъ! Бугунь юзюнъ нурлы корюне. 
Янынъызда олсун бахт ве эйилик! 


Шефакъ 
Бахт ве эйилик бизден узакъта — 
Къаф дагъынынъ артында, Ялсыгъул агъай. 


Ялсыгъул 
Эр шейнинъ озь вакъты бар! 
Сизни бойле муаббет корьген сонъ 
Эйиликке ёрап севиндим. 


Шефакь 
Бу якъынлыкъ — гьам-кедерден догъгъан 
якьынлыкь. 


Ялсыгъул 
Мен исе ойладым: ишлер ёлундадыр деп, 
Ве сизге сёйлейджек лафым бар эди, 
Демек, айтмасам да оладжакъ энди. 


с Акъйигит 
Ёкъ, Ялсыгъул агъай, сёйле, меселени чез, 
Айтаджакъ лафынъны айт! 


Ялсыгъул 
Акъайлар динълейджек лафым бар эди... 


Шефакъ 
Мен къара чадыргъа чыкъып турайым. 

7 “Гонпонлже 


Акъйигит 
(Ялсыгьулгьа) 
Меним Шефакътан гизли ёкътыр сырларым. 
Иипини туттынъмы, юмакъны да чез! 


Ялсыгъул 
(Афу истер киби Шсфакъкъа бакъып ала) 
Орталыкъта пейда олды фена ошеклер. 
Никях бозып башкъасынен гонъюль аздыра 
Деп, Акъйигит, сени эм де Зуберджатны 

пек къаралайлар. 

Акъсакъаллар пек ачувлы — 
Лянет ташын ягъдыралар сенинъ башынһа. 


Акъйигит 
(Шефакъны косьтерип) 
Тек о манъа лянет ягьдыра биле! 
Бунъа асла акъкъы ёкътыр акъсакъалларнынъ! 


Ялсыгъул 
Олар ильнинъ аталары сайылалар, Акъйигит, 
Къаршы кетмек олмаз оларгъа! 


Акъйигит 
Оларнынъ къанунларындан къыйметлидир 
манъа Зуберджат! 


т Ялсыгъул 

Иыл пек фена олды, ачлыкъ кельмекте. 
Отлакъларда, чёльде айванлар оле, 

Бу беляны къартлар эпси бир олып, 
Сизден корелер ве сизге ёрайлар. 


Шефакъ 
Бефтан! Бефтан сёндюралмаз акъикъат нурын! 
Сафтыр Акъйигитнинъ макъсад — мерамы. 
Адамларгъа исе о беля кетирмез. 


Ялсыгъул 
Кене анав Дервиш, пугьу киби доланып юре, 
Чешит лаф даркъата: къувунъыз, дей, гунях 
ишлегенлерни, 
Къувмасанъыз, афат келир, дей! 


Шефакъ 
Я не ичюн о зампараны 
Масхара этип къувмай байбике? 

Ялсыгъул 
Кимсе бильмей, айретлене ялынъыз эр кес! 


Акъйигит 
Бу — анамнынъ терслигими, я да бир сырмы? 


Ялсыгъул 
Бойле фена хабер кетирдим санъа, Акъйигит. 
Сени кедерлендирдим. Озюм де кедерлендим. 


Акъйигит 
Эбет, беклемеген эдим эйи бир хабер. 


Ялсыгъул 
Даа бир шей айтайым санъа, Акъйигит, 
Эгер бир фикир кельсе башынъа, 
Азырым кельмеге сенинъ къаршынъа. 
Эгерленген эки атым азыр туралар. 


Акьйигит 
Къайда кетсем — беля кьалмаз пешимден. 


Ялсыгъул 
Я ким биле дюньянынъ ишини... 


Акъйигит 
(Бирден еринден тура, ксскин сурстте) 
Сабырым битти! 
Анама барайым. 
Акъсакъалларны топлап анълатсын, 
Олар да адамдан догьгъан затлар да! 
(Чыкъып ксте) 


Сукюнст. Ксдерли макъам текрарлана. 


Шефакь 
Ничюн мени гольден чекип алдынъ 
Ялсыгъул агъай. Керекмей эди. 
Раат-раат ятар эдим шимди къабирле, 
Бильмез, эм де корьмез эдим бу азапларны. 


Ялсыгъул 
Кимерде булутлар арасындан кунеш корюне, 
Зайыф олса биле нуры, къаранлыкътан эйидир. 


Шефакъ 
Сёзлеринъ думанлы, анълап олмайым... 

Ялсыгъул 
Бу дюньяда мен пек янъгьызым. 
Меним ичюн тек сен ве Акьйигит барсыз. 
Булут артындаки кунешсиз экинъиз манъа. 


Шефакь 
Къара булут артында беля... 


Ялсыгъул 

(Утана-утана) 
Сен менимчюн, Шефакъ, тувгъан кядемсинь, 
Откъа-сувгъа кирерим мен сенинъ ичюн. 
Мен сени гольден къуртаргъан заман 
Дерсинъ озь джанымны къуртардым, инан. 


Шефакъ 
Не къалар джумертсинъ, Ялсыгъул агъай, 
Эр кес сенинъ киби олса эди. 


Ялсыгъул 
Бу бичаре башым пек паалы дегиль, 
Айрылмагъа азырым ондан сенинъ ичюн биль. 


Шефакъ 
Не аджайип адамсынъ, Ялсыгъул агъай! 


Ялсыгъул 
Айды, мен кетейим. Сен сабырлы ол, 
Ве биль ки, мен даима сенинъ янынъдам. 
(Кете) 


Шефакъ 
Чёльде оськен терек киби о япа-янъгъыз. 
Далларында къушлар юва къурмады. 
Даллар талдасында ешермей отлар. 
Я меним кимим бар? Не байлыгъым бар? 
Бир кьоджам бар, о да башкъасынынъки. 
Тул эдим, тул да олып къалдым. 
Учь ай олды къоджагъа чыкъкъаным, о исе 
Бир кере биле ястыгъыма къоймады башын, 
Меним истегим — гуняхмы манъа, гуняхмы? 


Я мен таш дегилим де, тири джаным мен, тири... 


Дервиш кире. 

Дервиш 
Селям, Шефакы Я эв саиби кьайда? 


Шефакь 
(Кериге чекиле) 
Ёкътыр о... Кетти! 
Кет мындан, Дервиш... Неге турасынъ? 
Айттым да къоджам ёкътыр, деп! 


Дервиш 
О манъа керекмей, онда ишим ёкъ. 
Мен сенинъле сёйлешмеге истейим. 


р | Шефакъ 
Ёкъ Ёкы Бу чадырнынъ озь саиби бар. 
О къайткъан сонъ келирсинь... Кет мындан! 


Дервиш 
Мен бир эйи мерамнен кельдим санъа... 
Ялынъыз санъа. 


Шефакъ 
Манъа бир шей керекмей... 
Кет... Эр шейим бар, сеадетте булунам мен... 
Джоюл, дедим. Кет! 


Дервиш 
(Куле) 
Сеадетте эмиш. Ялан сёйлейсинъ! 
(Къоркъузып) 
Урувынъыз ойле сизинъ. 
Юрткъа беля кетирдинъиз, гуняхкъа батып. 


Шефакъ 
Бефтан сёйлеме сен, намуссыз адам. 
Сувны буландырма, озюнъ олерсины 


Дервиш 
Эй, ахмакъ! Бозукъ ёлгъа Акъйигит кирди. 
Эр гедже о башкъасынынъ къойнунда ята. 
Халкь огюне чыкъып ондан юзь чевир. 
О сенинъле ятмакь истемей. 


Шефакъ 
Бефтан сёйлейсинъ. Манъа хиянетлик этмей Акъйигит! 


— 196 — 


Дервиш 
Эрте юкълап къала къайнынъ Эшмырза. 
Оны татлы юкъу сарып алгъан сонъ, 
Зуберлжатнынъ тёшегине акъайынъ кире, 
Ве эвине къайта танъ ярыгъында. 
(Куле) 


Шефакъ 
Меним къоджам геджелерни меннен кечире, 
Мен ондан разыйым, биль сен, ошекчи! 
Д жоюл мындан ве агьызынъны къапат! 


Дервиш 
Рахибеге дёнген бичаре къадын! 


Эр кес бильген шейден, бакъ, бунынъ хабери ёкъ эмиш. 


Сенинъ къадын менлигинъ биле къалмагъан. 


Шефакъ 
Эр кеснен ишим ёкъ, эм де олмады! 
Меним дженнетим де, джеэннемим де — 
мына бу чадыр, 
Дервиш, тез джоюл мындан да 
ёлунъны къыдыр! 


Дервиш 

(Озь башына) 
Мен адамлар кемигинден копюр япарым, 
Лякин истеген ёлумны илле тапарым! 

(Шсфакькьа) 
Мен санъа Алланынъ эмирин айттым: 
Алла джезасындан къуртулмакъ ичюн 
Къоджанъдан юзь чевир халкънынъ огюнде. 
Башкъаларнынъ гуняхын гизлемек — 

буюк гуняхтыр! 

Къайда экен шимди сенинъ тул кьоджань, — 
Озюнъ де бильмейсинъ, гъалиба, э? 


Шефакъ 
Гонълю къайла чексе — аягъы анда. 
Сенинъ ве башкъаларнынъ онен иши олмасын. 
Айды, джёне, ёкъса чагьырырым адамларны мен! 


Дервиш 
Олюмден биле къоркъмай азиз адамлар, 
Сен исе мени адамларнен къоркъузаджакъ оласынъ. 
Эр шей келе меним элимден. 

Истесем мына шимди айны сёндюрем, 

Сёндюрир де, ерге къаранлыкь кетирем. 

(Къойнундан китапчыкь чыкъара, саифелей, 
озюндже бир шейлерни эсаплай) 

Бугунь яры геджеде... 

Эбет, бугунь... Манъа ашыкьмакь керек... 


Шефакъ 
Ашыкъ, ашыкъ, Дервиш, тезджерек деф ол! 


Дервиш 
Мен тек санъа, Шефакъ, санъа ашыкъам! 
(Шефакънынъ устюне атыла) 


Шефакъ 
А-а-а! Адамлар! Ярдым этинъиз! 


Диване чапып кире. 


Диване 

Шефакы Шефакъ Мен чадыр янында 
бир йылан корьдим. 
Сакът ол, мында кельмесин сакъын сюйрелип. 
О йыланнынъ къара тили бар. 
Тишлесе олерсинъ, зеэри яман. 
(Дервишни корип, онъа бакъа) 

Бельки о йылан мынавы Дервишке чевирильгендир? 


Дервиш 
Не деп сачмалайсынъ я сен, тамгъалы шейтан? 
Шимди сени урарым мына бу сопанен! 


Диване 
Диванени урмакъ олмай, Танкабике джезалар! 
Я, сен ничюн, Дервиш, геджелери 
Чадырлар арасында юресинъ пысып? 
Манъа фериштелер сёйледилер ки, 
Сен йыланлар затындан догыъан экенсинъ. 


Дервиш 
Мен санъа шимди бир лянет окъуйым, 
Шу заман бир кесек ташкъа дёнерсинъ. 
Эм ананъа файданъ тиер, корерсинь, 
Баш таш олып турарсынъ онынъ къабринде! 

РІШ 7: 


Диване 
(Келсрли сеснен) 

Меним исе анам ёкътыр. 

(Ачувнен) 
Сени басып эзер эдим 
Эгер таш олсам. 
Зеэрли йылансынъ сен, адам дегильсинъ. 
Ана, йылан киби къалачланып тура кьуйругьыны 
Башынъда фесинъ дё йылан кьылфындан. 


Дервиш 
Мына сени шимди копекке чевиририм, 
Тилинънен яларсынъ табанларымны. 


А 54 Диване 

Ёкъ! Ёкъ Яламам мен табанларынъны. 

Мен сенинъ богъазынъа япышып чайнарым! 
Мына бойле, мына бойле этип! 

Р-р-р! Ав-ав-ав-ав-ав! 


(Копск киби афыра, Дервишнинь устюне атыла, о исе 


къача). 


Шефакъ 
Уф! Бир къоркътым, бир къоркътым, Диване! 


Диване 
Къоркъма! Мен энъкъастан копек олып афырдым, 
Шакъа эттим, иште. 


Шефакъ 
О — адам сыфатында керчек бир копек, 
Сен исе шакъа этип афыргъан адам. 


Диване 
Билесинъми не, Шефакъ?.. 


Шефакъ 
Не я, Диване? 


Диване 
Мен омюр билля эвленмейджем. 


Шефакъ 
Я не ичюн эвленмеге истемейсинъ? 

Диване 

Бакь, не яхшы эди эвельси. Лякин 
Эвленген сонъ Эшмырза ве Акъйигит, 
Бутюн шей кьарышты, пек фена олды. 
Сен мында агьлайсынъ, Зуберджат -- анда. 
Байбике де гизлиден козьяшын теке. 
Ялынъыз бир Эшмырза агьламай. 
Сабадан чубугъына мине де ойнай. 
Гедже исе юкълай. 
Мен исе чёльге чапам, анда агълайым. 

(Къычырып агълап башлай) 


Шефакъ 
(Озь башына) 
Диваненинъ гонълю бир шейлер дуя. 


Диване 
Фериштелер де артыкъ корюнмейлер кокте. 
Кок юзю сим-сия. 


Шефакъ 
Токъта! Шимди кок юзю ачылыр! 


3 Диване 
Екь, ачылмаз. Фериштелерниньджаны агьырды, 
Узакъкъа учты да кеттилер олар. 


Шефакь 
Бар да юкъла. Артыкъ, гедже якъынлаша. 


Диване 
Баарьгедже уянмай юкъласам эди... 


Зуберджат кирс. Шсфакъ айретте. 
Пауза 
Зуберджат 
Апансыздан кельгенимчюн мени багъышла. 
Къоджам юкълап къалды. Ойнап болдургъан. 
Юкьлай сабий. Мен исе янъгъызлыкътан къоркъам. 


Шефакъ 
Кеч тёрге, буюр — отур келиндеш. 


Диване 
Эки келин — келиндещ, 
Бириси тенбель, бири эш. 
Эки келин — келиндеш 
Экисининъ де кьоджалары 
Бири-бирисинден яш. 


Зуберлжат 
Сен, Диване, бар да бизим чадыргьа, 
Эшмырзанынъ янына кирип юкъла. 
Бир озю къалса уяныр да 
Сонъ къоркъуп агълар. 


Диване 
Эки келин — келиндеш, 
Келиндешлерге — куньдеш. 
(Кете) 


Зуберджат 
Аягъынъа тиз чёкмеге кельдим мен, Шефакь, 
Утансам да гизлемге Екьтыр такъатым. 


Шефакь 


Мен санъа укюм чыкъармам, бу — Алланынъ иши. 


е, Зуберджат 
Екь, сенсинъ Акъйигитнинъ элял къадыны. 


Шефакъ 
Ярама туз сепме, шай да чекищем. 


Зуберджат 
Лянетлер ягъдыр манъа, ягьдыр лянетлер, 
Къамчынен ур мени, масхара эт, къув! 
Къара къанлар бийледи юрек-багърымны... 
Учь геджеден берли кельмей манъа Акъйигит. 


Шефакъ 
Санъа учь геджеден берли кельмей, 
Манъа исе айланып бакъмай учь айдан берли. 
Тири джесет киби гъарип Шефакънынъ алы. 


Зуберджат 


Кольгелер киби яшаймыз азаплар ичинде. 
(Шсфакьнынь аякъларына эгиле) 

Ялварам санъа: кьайтар манъа Акъйигитимни. 
Акъйигитсиз яшав Екьтыр 

Манъа алемде. 

Лякин мен даа яшамагъа истейим, Шефакъ. 


Шефакъ 
Ашаланма, тур да озь-озюнъе бакъ; 
Сен киби севильген олсайдым эгер. 
Бутюн яныкъларым думан киби кечерди, кечер. 
Ич кимсеге этмездим опьке, 
Башым етер эди еди къат кокке. 


Зуберджат 
(Тиз устюнде булунаракъ) 
Мени афу эткенинъни бильсейдим, Шефакъ, 
Акъйигитнен къавушмагъа изин берсейдинъ, Шефакы 


Шефакъ 
(Оны аякъ устюнс турсатып) 
Сизни айыргъанда бунъа бир кимсе 
Разылыкъ сорагъан эдими ёкъса? 
Ёкъ, сорамады! Севгилинъе къавушмакъ ичюн 
Ничюн разылыкъ сорайсынъ шимди? 


Зуберджат 
Ах, не къалар бол ве джумерт къальбинъ бар! 
(Шсфакькьа сарылмакъ истсй) 


Шефакь 
Манъа якъынлашма, Зуберджат! 
Мен эджельнинъ къучагъында олдым бир сефер. 
Сен исе омюрнинъ къучагъынла ол! 


Зуберджат 
Эйилигинъ ичюн сагъ ол, бинъ сагъ ол! 


Шефакъ 
Не чарем бар эйилик япмакътан гъайры? 
Акъйигит меним къоджам олгъайды, 
Мен де онъа япышырдым тиш-тырнагьымнен 
Ве бермездим омюр билля ич бир кимсеге. 
Лякин о сенинъки, санъа адалгъан, 
Сен къадыны дегильсинъ, 
Эп тул къалдым мен, 
Экимиз де бахтсызмыз тек бир себептен. 

Акъйигит кире. Зубсрджат онынъ къучагъына атыла. Ше- 


факъ явашчыкъып ксте. 


Зуберджат 
Меним Акъйигитим! 


Акъйигит 
Меним севгилим! 


Зуберджат 
Сонъки эки кунь ве учь гедже 
Меним ичюн бир йыл олып дуюлды, андже, 
Сабыр эталмадым. Озюм кельдим санъа. 


Акъйигит 
Зуберджатым, теслим олам санъа, севгилим! 


Зуберджат 
Сен янымда олсанъ — геджем куньдюз ола, 
Девден де къоркъмайым. 


Акъйигит 
Акълынъдамы, бир кунь къоркъуп къачкъанынъ, 
Дев келе, деп, меннен шакъалашкъанынъ? 


Зуберджат 
Бакъ, бакь! Насыл къоркъунчлы. Кене дев келе... 
(Энькьастан къоркъуп кери чскиле) 


Акъйигит 


(Чапып Зубсрджатны тута ве назиктен къучакълай) 


Ах, мен кене сени ондан къуртарырым, 
Къуртарыр да къучагьыма алырым. 


Зуберджат 
Даа якъында бойле ойнап-куле 
Зевкълы куньлер кечире эдик. 


Акъйигит 
Айрылыкънынъ сонъу кельди, Зуберджат! 
Мен анама барып сёйледим, 

Биз экимиз къавушаджакъмыз, 
Бир чалырда яшамагъа ант эттик, дедим. 

Зуберджат 
Керчекми, я? Акъай-апай олып яшайджакъмызмы? 
Я ананъ санъа не джевап берди? 


Акъйигит 
Тюшюнджеге далды. Кокюс кечирди. 
Сонъ сусып къалды. 


Зуберджат 
Айды, мындан узакь-узакьларгьа кетейик. 


Акъйигит 
Я, къайда козь ташлама, дёрт бир тараф чёль. 
Ач къашкъырлар улугъан чёльде биз не ишлермиз? 


Зуберджат 
Ольмемиз. Адамларгъа адамлар ярдым этерлер. 
Къараходжанынъ адамлары ольдюрмеген олса 
бабамны, 


О бизни бойле алларгъа къалдырмаз эди. 


Акъйигит 
Бейнинъ де озь омюр ёлу бар эди. 


Зуберджат 
Боран къопмагъандже къачайыкъ мындан. 


Акъйигит 
Бир чадыр ичинде яшайджакъмыз биз, 
Буны мен анама айтып анълаттым! 


Зуберджат 
Ананъ исе тюшюнди ве сусып къалды... 


Акъйигит 
Акъсакъаллар топланып башлады анда... 


Зуберджат 
Бельки олар яхшы бир укюм чыкъарырлар, 
Ве бизни бир даа къавуштырырлар? 


Акъйигит 
Ким биле? Бунъа инанмакъ кучь шей! 

Зуберджат 
Олар да бир заман яш олгьанлар да... 


Акъйигит 
Чокьтан унутылды энди о заман 
Бизим озь ёлумыз бар, оларнынъ озь ёлу... 


Тышта шамата, адам сеслери эшитиле. 


Зуберджат 
Бу насыл шамата, бу насыл сеслер? 


Акъйигит 
Айван сюрюсини айдайлар, сюрю сеслери. 


Зуберджат 
Ёкъ, бу айванлар сюрюси дегиль, 
Бу адамлар сюрюсининъ шаматасы. 


Акъйигит 
Мен янынъдам, къоркъма гузелим! 


Шаматалы сеслернен, эллерини ачувлы-ачувлы 
саллап акъсакъаллар ве Дервиш пейда олалар. 


Дервиш 
Эй, сиз, юрт намусы олгъан акъсакъаллар, 
Бакъынъыз, озь козюнъизнен корюнъиз буны! 
Ырыз-намусыны джойдылар булар, 
Кене бераберлер. Бозукълыкъ дегильми я, бу?! 


Экинджи акъсакъал 
Айып! Айыплар олсун! 
Бутюн сой-урувгъа масхаралыкъ бу! 


Учюнджи акъсакъал 
Урувымызда бойле ал олмагъан эди! 
Харап олдыкъ Юрттан берекет кетти! 


Дервиш 
Шейтан ёлуна минген бу эки бозукъ 
Бутюн бир ильнинъ башына беля кетирир. 


Биринджи акъсакъал 
Чёльде чокъракълар къурып къалмакъта... 

Экинджи акъсакъал 
Биелернинъ сютю де битти... 


Учюнджи акъсакъал 
Бутюн яз бою тамчы ягъмур ягьмады, 
Япракълар къуруды, отлар къаврады. 


Экинджи акъсакъал 
Устюмизге бастырып бир афат келе, 
Адамлар хасталана, айванлар оле. 


Дервиш 
Аранъызда бойлелери олсалар, илле, 
(Акъйигитнен Зубсрджатны косьтерип) 
Кокте ай да тутула биле! 


Акъйигит 
Эй, иль аталары, бизим 
Такъдиримиз сизинъ къолунъызда! 
Урьмет этем чал сачларынъызны — 
Эгер олар акъыл-ферасеттен чаларгъан олса. 
Емин этем, бу беляны биз кетирмедик. 
Акъсызлыкъ кетирди бу беляларны. 
Бизим аи-зарымыздан сарарды япракъ, 
Бизим яныкъларымыздан къуруды чокъракъ. 
Сыджакъ козьяшымыздан къаврады чёллер. 
Шефкъатсызлыкъ иле бизни айырдынъыз сиз, 
Шунынъчюн Алладан джеза коресиз! 


Фарыгьан Танкабике пейда ола. 


Биринджи акъсакъал 
Гуняхкъа батасынъ! Буны унутма! 


Экинджи акъсакъал 
Тиз чёкюп тёвбе эт! Тёвбе эт! Тёвбе! 


Акъйигит 
Сиз озюнъиз тёвбе этинъиз! 
Акъсакъаллар, тёвбе этинъиз! 
Мен рахметли бабамнынъ сёзюни туттым. 
Сиз боздунъыз онынъ васиетлерин. 
Ольгенлернинъ истеклери — алий укюмдир, 
Оны бозмакъ исе — буюк гуняхтыр! 

Учюнджи акъсакъал 
Бу сёзлерни динълемекнинъ озю бир гунях! 


Биринджи акъсакъал 
Я сен ничюн сусып къаллынъ, Танкабике? 
Сен ана оларакъ бир укюм чыкъар. 


Танкабике суса. 


Учюнджи акъсакъал 
Сагъ олгъайды шимди Рыскъул бей, 
Бозукъ къызы ичюн джевап берирди! 


Акъйигит 
Зуберджаткъа токъунма эй, къарт! 
Онынъ иманы саф. Акъай олып догъдым мен исе! 


Экинджи акъсакъал 
Экинъиз де имансызларсыз. Саф экен! 


Биринджи акъсакъал 
Укюминъни сёйле, байбике! 
Акъйигитке ярдым этмез сусып турувынъ! 


Танкабике 
Дагъ тёпесинден шырылдап акъкъан озен сувы 
Дагъдан чапып эне де яйлягъа синъе. 
Балам меним къолумдан кетти, 
Артыкъ, о иль къолуна кечти. 


(Гьамлы-ксдерли вс тсляшлы эм де языкъсынув иле) 


Адамлар не деселер -- шу оладжакь. 


Дервиш 
Сен адамлар артына гизленме, байбике! 
Сен эвлятларынъ ичюн джевап бер. 


Учюси ичюн де. Олар сенинь эвлятларынъ дегильми?.. 


(Мыскъыл иле кулюп, Танкабикеге бакъа) 


Экинджи акъсакъал 
Учюси ичюн де дегенинъ нея? 


Учюнджи акъсакъал 
Я ким экен о учюнджи эвлят? 


Биринджи акъсакъал 
Сен шашмаладынъ, гъалиба, Дервиш? 

Дженкте ольген Ёлмырза шеит кетти. 
О огьлунен фахрлана биле байбике! 


Учюнджи акъсакъал 
Теменна этмелимиз ойле эвляткъа. 


Дервиш 
(Тюшюнджесинден вазгечкен киби ола) 
Догъру сёйлединъиз, эвалла, къартлар! 
Дженкте шеит кетти онынъ уйкен эвляды. 


Экинджи акъсакъал 
Я биз даа нени беклеймиз я? 
Тёвбе эттирейик буларгъа! 
Къара къаргъыш кетирдилер иль-юртумызгъа. 
Танкабике, сен, анасынъ, кьайнанасынь, 
Укмюнъни сёйле! 


Биринджи акъсакъал 
Эбет, къартлар беклей, сёйле, байбике! 


Танкабике 
(Озь ирадесине къаршы, пшанчсызлыкънен) 

Инан, огълум, пайна озю атлы 
Бутюн бир ордунен дженклешип олмаз. 
Урув ордусылыр — аталардан къалгъан адетлер, 
Теслим олмакъ керек бойле ордугъа. 
Тюшюнмеден озь башына иш япса юрек, 
Онынъ ичюн омюрбилля акъ тёлемек керек, 
Пек къыйметке тюше ойле акъ. 
Акълынъны топла да тёвбе эт, балам! 


Акъйигит 
Мен тёвбе сёзлерин бильмейим, ана! 


Танкабике 
Урувымызнынъ бу акъсакъаллары огюнде 
Омюрбилля бир-биринъизден юзь чевиринъиз. 
Саба исе Эшмырзанен Зуберджатны мен 
Кочюририм узакъ яйлагъа, 
Мал беририм, кишилерни ёлларым. 


Акъйигит 
Ёкъ, ана, тёвбе этмек энди бизге кеч. 

Зуберджат 
Кене къачып келирим мында. 
Эль-аягьым багьлы олса да. 


Экинджи акъсакъал 
Бакъса, бакъса! Къыскъааякълы даа лаф къата! 


Учюнджи акъсакъал 
(Зубсрджаткъа) 
Эджели еткен къой чобаннен ойнай! 


Зуберджат 
Мен къой олсам, ал да союнъыз, 
Къойны биле чекиштирмек гунях сайыла. 


Биринджи акъсакъал 
Соймакъ дегиль, асмакъ керек сени! 


Акъйигит 
Сиз айваннен иш корьмеге алыштынъыз. 
Шимди исе малханеге къападынъыз бизлерни. 
Лякин сизге рухумыз дегиль де, этимиз къалыр. 
Шунынъ ичюн кечмей бизге ич бир тюрлю укмюнъиз. 
Биз берабер олурмыз айрылыкъта да, 
Бар алемге даркъаладжакъ бизим адымыз! 


Экинджи акъсакъал 
Бойле сёзлер ичюн эвель заманда 
Сизинъ киби утанмазларнынъ 
Тиллерини кесип аткъанлар. 
Бизден къоркъмасанъда, сен Алладан къоркъ! 


Акъйигит 
Бир Алла бар! Бизни къавуштыргъан бир Алла! 
Башкъа Аллаларны танымайым мен. 


Танкабике 
Аягъынъа йыкъылып ялварам, огълум: 
Тёвбе эйле акъсакъаллар огюнде. 
Къуртар бизни — урувынъны олюмлен! 


Акъйигит 
Къуллукъ руху эляк этер урувымызны! 


Биринджи акъсакъал 
Буларнынъ экисин де ильден къувмакътан гъайры 
Ич бир чаре ёкътыр энди, акъсакъаллар! 

Экинджи ве Учюнджи акъсакъаллар 
Къувмакъ керек! Къувмакъ керск! 


Биринджи акъсакъал 
Чёльге къувмакъ керек, чёльге! 
Экисин де бир йипнен багълап! 


Дервиш 
Дёрт тарафкъа атлыларны ёлланъыз. 
Ким де-ким къабул этсе бу къувулгъанларны, 
Озю эляк олур, деп анълатынъыз! 
(Озь башына умют этип) 
Булар къувулгъан сонъ, Шефакъ менимки. 


Диване 
(Нефеситутулыпчапып келе) 
Эй, байбике, динъле байбике! 
Кокте бир худжур аллар олмакъта. 
Айнынъ бир кошеси узюлип тюшти! 
Бельки оны шейтанлар кемиргендир? 


Экинджи акъсакъал 
Акълынъны топла, Диване! 
Олмайджақкъ сачма сёйлеме! 


Диване 
(Кокке бакъып косьтере) 
Инанмасанъ, озюнъ бакъ. 
А-а-на! Коресинъми, бир кошеси ёкъ! 
Тапарсынъ энди оны, 
шейтанлар ашагъан олса! 


(Куле) 


Учюнджи акъсакъал 
Эй, Аллам! Ахыр заман кельди! 
Козюмиз огюнде ай сёне! 
Бозукълыкъ, арамлықъ чокъ ерде, бозукълыкъ! 
Дюньямыз йыкъыла! Иыкъыла дюньямыз! 
Афат ве беля! 


Дервиш 
Айсыз къалырсыз деп айткъан эдим де! 


Биринджи акъсакъал 
Дерсинъ бир кошесин акъ тамгъа баса, 
Айымыз сёнмекте. Яраббим! 

Экинджи акъсакъал 
Гуняхлар чокълашты. Эр ерде бозукълыкь, 
баштакълыкь... 


Учюнджи акъсакъал 
Эляк олдыкъ! Эляк олдыкъ! 
Эписи мына бу лянетлер ичюн! 


Дервиш 
Акъсакъаллар эйлейик текбир. 


Халкъ текбир этип башлар. 


Аллаху экбер, Аллаху экбер, 

Ляилаху иллялах Мухамеддин ресуль аллах 
Ляилаху иллялах Мухамеддин ресуль аллах, 
Аллаху экбер... 


Акъсакъаллар кетелер. Орталыкъны къаранлыкъ орьте. 


Дервиш 
Танкабике, башынъ устюне 
Танърининъ джеза булутлары топланды! 
Бу джезадан сени тек мен къуртара билем. 
(Кибирликнен) 
Бакъ, Шефакъкъа козь-къулакъ олып турсынлар. 
О энди менимки! 
Эр шей меним истегеним киби олды. 


Танкабике 
Эй, Аллам! Алгъайдынъ меним джанымны! 
(Зар-зорнен аякьустюнде тура, салланып чыкьып кете) 


Дервиш 
(Куле) 
Шунъа яхшы эмин олдым ки, 
Мен — иблистен де кучьлю зат ёкъ дюньяда! 
(Куле-куле чыкъып кете) 


Орталыкъ къаранлыкъ. Тек Зуберджат ве АКЪЙИГИТНИНЬ 
юзюне ярыкъ тюше. 


Г Акъйигит 
Бир шей корюнмей. Бутюн этраф зифт-кьаранлыкы 

Зуберджат 
Лякин къаранлыкьта да юреклеримиз эвелькиси киби ура. 
Юрек урувындан тапармыз биз бир-биримизни! 


Акъйигит 


Ах, меним таньйылдызым, ярыкъ куньдюзим, 
умютим, арзум! 


Зуберджат 
Дым-къаранлыкь. Мен кьоркьмайым къаранлыкътан. 
Сенинъ сесинъ нурланмакъта, Акъйигит. 


ПЕРДЕ 


ХАТИМЕ 


Гедже. Ай бус-бутюн тутулгъан. Чёль. Элинде мешъаль 
иле Ялсыгьул тура. О къаравуллыкъта. 


Ялсыгъул 
Мына къаравуллыкъкъа къойдылар мени. 
Къабирни къаравуллайым. 
Я, къайда къачаджакъ олар къабирден? 
Эй, балалар, балалар. 
Даа якьында шеньленип ойнай эдинъиз. 
Чапкьалай ве куле эдиньиз. 
Бойле къара куньге кьалырсыз деп 
Ким тюшюнген? 
Айттым: «Къачынъыз!» — деп. Атлар азырладым. 
Эй, сени генчлик! Къулакъ асмадылар. 
Эй, адамлар, адамлар, 
Бир-бирини тирилей кьабирге комелер. 
Булар 

(Чадыргьа бакьа) 

Озь башына яшамагъа истейлер. 
Алетлерге къаршы чыкъалар, 
Башкъаларгъа зарары токъунмаса, 
Бильгенлери киби яшайберсинлер. 

Диване кире. 


Диване 
Ялсыгьул! Эй, Ялсыгьул! 
Манъа атларны къалдырып, 
Озюнъ къайда джоюлдынъ, я? 
Оларны эгерлеп мен отлакъкъа айдадым. 
Керек олса, барарсынъ да тутарсынъ. 

Ялсыгъул 
Айды, тынчлан! Атлар энди керекмей! 


Диване 
Я не олур энди, Ялсыгьул? 


Ялсыгъул 
Бетеринден бетери олур... 


Диване 
«Бетеринден-бетери» дегенинъ нени бильдире? 


Ялсыгъул 
Йипнен багьлап оларны чёльге къуварлар 
Акъсакъаллар башлагъан ишни къашкъырлар 
битирир. 


р Диване 
Баре озьлерининъ богъазларыны чайнагьайдылар. 


Ялсыгъул 
Къашкъырлар бир-бирини аджыйлар, Диване. 
Адамлар исе бир-бирини аджымайлар. 


Диване 
Я барып да мени ашасалар? 


Ялсыгъул 
Эй, Диване, сени энди чокътан ашадылар. 
Сенинъ адынъны биле къалдырмадылар. 


Диване 
Мени ким ашады? 


Ялсыгъул 
Бильмейим, амма сени ашадылар. 


Диване 
Сачмалайсынъ. Мына бурнум, мына эллерим! 
Мына аякъларым, башым, фесим — мына! 


Ялсыгъул 
Бизим бахтымызны ашадылар, Диване! 


ЕВЕ 


Диване 
Эбет, эбет... Догьру айтасынъ. 
Керчектен де бизни ашадылар! 
Я ярын саба кунеш чыкъмаса, 
Не япармыз? Насыл уянырмыз? 


‚ Ялсыгъул 
Кунеш чыкъар. Амма къара кунеш чыкъар. 


Диване 
Башкъасымы, ёкъса? 


. Ялсыгъул 
Екь, ничюн башкъасы? 
Эвельки кунеш, амма яныкътан 
Онынътюсю къара оладжакъ, къатран киби... 
Мында келелер! 
Шамата эшитиле. 


Диване 

Мен олардан къоркъам! 

Барып да корьмейип мени ашап ютсалар? 
(Сакьлана) 


Ялсыгъул 
Бойле гедже оларны чёльге къувалар! 
Бойле къаранлыкъ геджеде айванларны биле кьувмакь 
олмаз. 
Акъсакъаллар вс Дервиш, эрксклер ве къадынлар пейда 
олалар. Оларнынъ эллеринде мешъаллер. 


Экинджи акъсакъал 
(Элинде узун йип) 
Бу фаишелерни къувмайынджа 
Быракъмайджакъ бизни белялар. 


Учюнджи акъсакъал 
Тез-тез къувмакъ керек! 


Бирнджи акъсакъал 
Айды, чыкъынъыз чадырдан! Давранынъыз! 


Экинджи акъсакъал 


Эй, адамлар, бакъынъыз да, ибрет алынъыз! 
Акъйигит ве Зубсрджат чадырдан чыкъалар. 


== 


Биринджи акъсакъал 
Сиз саф адамларнынъ юзюне тюкюрдинъиз! 
Урув къарар берди сизни къувмагъа! 


Дервиш 
Гунясына коре — джезасы! 


Экинджи акъсакъал 
(Ялсыгьулгьа йипни узата) 
Ялсыгъул! Ильмеклеп багьла къана къолларыны! 

Къавушамыз, дедилер — къавушсынлар! 


р Ялсыгъул 

Ёкъ, акъсакъал! 

Бойле иш меним элимлен кельмез! 

Мен атларны тыршавламагъа билем, 
Адамларны исе багьламагьа алышмадым! 


Биринджи акъсакъал 
(Экинджисине) 
Озюнъ башладынъ бу ишни 
Озюнъ де битир! 


Экинджи акъсакъал 
Урувны къуртармакъчюн джанымны да беририм. 
(Акьйигит ве Зубсрджатнынъ эллерини багълай) 
Мына шай! Къанун къулы мен, 
Керек олса аджымам озь огълумны да! 


Къадын 
Бойле чекиштиргендже, 
баре ольдюре кьойгьайдыныыз! 


Сеслер 
Ничюн багьладынъыз? Чезинъиз! 
Барсын, ойле кетеберсинлер! 


Экинджи акъсакъал 
Айды, етер шаматанъыз! Чекилинъ мындан! 


Алсызлангьан Танкабике кире. 
Танкабике 


Эй, ильаталары, токътанъ, ялварам, 
Динъленъ мени! Бир къач сёзюм бар! 

я Къадын 
Ел беринъиз анагъа! Ел беринъиз! 


Адамлар чекиле, Танкабике кече. 


Танкабике 
Мен анам! Эшитесизми: мен ана олам! 
Алла огюнде де, халкъ огюнде де 
О бир дюньяда да, бу дюньяда да 
Олар ичюн мен биринджи джевапкярым. 
Мени укюм этинъиз, балаларыма тийменъиз! 
Гунях менде, акъсакъаллар! Мендедир гунях! 
Барсын, меним башыма ягьсын 
Бутюн лянет, бутюн къаргъышлар! 
Балларыма тийменъиз. Олар гуняхсыз. 
Мен гуняхкярым, джевапкярым! 


5 Дервиш 
Екь, байбике, ойле олмаз! Айнеджилик этме! 
Олар кетти сенинъ элинъден. 
Амма гуняхларынь ичюн джевап берирсинь. 


Адамлар арасында сес-шамата. 


Танкабике 
Динълеменъиз оны! 
Бутюн беляны о кетирди, о! О — иблис! 


Дервиш 
Азиз адамны ашалайсынъ, байбике! 
Бунынъчюн сенден къаст ала билем! 


Танкабике 
Мен сенден къоркъмайым, эй, арам иблис. 
Эй. тувгъанлар, инанынъыз: о бизге душман. 


Емин этип айтам, азизи — адам сыфатында юрсе де, 


Алладан къоркъмагъан вахшийнинъ бири! 


Дервиш 
Акъылдан аздымы, делирдими не? 
Акъсакъаллар, динълеменъиз оны! 


Танкабике 


Акъылдан азды... Эбет, азарсынъ! 
(Акъйигитке) 


Ялварам, огьланым, тёвбе эт, тёвбе! 

Таш дегиль де сенинъ юрегинъ. 
Мен билем. Насыл бильмейим? 
О юрекни озюм салдым коксюнъе! 


Ялсыгъул 
Ве озюнъ де оны ташкъа чевирдинъ. 


Танкабике 
(Зуберджаткъа) 
Сен де ойле къатты олма, сен кетир иман, 
Шефкъатсызлыкъ къадынларгъа ярашмай, инан! 
Зуберджат индемей. 


Биринджи акъсакъал 
Сен кечиктинъ бираз, байбике, 
Укюмимизни танъри къабул этги, 
Энди оны кимсе лягъу эталмаз! 
Шсфакь кире, онынъ устюндс той антери. Гъурур иле ке- 
нарда тура. Адамлар онъа айрстленип бакъалар. 


Къадын 
Эстагьфирулла! Бу насыл шейдир?! 


Танкабике 
Эй, къызым, Шефакъ, ничюн бойле безенип 
чыкътынъ? 
Араретинъ бармы, ёкъса хасталандынъмы? 
Къабаат менде, санъа бакъып оламадым. 
Къоджанъ эджель ёлуна кете. 
Сен исе той антериндесинъ. 


Экинджи акъсакъал 
Айды, етти! Озгъарайыкъ буларны Алла ёлуна! 
Къана, байбике, сонъки сёзюнъ айт сен огьлунъа! 


Танкабике 

Эльвида, огъланым! 
Баш эгмез Акъйигитим, эльвида! 
Бойле къара языларчюн афу эт мени! 
Яшамагъан йылларынъчюн афу эт мени! 

(Огълунынъ къаршысында тиз чёке) 
Акъсызлыкъ бу! Шефкъатсызлыкъ бу! 
Сонъ кере эшитейим сенинъ сесинъни, 
Айтса бир сёз, айтса бир сёз, эвлятчыгъым! 

Акъйигит 
Эльвила, тувгъан юртум, тувгъан топрагьым, 
Эльвила, сув берген буллюр чокърагъым, 
Барсын, эшитильсин сизге гурь сесим, 
Барсын, сыджакъ берсин сизге нефесим! 
Эльвида, урьмет-итибаргъа ляйыкъ адамлар. 
Ялсыгъул агъай, Диване. Даа ким бар? 
Эльвида, Шефакъ! Меним бичаре къадыным! 
Мен сенден, тек сенден афу сорайым. 
Эр шей битти! Эльвида, эльвида, анам. 
Омюрлюк сенден айрылам. 
Къул олып дегиль де, кетем севгимнен. 
Рухумда къалса да савулмаз ярам, 
Энъ сонъки саатте сени анъарым, анам. 


Акьйигит вс Зуберджат адамларгъа теменна этерск, 


яваш-яваш къаранлыкъ ичине синъслср. Танкабикс къа- 
тып къала. Ве шу заман Шсфакъ адамлар арасындан 
чыкъып къувулгьанлар псшиндсн ёлгъа догьрула. Дс- 
рвиш онынъ ёлуны кесе вс оны озюнсн алып кстмск ис- 
тей. Ялсыгьул кссен-ксс оны кснаргьа итсклеп Шсфакъ- 
нен бсрабср Акьйигит ве Зубсрджатнынь псшиндсн кетес. 


Экинджи акъсакъал 
Аллам, озюнъ къуртар, бизни бойле гуняхлардан! 


Учюнджи акъсакъал 
(Элини саллап) 
Барсын, бутюн белялар оларнынъ пешинден кетсин! 


Къадын 
(Онъа) 
У-у! Шефкъатсызлар! Вахший къашкъырлар! 


Экинджи акъсакъал 
Гуняхкяр къуллар! Бозукьлыкъ къуллары! 
Лешинъиз чюрюсин чёллерде! 

Сеадстли куньлер кельсин бизлерге! 


Диване ортагъа чыкъа. 


Диване 
Къана къул? Косьтер манъа, акъсакъал? 
Къана косьтер? 
(Шакъылдап куле) 
Корьмейим мен къулларны! 

(Ксткенлернинъ пешиндендикькьатнен козетс) 
Къуллар дейсинъми? 
Анда къуллар екы 
Анда дерт падиша корюне, 
Дёртюнинъ де башында талж йылтырай. 
Къуллар мында! Мына мында къуллар! 
Сен яхшы бакы Эй, кер-сокьур! 
(Гурьдели кулькюнен) 

Кьуллар мында, бакы 

(Биринджи акьсакьалгьа) 
Манълайында сенинъ къара кьуллыкь 

тамгьасы бар! 

Тамгьалы къул! 

(Экинджиакьсакъалгьа) 
Я сен, кьамбурайгьан кьул? 
Бакъ, артынъда, кьабургьаньда къамчы изи бар! 

(Учюнджи акьсакьалгьа) 
Сенинъ сасыкъ къурсагъынъда исе кьурт киби 
Адет яшай, кучьлюлерге къул олув адети! 
Эр кеске баш эгген къоркъакъ, чюрюк къул! 

(Дервишке) 
Токъта, токъта быралкъы, къана! 
‚ Токътачы, бакъайым! 
Сенинъ куфюр къальбинъде нелер бар экен? 
Бакъынъыз: анда къара йылан ята бургъучланып. 
Эки зеэр тишлери бар, эки къуйругъы. 
Ах, сен эки юзьлю къул, 
Вахшийлернинъ хызметкяры! 
(Танкабикенинь къаршысындатокътай) 
А! Бу сенсинъми, Танкабике?! 
Бойнунъда не бар я? Инджими? 
Екъ, олар кумюш инджи дегиль, 
Кумюш бугъав олар — къуллыкъ бугъавы! 
О сени богъа, богъа, богъа!.. 
Явруларыны учурымдан аттыргъан 
Ана къартал сен дегиль эдинъми? 
Ничюн озь эвлятларынъны учурымдан аттырдынъ? 
Къара топракъ ичинде оларнынъ кемиклери корюне. 
Барайым, дефн этейим! 
Къаяда ольдими, я да чадырда, 
Теслим этмек керек эпсин топракъкъа. 
(Агьлап кете) 


= 


Танкабике яваш-яваш вс зайыф бир алда ерге се- 
риле. 

Узакьтан, къувулгьанлар кеткен тарафтан нур 
ышығыы сечилс. Кьувулгьанлар нур ичине кирслср. 

НЕШИР ЭТИДЖИДЕН 


Къыйметли окъуйыджылар! 

Ана-Ватангъа къайткъан сонъ йыллар девамында чалыш- 
къан эдиплеримиз ичюн китап чыкъармакъ мушкюл бир ал- 
гъан чевирильди. Кягъыт ве нешрият хызметлери фиятлары- 
нынъ адден тыш юкселюви, девлет тарафындан ич бир тюр- 
лю малиевий ярдым косьтерильмеюви языджыларымыз ве 
шаирлеримиз ичюн озь иджатларынынъ нетиджесини корь- 
меге деерли имкян бермей. 

Элинъиздеки бу китапнынъ муэллифи сонъки китабыны 
бундан тамам 11 йыл эвельси чыкъаргъан эди. Иште, он йыл- 
да — бир китап. Шунынъ ичюн биз бу китапны неширге 
азырлагъанда: сийрек олсун да — саз олсун, деген макъсад- 
нен иш корьдик. Муэллифнинъ огюне энъ яхшы эсерлерини 
сечип алып, китапкъа киритмек талабыны къойдыкъ. Илери- 
де башкъа муэллифлернинъ де огюне бойле талаплар къояд- 
жакъ ве 10 — 15 йылда чыкъаджакъ бир китапнынъ эм мун- 
деридже, эм нешир кейфиети эйи олмасына чалышаджакъ- 
мыз. 

Китап акъкъында озь фикиринъизни ве муляхазаларынъ- 
ызны бильдирсенъиз, гъает миннетдар олур эдик. 

